ERNEST 
GELLNER 


POSTMODERNIZMAS, 
PROTAS /R 
RELIGIJA 


Pradai 


ALK 


POSTMODERNIZMAS, 
PROTAS IR 
RELIGIJA 


ERNEST GELLNER 


POSTMODERNIZMAS, 
PROTAS IR 
RELIGIJA 


Iš anglų kalbos 
vertė 


Laimantas Jonušys 


Pradai 


UDK 140.8 
Ge - 184 


Verstaiš: Ernest Gellner. Postmodernism, Reason and Religion. 
London: Routledge, 1992. 
Leidžiama suderinus su Routledgeleidykla. 


Copyright O 1992 Ernest Gellner 
Translation Copyright O 1993 Atviros Lietuvos Fondas 


TURINYS 


PRATARMĖ 


POSTMODERNIZMAS, PROTAS IR RELIGIJA 
» Religinis fundamentalizmas 
*>Postmodernizmas ir reliatyvizmas 

Relativismus ūbėr Alles 

Personažai 

Trečiasis 

Racionalistinis fundamentalizmas 


NUORODOS 
RODYKLĖ 
APIE AUTORIŲ 


11 
13 
41 
65 
109 
113 
120 


145 
151 
169 


PRATARMĖ 


Ši knyga buvo rašoma kaip kitos, didesnės, knygos pu- 
sė - antrąją pusę turėjo parašyti rimtas tikintis ir prak- 
tikuojantis musulmonas profesorius Akbaras Ahmedas, 
kurio darbus jau seniai įdėmiai seku, nes, kaip ir jis, 
domiuosi musulmonų genčių sąranga. Idėją pasiūlė pats 
profesorius Ahmedas, jai pritarė leidykla, ir aš parašiau 
savo tekstą laikydamasis reikalavimų, nurodytų sutartyje 
dėl šios dviejų dalių knygos. 

Pasiūlymą priėmiau dėl įvairių priežasčių, taip pat ir 
todėl, kad man atrodė verta pademonstruoti, jog tikras 
atsidavęs tikintysis ir intelektualus švietėjiškos abejonės 
šalininkas gali žvelgti vienas į kitą iš tos pačios knygos 
puslapių, mandagiai bei geranoriškai gvildendami maž- 
daug tą pačią temą. Tai galėjo būti geras pavyzdys kitiems. 


Rašydamas siekiau apibūdinti ir panagrinėti trilypę 
šiuolaikinio pasaulio situaciją, kurioje vyrauja trys 
pozicijos: fundamentalizmas, kurio atstovai tiki, kad 
egzistuoja vienintelė tiesa ir kad jie tą tiesą pažįsta; 
įvairiai formuluojamas reliatyvizmas, kurio šalininkai 
atmeta vienintelės tiesos idėją, bet vis dėlto kiekvieną 
konkrečią pasaulėžiūrą linkę traktuoti kaip teisingą; 
trečioji pozicija, kuriai daugiau ar mažiau pritariu ir aš, 
išlaiko tikėjimą tiesos unikalumu, bet jos šalininkai 
netiki, kad galima pažinti galutinę tiesą, ir į elgsenos 
bei studijų pamatą kloja ne kokį nors esminį įsitikinimą, 
o tik ištikimybę tam tikroms metodinėms taisyklėms. 

Matyt, tai ir yra trys svarbiausios pozicijos, kurios 
varžosi dėl mūsų intelektinio lojalumo, ir jeigu dviejų iš 
jų atstovai, turintys labai nevienodą patirtį, galėtų 
susitikti vienoje knygoje, tai būtų sveikintinas dalykas. 
Aš apytikriai žinau ar bent manau žinąs, kokios yra 
profesoriaus Ahmedo pažiūros; jo teksto neskaičiau ir 
nesiūliau jam savo, nes tai būtų galėję nugramzdinti 
mus į begalinį abipusį aiškinimąsi. 

Leidykla, gavusi tekstus, nusprendė išleisti juos 
atskirai. Ahmedas ir aš sutikome su šiuo sprendimu, 
nors rašydami vadovavomės kitokia nuostata. Nesu 
griežtai nusistatęs, kad mano mintys skaitytojams (tiems, 
kuriuos jos apskritai pasiekia) būtų pateikiamos būtent 
vienokia, o ne kitokia forma, - mintys juk vis tiek bus 
tos pačios. Vis dėlto turiu papasakoti, kaip šis tekstas 
atsirado, nes tai paaiškina tam tikras idėjų pateikimo 


ypatybes, kurios tikriausiai būtų buvusios kitokios, jeigu 
būčiau Žinojęs, kad tiesiog rašau knygą, o ne dalį knygos. 
Tai nereiškia, kad būčiau išsakęs kitokias mintis, bet 
išdėstęs jas būčiau bent jau šiek tiek kitaip. Skaitytojai, 
kuriems maga susipažinti su abiem tekstais, gali ir dabar 
perskaityti abi knygas (žr. Akbar S.Ahmed. Postmoder- 
nism and Islam. London: Routledge, 1992). 

Rašydamas šį tekstą, sulaukiau neįkainojamos pagal- 
bos ir moralinės paramos iš Cambridge'o universiteto 
Socialinės antropologijos katedros, kurioje tuo metu 
dirbo Mary McGinley, Margaret Story, Anne Farmer ir 
Humphrey Hintonas. Be to, man labai veiksmingai 
padėjo Sarah Green. Mano sūnus Davidas perskaitė 
pirminį variantą ir, kaip įprasta, pateikė labai vertingų 
pasiūlymų, kurių daugumą aš priėmiau. Pagalbines 
technines priemones įsigyti padėjo Ekonominių ir so- 
cialinių tyrimų tarybos (Economic and Social Research 
Council) bei Nuffield fondo suteiktos stipendijos. 
Padėkos nusipelno ir Justinas Dyeris, suredagavęs 
rankraštį. Esu labai dėkingas visiems šiems ir kai ku- 
riems čia nepaminėtiems Žmonėms. Turint omeny, kad 
kai kurie čia gvildenami klausimai gali atrodyti gana 
opūs, tenka dar kartą pabrėžti, jog išreikštos pažiūros, 
kad ir kiek jos vertos, yra tiktai mano. 


ERNEST GELLNER 


POSTMODERNIZMAS, 
PROTAS IR 
RELIGIJA 


Žmonijos istorijoje pagrindiniai idėjiniai konfliktai turi 
tendenciją būti dvipusiai. Didieji klausimai Žmones 
poliarizuoja. Religiniuose karuose protestantai susirėmė 
su katalikais; vėliau tikėjimas konfrontavo su protu. 
Naujesniais laikais liberalizmas varžėsi su socializmu. 
Žinoma, negausūs atskalūnai sudarydavo sąjungas 
peržengdami didžiąją takoskyrą; politinis oportunizmas 
paskatindavo megztis keisčiausius ryšius; taigi ir 
doktrinų, ir politikos sferoje dėl taktinių sumetimų 
kartais grupuojamasi gana sudėtingai. Bet apskritai 
dažniausiai dominuodavo vienas esminis klausimas. 
Tačiau tikybos atžvilgiu mūsų šiuolaikinė situacija, 
regis, nebėra dvipusė. Yra ne du, o trys pagrindiniai 
varžovai. Esama trijų fundamentalių ir neredukuojamų 

pozicijų - mūsų padėčiai nusakyti reikia trijų pagrin- 
dinių spalvų. Labai klystume bandydami redukuoti kurią 
nors iš šių trijų nuostatų teigdami, kad ji tėra kraštutinis 
vienos iš kitų dviejų sutirštinimas arba modifikacija, arba 
tarpinis variantas. Kiekviena jų reiškia fundamentalų 
dvasinį pasirinkimą šiuolaikinio pasaulio akivaizdoje. 

Šios trys didžiosios pozicijos atrodo maždaug vienodai 
atitolusios viena nuo kitos, tad susidaro lyg ir simetriška 
padėtis. Bet kuri šios trijulės pora turi bendrų bruožų, 
tačiau ne tiek, kad esmingai supanašėtų ar itin smarkiai 
kontliktuotų. Kaip ir Sartre'o pjesėje “Užsklęstos durys“ 
(Huis Clos), įtempta padėtis yra gana tolygiai subalan- 
suota ir iš esmės nestabili. Nė viena iš galimų jungčių nėra 
natūralesnė arba tvirtesnė už kitas. Susikristalizuoja kokia 
nors sąjunga, bet vidiniai polinkiai ir neišvengiamas 
nusivylimas būtinai išprovokuoja naujus susivienijimus, 
ir nė vienas dalyvis negali suformuoti tvaraus ryšio su 
kitu. Tai truputį panašu į vaikų Žaidimą su žirklėmis, 
popieriumi ir akmeniu: žirklės atkerpa popierių, popierius 
suvynioja akmenį, akmuo atšipina žirkles. Niekas stabiliai 
nedominuoja - vyrauja esminis nestabilumas. 

Kas gi tie trs varžovai? 

1. Religinis fundamentalizmas. 

2. Reliatyvizmas - pastaruoju metu jo madingiausia raiška yra 

"postmoderniz mas". 


3. Švietimo racionalizmas, arba racionalistinis fundamentalizmas. 


Šiuos tris apibūdinimus pateikiu be jokio tenden- 

cingumo - tai tiesiog sutartiniai terminai. Patys savaime 
jie neturėtų spręsti jokių ginčytinų klausimų. Šių terminų 
turinys išryškės tik detalizuojant pačias nuostatas. 


RELIGINIS 
FUNDAMENTALIZMAS 


Su šiuo terminu siejama idėja arba pozicija yra aiški. 
Tą patį reiškinį galima sugestyviai pavadinti rigorizmu 
arba prancūzišku žodžiu “intėgrisme" . Esminis dalykas 
čia yra nuostata tvirtai ir nenukrypstamai laikytis tam 
tikros tikybos su visais jos atributais, nesileidžiant į 
kompromisus, nešvelninant jos, nerevizuojant ir ne- 
menkinant statuso. Tuo suponuojama, kad religijos 
šerdis yra doktrina, o ne apeigos, ir kad tą doktriną 
galima galutinai apibrėžti neginčijamai tiksliai, o tai 
savo ruožtu suponuoja užrašymą. 

Fundamentalizmą lengviausia suvokti pagal tai, 
ką jis atmeta. Jis nepripažįsta moderniaisiais laikais 
paplitusios idėjos, kad religija, nors ir yra kažkoks 
miglotai apibrėžtas jos pagrįstumas, iš tikrųjų reiškia 
ne tai, ką ji konkrečiai teigia, ir tuo labiau ne tai, ką 
ji praeityje natūraliai reiškė paprastiems Žmonėms. 
Pasak to nepripažįstamo modernizmo“, iš tikrųjų ji 


* Religijos modernizavimo tendencijos, pvz., katalikų modernizmas 
XIX a. pab. — XX a. pr. (čia ir toliau vertėjo pastabos). 

reiškia visai ką kita — tai, kas iš esmės skiriasi nuo 
ankstesnių neišprususių tikinčiųjų įsitikinimų ir yra 
gana toli nuo tiesioginio tos tikybos teiginių interpre- 
tavimo. Fundamentalizmas atmeta tolerantišką 
modernistinį aiškinimą, kad konkrečios tikybos prasmė 
iš tiesų yra kur kas nuosaikesnė, anaiptol ne tokia užda- 
ra ir apskritai mažiau reikli, daug lankstesnė ir 
svarbiausia — visai suderinama su visomis kitomis ti- 
kybomis ir netgi (arba ypač) su netikėjimu. Toks mo- 
dernizmas iš doktrinos ir jos apreiškimo išsunkia visą 
reiklumą, iššūkius ir nepakantumo apraiškas. 

Viena svarbiausių šios tradicijos ištakų yra įžymaus 
XIX a. danų teologo ir mąstytojo Sereno Kierkegaard'o 
raštai. Su juo siejama mintis, kad religija iš esmės yra ne 
įsitikinimas kokios nors doktrinos tiesa, o angažavimasis 
pozicijai, kuri yra esmingai absurdiška ir, tariant jo 
paties žodžiu, įžeidžia'. Jis sako, kad mes atrandame 
savąjį "aš" tikėdami tuo, kas giliai įžeidžia mūsų protą. 
Tai atrodo nepaprastai sunku. Kad egzistuotume, turime 
tikėti — ir tikėti ne šiaip kuo nors, o tuo, kuo baisiai 
sunku tikėti. Negali egzistuoti tikėdamas kokiu nors 
lengvai įtikimu dalyku. Šis egzistencialistinis posūkis 
tikėjimą labiau sieja su savuoju “aš" (su tapatybe), o ne 
su įrodymais. 

Bet neskubėkim: po šiuo tariamai griežtu reikalavimu 
slypi didelio laisvumo pateisinimas. Jeigu tai ir yra re- 
ligija, jeigu svarbiausia angažuotumas, o visi angažavi- 
mosi būdai panašūs, - nebereikia rimtai nerimauti dėl 

kokių nors loginių keblumų, kylančių iš angažavimosi 
objekto. Nerimaudamas parodytum, kad, užuot anga- 
žavęsis tapatybei, sieki pritarti įrodymams (o juk tai 
visai kas kita). Taigi viskas gerai, ir įtampa šioj situacijoj 
išnyksta. Tai yra būdinga modernistinė pozicija. 
Tačiau esama ir daug kitokių variantų. Tikėjimą galima 
vaizduotis ne kaip angažavimąsi, o kaip bendruomenės 
išaukštinimą. Tikėjimas antgamtiška sfera iššifruojamas 
kaip ištikimybės socialinei sanklodai ir jos vertybėms 
raiška. Šitaip iššifruotos doktrinos nebeslegia dvejonės, 
nes doktrinos iš tiesų ir nelieka - tik narystė, kuri dėl kokių 
nors priežasčių simboliškai pasitelkia doktrinos pavidalą. 
Tokiose sušvelnintose modernistinėse interpretaci- 
jose konkrečios tikybos kosmogonija traktuojama ne 
kaip pažodinė tiesa, o tik kaip tam tikra parabolė, iš- 
reiškianti "simbolines" tiesas ir neimama už gryną pi- 
nigą, taigi ji nebelinksta į kokį nors konfliktą su mokslo 
tezėmis apie lyg ir tuos pačius dalykus. Pavyzdžiui, 
tikintiesiems “modernistams"“ nėra problemos, kad 
Pradžios knyga nesiderina su darvinizmu arba šiuo- 
laikine astrofizika. Jie mano, kad tos tezės, kuriomis 
kalbama neva apie tuos pačius įvykius - pasaulio su- 
kūrimą ir žmogaus kilmę, - iš tikrųjų yra visai skirtingų 
plotmių arba netgi, kai kieno nuomone, išsakomos visai 
skirtingomis kalbomis, apibrėžtuose arba atskiruose 
"diskurso" tipuose. Apskritai tokiu atveju tikybos 
doktrinos ir moraliniai reikalavimai paverčiami kuo nors 
tokiu, kas, tinkamai interpretuojant, stulbinamai menkai 

bekonfliktuoja su pasaulietine savo epochos išmintimi 
ar kuo kitu. Šiame kelyje - taika ir... doktrinos tuštuma. 

Fundamentalizmas ryžtingai atmeta tokį religinių 
teiginių miešimą. Fundamentalizmas reiškiasi daugelyje 
religijų, bet nevienodai energingai. Mūsų laikais jis 
stipriausias islamo tikyboje, dėl to čia daugiausia 
kalbėsiu apie islamą. 

Islamo sfera šiuolaikiniame pasaulyje yra įdomus 
fenomenas. Sociologai jau seniai svarsto ir neretai pa- 
remia sekuliarizacijos teoriją. Ji teigia štai ką: mokslinėje- 
industrinėje visuomenėje religinis tikėjimas ir pa- 
maldumas silpnėja. Tai galima paaiškinti intelektuali- 
nėmis priežastimis: religinės doktrinos prieštarauja 
mokslo doktrinoms, kurios savo ruožtu įgyja didžiulį 
prestižą, sudaro moderniosios technologijos, o kartu ir 
moderniosios ekonomikos pagrindą; todėl religinis ti- 
kėjimas silpsta. Jo prestižas smunka, kylant jo varžovo 
prestižui. 

Be to, tai galima paaiškinti ir struktūriškai: religija 
siejama su bendruomenės išaukštinimu, o atomizuo- 
tame moderniosios masinės visuomenės pasaulyje 
bendruomenė beveik išnykusi, ją gali atstoti nebent 
tautinė valstybė, tačiau ji savo naujas apeigas ir verty- 
bių sistemą randa nacionalizme. Taigi bendruomenės 
gyvenimo sunykimą atspindi tikėjimo praradimas ir 
blėstantis apeigų patrauklumas. 

Ši teorija turi daug variantų. Svarbiausia, kad apskritai 
sekuliarizacijos tezė pasitvirtina. Kai kurie politiniai 

režimai atvirai siejasi su sekuliaristinėmis (pasaulie- 
tinėmis) antireliginėmis ideologijomis; kiti yra oficialiai 
atsiriboję nuo religijos ir sekuliarizmą praktikuoja vei- 
kiau dėl šio nusišalinimo, o ne aktyviai jį teigda mi. Ir tik 
nedaugelis valstybių yra formaliai susietos su religija, o 
jei ir yra, tie saitai būna netvirti ir-į juos rimtai ne- 
žiūrima. Religinis pamaldumas ir aktyvumas yra menki. 
Kai jie stipresni, religijos turinys paprastai būna labiau 
regimai socialinis negu transcendentinis: formali 
doktrina ignoruojama, o aktyvumas laikomas bend- 
ruomenės, bet ne tikėjimo išaukštinimu. Religiniai 
klausimai retai tampa svarbiausi. Ten, kur bendruomenė 
išlieka, ji paprastai būna linkusi aukštinti save kone 
tiesiogiai ir nežiūrėti į save per tikybos prizmę. 
Iškilus pasaulinėms religijoms, akcentas perkeliamas 
nuo atliekamų apeigų į transcendentinę doktriną, o 
dabar panašu, kad ciklas sugrįžo į ankstesnę fazę, ir ten, 
kur religija dar kiek nors gyvybinga, ji išsilaiko vėl 
tapdama bendruomenine. Šiaurės Amerikoje pamaldos 
lankomos gana gausiai, bet religija veikiau aukština 
vieningą amerikietiško gyvenimo būdą ir mažiau 
akcentuoja teologijos ir bažnytinės sanklodos ypatumus, 
kurie anksčiau buvo svarbūs*. Sekuliarizacijos tenden- 
cijos išimtys įsigilinus pasirodo esančios ypatingi atvejai, 
paaiškinami ypatingomis aplinkybėmis, pavyzdžiui, kai 
bažnyčia naudojama kaip atsparos organizacija prieš 
despotišką valstybę, kuri remiasi pasaulietine tikėjimo 
sistema. Galima ginčytis dėl šios tendencijos masto, 

vienalytiškumo arba negrįžtamumo?, ir, be abejo, 
sekuliarizacija reiškiasi įvairiais, labai nevienodais 
pavidalais, bet apskritai, manyčiau, logiška teigti, jog 
tai yra realybė. 

Bet yra ir viena labai reali, dramatiška bei ryški išim- 
tis - islamas. Teiginys, kad islamo religijoje įsigali seku- 
liarizacija, nėra ginčytinas - jis tiesiog neteisingas. Isla- 
mas dabar toks pat stiprus kaip ir prieš šimtmetį. Kai 
kuriais atžvilgiais turbūt netgi daug stipresnis“. 

Viduramžių pabaigoje Senajame Pasaulyje egzistavo 
keturios pagrindinės civilizacijos. Trys iš jų dabar yra 
daugiau ar mažiau sekuliarizuotos. Krikščionių doktriną 
iškupiūravo jų pačių teologai, ir gilaus, tiesmukiško 
tikėjimo apraiškų nėra gausu?. Kinų žemėse formaliai 
įteisintas pasaulietinis tikėjimas, o jo religinių pirmtakų 
išsižadėta. Indų žemėse valstybė ir elitas liaudyje pa- 
plitusios religijos atžvilgiu laikosi neutraliai, nors tokie 
dalykai kaip astrologija tebėra populiarūs. Tačiau vie- 
noje iš šių keturių civilizacijų — islamiškoje — padėtis 
visiškai kitokia. 

Kodėl būtent ta viena religija tokia atspari sekulia- 
rizacijai? Klausimas svarbus. Nežinau, ar atsakymas, 
kurį čia pasiūlysiu, teisingas, ir abejoju, ar iš viso kas 
nors tai žino: istorijos interpretacijas sunku pagrįsti. 
Geresnio paaiškinimo pasiūlyti negaliu - tikiuosi, kad 
šį tą nušviesiu, nors tai gal ir ne visa tiesa. Jeigu mano 
interpretacija išprovokuos kokią nors geresnę teoriją, 
būsiu labai patenkintas. 

Islamas yra įkurta religija, teigianti užbaigusi ir išto- 
bulinusi Abraomo tradiciją bei jos Pranašų mokymą. 
Mahometas yra didysis Pranašas. Musulmonai mano, kad 
ankstesnes apreiškimo versijas, kurių laikosi dvi abra- 
omiškos religijos, iškraipė tų religijų apologetai. 

Islamo tikyba remiasi Dievo Žinia, kurią VII a. gavo 
pranašas Mahometas. Keleto pirmųjų musulmonų kartų 
išgyventi įvykiai yra aprašyti ir iki šiol gyvi musulmonų 
sąmonėje, be to, jie parodo, kaip islamas pasidalijo į tris 
sektas: sunitus, kurie sudaro daugumą, šiitus ir cha- 
ridžitus. Pastarųjų yra mažiausia. 

Svarbiausios islamo doktrinos atkakliai ir griežtai teigia 
monoteizmą“, požiūrį, kad Pranašo gauta Žinia yra, taip 
sakant, paskutinioji ir kad joje išsakyta ne tik tikyba, bet 
ir moralė - kitaip tariant, ji yra kartu doktrina ir įstatymas, 
ir su jokiais esminiais vėlesniais papildymais nedera 
taikstytis. Doktrinos ir įstatymo aspektai neatskiriami, 
tad išsimokslinusius musulmonus mokovus geriausiai 
galima apibūdinti kaip teologus-juristus. Kanono teisės 
nėra, yra tiesiog dieviškasis įstatymas, taikytinas veikiau 
tikinčiųjų bendruomenei, o ne kokios nors specializuotos 
struktūros organizacijai ir nariams. 

Tai, kad įstatymų leidybą šiuo būdu pasisavina die- 
vybė, yra esminis musulmonų gyvenimo veiksnys. Tai 
reiškia ne tik, kad fundamentalistui gali būti sunku 
pripažinti moderniųjų laikų įstatymus ir teisėtvarkos 
praktiką, bet ir tai, kad musulmonų visuomenėje iš pat 
pradžių arba beveik iš pradžių buvo užprogramuotas 

tam tikras valdžių atskyrimas. Šiam valdžių atskyrimui 
nereikėjo laukti kokios nors Švietimo doktrinos, pa- 
sisakančios už pliuralistinę santvarką ir vidinę nepri- 
klausomų institucijų pusiausvyrą. Šiuo atveju vykdomoji 
valdžia pajungta (dieviškai) įstatymų leidybai, o iš 
tikrųjų teologai-teisininkai tampa politinės doros 
savo sprendimus?. “Tai, dėl ko sutaria bendruomenė, 
negali būti klaida“, - šis principas tam tikrą įstatymų 
leidybos autoritetą suteikia veikiau bendruomeniniam 
konsensui, o ne politiniam centrui. Suprantama, kad 
šiame bendruomeniniame konsense ypač svarus yra 
išsimokslinusiųjų balsas. Juk bendruomenė privalo lai- 
kytis jau egzistuojančių įstatymų, ir natūralu, kad ger- 
biama nuomonė tų, kurie geriau informuoti. 

Taigi, kartą pripažinus idėją, kad yra galutinis dieviš- 
kas įstatymas, kuris iš principo nebegalės turėti dieviš- 
kų papildymų ir kurio nevalia koreguoti žmonėms, - 
(Žmonių) vykdomoji valdžia neišvengiamai atsiskyrė 
nuo (dieviškos, bet bendruomeniškai tarpininkaujamos) 
įstatymų leidybos atšakos. Papildyti įstatymus galima 
nebent tik pagal analogiją ir interpretuojant. Taip vi- 
suomenė gavo ir fundamentalius, ir konkrečius įsta- 
tymus - ir vieni, ir kiti savaip įsigalėjo, visuomenei tapo 
teisėtos valdžios kriterijumi. Įsigalėjusi konstitucinė 
teisė tarytum lūkuriavo paruošta vertinti kiekvieną 
valstybinę santvarką. Visada buvo prieinama socialiai 
ir politiškai transcendentinė teisingumo norma, kuria 

negali manipuliuoti politinė valdžia ir kurią galima 
pasitelkti pasmerkti esamai valdžiai, jeigu toji ją pažei- 
džia. Šiai normai tereikėjo žemiško sąjungininko, tu- 
rinčio ginkluotą galią, kad keltų grėsmę nusižengian- 
čiai valdžiai, jeigu įžvelgiama nusižengimų. Politinė 
islamo istorija liudija, kad karts nuo karto vis susifor- 
muoja tokia bauginanti transcendentinio teisingumo ir 
žemiškos galios sąjunga“. 

Kita įstabi ir svarbi islamo ypatybė - teoriškai dva- 
sininkijos nėra. Pamokslininkas arba apeigų vadovas ne- 
turi jokio konkretaus sakramentinio statuso, kuris išskirtų 
juos iš pasauliečių. Žinoma, toks žmogus turi daugiau 
išmanyti, svarbiausia, būti išsimokslinęs, bet socialiai jis 
toks pat kaip kiti. Formaliai klerikalinės struktūros nėra. 
Šia prasme musulmonų teologija yra egalitarinė. Niekas 
iš tikinčiųjų nėra arčiau Dievo už kitus. 

Čia nėra reikalo svarstyti, ar iš tikrųjų islamas galutinai 
susiformavo pačioje užuomazgoje. Tai istoriškai nelabai 
įtikima teorija“, nors musulmonai gali tvirtai tikėti, kad 
Pranašas ir Jo Bendražygiai vėlesnių laikų bendruomenei 
pateikė tiesioginį, amžiną ir turintį galią modelį. Šiuo 
klausimu "pašaliniai" istorikai ir musulmonai gali ne- 
rasti sutarimo. Tačiau čia šis klausimas nėra esminis. 
Svarbiausia, kad galiausiai iškilo gana vienalytė musul- 
monų civilizacija, turinti aiškiai apibrėžtą idealą ir 
savivaizdį. 

Trys esminiai, visuotiniai ir praktiškai taikomi religinio 
bei politinio teisėtumo principai šioje civilizacijoje yra: 

Dievo Žodis ir jo teisinis išaiškinimas, bendruomenės 
konsensas ir galiausiai sakralinis vadovavimas (vyk- 
domas Pranašo Palikuonių arba specialiai atrinktų 
visuomenės atstovų). Sektos skiriasi tuo, kad santykiškai 
skirtingai akcentuoja šiuos tris principus. Šiitai (jie irgi 
suskilę) garbina dieviškus vadovus, kurie dažniausiai 
(bet ne visada) būna “okultacijoje“, t. y. slepiasi šiame 
arba kitame pasaulyje ir nežinomą dieną turi sugrįžti; 
charidžitai iš visų sektų yra labiausiai egalitariniai ir 
“puritoniški"; 0 sunitai atstovauja kompromisinei 
vidurio pozicijai ir teikia svarbią reikšmę “sunai“, t. y. 
tikrojo apreiškimo ir aiškinamųjų raštų rinkiniams, ir 
nereikalauja labai didelių politinių privilegijų Pranašo 
Palikuonims!", 

Islamas greitai ir anksti patyrė politinę sėkmę, ir tai 
turbūt viena iš priežasčių, kodėl jame taip ir neišryškėjo 
bažnyčios ir valstybės dualizmas: pradinei charizmatinei 
bendruomenei nebuvo reikalo apsibrėžti prieš kokią 
nors savo valstybę, kuri tuo tarpu dar svetima jai. Iš pat 
pradžių ji pati buvo valstybė. 

Audringa bendruomenės ankstyvoji istorija sukėlė 
minėtas sektantiškas schizmas. Tačiau buvo sukurtas 
Kalifatas, ir, valdant Omejadų ir Abasidų dinastijoms, 
islamas įgijo maždaug tokį pavidalą, koks yra ir 
šiandien. Kalifatas ėmė irti ir XIII a. galutinai išnyko, 
bet islamas tvirtai laikėsi įvairiose po jo susidariusiose 
valstybėse. Čia svarbu, kad filosofinės linkmės mokovų 
bandymai įšvirkšti gerą ikiislaminės graikų filosofijos 

dozę buvo nesėkmingi: įsivyravo antifilosofiniai teo- 
logai. Kai prasidėjo didžioji krikščioniškųjų Vakarų 
ekspansija, egzistavo trys labai svarbios musulmonų 
valstybės - Otomanų, Persų ir Mogolų - bei keletas 
kitų, labiau periferinių. 

Tačiau pagrindinė ir turbūt svarbiausia islamo ypatybė 
yra ne sektantiška schizma, o tai, kad jis viduje pasi 

dalinęs į mokovų “aukštąjį islamą ir liaudies “Žemąjį" 
islamą. Riba tarp jų buvo negriežta - neaiški, dažnai 
labai laipsniška, šiuo atžvilgiu primena panašią, bet 
netapačią demarkacinę liniją tarp teritorijų, realiai 
valdomų iš politinio centro, ir teritorijos, kurią valdo 
vietinės gentys ir jų vadai. Musulmonų valstybės, net ir 
būdamos formaliai autokratiškos, iš tikrųjų turėdavo 
prisitaikyti prie savivaldžių genčių autonomijos. 
Būtent laikina tokių genčių sąjunga, kylanti iš entu- 
ziazmo dieviškajam įstatymui, kurį joms skelbdavo koks 
nors kupinas įkvėpimo ir gerbiamas pamokslininkas, 
nuolat keldavo grėsmę egzistuojančiai valstybei. Taigi 
jos politinės santvarkos absoliutizmą faktiškai ribodavo 
ir konkreti genčių galia, ir nepriklausomas, nesilei- 
džiantis manipuliuoti dieviškojo įstatymo teisėtumas. 
Pavojus musulmonų valdovui kildavo iš šių dviejų jėgų 
suliejimo: iš atgimimo sąjūdžio, reikalaujančio laikytis 
nekompromisinės religinės tiesos arba ją atgaivinti ir 
besiremiančio darniomis, ginkluotomis bei turinčio- 
mis karinę patirtį savivaldžiomis kaimo bendruome- 
nėmis. Normaliomis aplinkybėmis šios bendruomenės 

praktikuodavo kultūriškai "žemą" tikybos variantą, bet, 
užlietos entuziazmo bangos ir vildamosios miestuose 
gauti grobio bei politinių privilegijų, mielai pritardavo 
grynesnei, unitarinei formai. 

Skirtumas tarp aukštojo ir žemojo islamo buvo ne tik 
laipsniškas, bet ir kartais užtemdomas ir vos įžvelgia- 
mas. Tas neaiškumas arba miglotumas ir tai, kad tą 
skirtingumą dažnai būdavo galima ignoruoti ir pripa- 
žįstama riba neišryškėjo, buvo itin svarbi situacijos 
ypatybė. Skirtumą liudijo faktiškas apeigų nevieno- 
dumas, bet jis neįgijo tokios viešos ir konkrečios formos 
kaip atvira sektų schizma. Apeigų stiliaus skirtingumas 
būdavo mandagiai ignoruojamas, ir jų praktikuotojai 
galėdavo draugiškai sugyventi. Žemesniosios formos 
praktikuotojai galėdavo netgi reikšti pagarbą aukštes- 
niajai ir pripažinti jos autoritetą, tuo pat metu laikyda- 
miesi savų įpročių. Konfrontacijos būdavo išvengiama. 

Tačiau kartais rusenanti įtampa tarp abiejų stilių įsi- 
plieksdavo, ir aukštasis islamas imdavosi vidinio gry- 
ninimo ir bandydavo vėl primesti savo formą visai vi- 
suomenei. Šių žygių sėkmė nebūdavo ilgaamžė, tad 
apskritai išryškėjo tarytum amžinas arba cikliškas re- 
formavimas. Šį dėsningumą pastebėjo Ibn Chaldūnas"", 
taip pat Davidas Hume'as'*. Apie tai kalbėjo ir Friedri- 
chas Engelsas!?, atkreipęs dėmesį į faktą, kad ir krikš- 
čionybėje, ir islame politinės kovos raiška buvo religi- 
nė, tačiau krikščionybėje ji atnešė realių permainų, o 
islame - tik atsikartojimą ir nuolatinę personalo kaitą 

nekintančioje santvarkoje. Beveik neabejotina, kad 
Engelsui darė įtaką Ibn Chaldūnas, nors jo ir neminimas. 

Engelsas, aišku, niekino šią rytiečių, ir ypač musulmo- 
nų, atseit ciklišką sąstingį ir, atrodo, nesusirūpino dėl to, 
kad šitaip pats nejučia prieštaravo vienam iš esminių ir 
būtinų marksizmo principų, kuris teigia, kad visoms kla- 
sinėms visuomenėms būdingas nestabilumas ir kad dėl 
jų “vidinių prieštaravimų“ klasinis viešpatavimas negali 
būti nuolatinis ir amžinas". Išeitų, kad pažanga, įtampa 
ir dialektika yra Vakarų prerogatyva, o Rytus galima 
palikti sąstingiui, iš kurio išvaduoti gali tik Vakarai. 

Kuo skiriasi abu religiniai stiliai? Aukštojo islamo 
tradiciją išlaiko miesto mokovai, telkiami daugiausia iš 
prekybinės buržuazijos (kuri mokslinimąsi dažnai 
derina su prekyba); ši forma atspindi natūralius miesto 
vidurinių klasių polinkius ir vertybes (tiesa, labiau tokių 
miestų kaip Edinburgas, Ženeva, Fesas arba Amster- 
damas negu Venecija, Florencija arba Katmandu). Tarp 
tų vertybių svarbios yra tvarka, taisyklių laikymasis, 
saikingumas ir mokytumas. Taip pat nemėgstama iste- 
rijos, emocinių ekscesų ir per didelio audiovizualinių 
priemonių naudojimo religijoje. Šis aukštasis islamas 
akcentuoja griežtai monoteistinį ir nomokratinį islamo 
pobūdį, rūpestingai laikosi draudimo pretenduoti į 
tarpininkavimą tarp Dievo ir Žmogaus, apskritai 
orientuojasi į puritonizmą bei šventraščio prioritetą 
Įscripturalism]". 

Kitoks yra žemasis, arba liaudies, islamas. Raštingumas, 

kiek iš viso jo esama, panaudojamas daugiausia magi- 
jai, o ne išsimokslinimui. Labiau akcentuojama magija, 
o ne mokytumas, ir ekstazė, o ne taisyklių laikymasis. 
Kitaip sakant, prastuomenė rašytinį Žodį dažniausiai 
sutinka amuletuose, manipuliacinėje magijoje ir falsi- 
fikuotuose žemės nuosavybės dokumentuose. Ši islamo 
forma ne tik nevengia tarpininkavimo, bet iš esmės 
orientuojasi į jį: jos būdingiausias paprotys yra šventųjų 
kultas, ir šventasis dažniau būna gyvas, o ne miręs 
asmuo (ir pats šventumas tėvo perduodamas sūnui). Ši 
tikybos forma akivaizdžiausiai matoma tuose laisvuose 
įvairių rangų šventųjų susivienijimuose ir šventųjų 
centruose, kurie raštuose vadinami religinėmis broli- 
jomis arba ordinais. 

Abu šie religijos stiliai turi savo vietą socialinėje 
sąrangoje. Šventųjų kultai ryškūs gentinėje arba pusiau 
gentinėje provincijoje - kone anarchiškoje kaimo ap- 
linkoje jie teikia neįkainojamų patarnavimų: tarpi- 
ninkauja tarp grupių; palengvina prekybą, derindami 
ją su maldininkų kelionėmis ir - tai taip pat labai 
svarbu - teikia simbolius, per kuriuos neraštingi kaimo 
tikintieji gali entuziastingai susisieti su šventaraščio 
religija. Miesto mokovų normų atžvilgiu kaimo 
musulmonus galima laikyti "blogais" musulmonais, ir 
šie tai žino, bet jų pagarba vietiniams šventiesiems, 
kurių genealogija neva siekia patį Pranašą, ir miesto 
idealams (per tariamus šventųjų protėvių - miesto 
mokovų pasiekimus) leidžia jiems nuoširdžiai ir 


26 


aistringai tapatintis su pagrindine religine tradicija. 

Šventųjų kultai taip pat pasitarnauja miesto var- 
guomenei, kuriai ekstaziškos ekspansyvios apeigos la- 
biau padeda pabėgti nuo vargo realijų negu šykštoka 
ortodoksija. Skurde geriau paguodžia mistiniai pratimai, 
o ne scholastinė teologija ir kazuistinė jurisprudencija. 
Jeigu liaudžiai iš tiesų reikia opiumo, tai ekstazinis mis- 
ticizmas tinka labiau negu scholastinė teologija ir teisi- 
nė kazuistika. Be to, šventieji teikia terapines paslaugas, 
ir apskritai jie, regis, atstoja dvasininkiją, kurios šioje 
tikyboje formaliai nėra. 

Žinoma, labiau išsilavinę ir pasiturintys miestiečiai 
riečia nosį prieš audringesnes šventųjų ir jų sekėjų 
veiklos apraiškas'* - gyvačių kerėjimą, narkotikų var- 
tojimą, isteriją, apsėdimą, ritualinius šokius ir pan., - 
tačiau klystume manydami, kad ramiais laikais jie vi- 
siškai susilaiko nuo šios šventųjų vadovaujamos re- 
liginės veiklos. “Neturinčiam savo šeicho šeichas yra 
velnias“ ,- sako marokiečių patarlė (“šeichas" čia reiškia 
religinio ordino vadovą). Taip pat būtų neteisinga ma- 
nyti, kad žemesnieji visuomenės sluoksniai ir kaimie- 
čiai esti nekritiškai atsidavę savo šventiesiems: “Kiek- 
vienoje zavijoje yra gyvatė“, - teigia alžyriečių patarlė 
(zavija — šventųjų centras)". Prastuomenė naudojasi 
šventaisiais, garbina juos ir pasišaipo iš jų. 

Aukštasis islamas miesto gyventojams ir iš dalies vi- 
sai visuomenei teikia teisyną ir nepajudinamą kons- 
tituciją, kurių vardu jie gali protestuoti prieš valstybės 

kraštutinumus, ypač per didelius mokesčius. Miesto 
minia, vadovaujama gerbiamo mokovo, gali sukelti 
rimčiausią pavojų jai kelia gerbiamo mokovo ir kariškai 
grėsmingų periferinių genčių sąjunga. Tokia jau likimo 
ironija, kad būtent gentys, kurių kasdieniniai įpročiai ir 
religijos pažinimas miestietiškos ortodoksijos požiūriu 
toli gražu netobuli, kartu yra ir stiprioji ranka, kartais 
tampanti tos pačios ortodoksijos kariniu bei politiniu 
kumščiu ir leidžianti siekti didžio atnaujinimo. 
Pamokslininkas suvienija keletą genčių, pasmerkia jų 
neišmanymą ir aplaidumą, bet kartu ragina paremti jį ir 
susidoroti su miesto bei rūmų korupcija, o tai, beje, 
reiškia, kad joms teks grobio. Taigi Paryžius vertas mi- 
šių“, o Fesas (ar kitas panašus miestas), genties Žmogaus 
nuomone, kartais vertas pamaldumo. Tradicinio islamo 
kraštuose elito kaitos procesas taip ir vykdavo. 

Toks valstybių formavimosi arba dinastijų užuo- 
mazgos modelis kartojosi gana dažnai, net ir moder- 
niaisiais laikais. Kai kurie iš tų sąjūdžių prasidėjo per- 
nelyg anksti, kad juos būtų galima paaiškinti Vakarų 
įtaka: vahabitų judėjimas centrinėje Arabijoje, Osmano 
dan Fodio džihadas Šiaurės Nigerijoje, senusitų įtaka 
Kirenaikoje, mahdistų sukilimas Sudane. Kiti akivaiz- 
džiai kilo kaip reakcija į Vakarų ekspansiją: Abd al 


* Šią frazę 1593 m. ištarė Prancūzijos karalius Henrikas IV, atsivers- 


damas į katalikybę ir taip įgydamas šalyje realią valdžią. 

Kadyro Alžyre, Abd al Kerimo Šiaurės Maroke, “Pami- 
šusio Mulos“ Somalilende, Šamilio Kaukaze. Vahabitų 
ir Osmano dan Fodio judėjimais jų šalyse iki šiol grin- 
džiama politinė santvarka. Ištikimybė aukštojo islamo 
principams šiuose sąjūdžiuose nevienoda: jo idėjų 
paprastai ten esama, bet organizacinės reikmės kartais 
verčia imtis religinių ordinų terminijos ir organizacinių 
principų. Senusitai, propaguodami atgimimo idėjas, 
rėmėsi ordino organizaciniais principais. 

Koks šių sąjūdžių likimas praeityje ir kas su jais 
atsitinka moderniaisiais laikais? Modernybė atnešė 
didelių permainų. Tradiciniame pasaulyje, kaip teigė 
Ibn Chaldūnas ir jį atkartodamas Friedrichas Engelsas, 
apsisukdavo visas ratas. Reformatoriai nugalėdavo (ži- 
noma, ne visi - daug pašauktų, bet maža išrinktų, - 
tačiau kai kuriems kartkarčiais pavykdavo), ir, atkūrus 
išgrynintą tvarką, viskas vėl palengva grįždavo į nor- 
malią būklę. Dvasia nori, bet socialinis kūnas per silpnas. 
Raštingą, rigoristinį, šventraščiu paremtą puritonizmą 
gali praktikuoti miesto mokovai, bet masėms arba kaimo 
genčių nariams tai per sunku. Jie gali išpažinti jį veržliu 
atgimimo ir kovos dėl jo įtvirtinimo laikotarpiu, bet, 
sugrįžę į stovyklos arba kaimo kasdienybę, jį užmiršta. 
Dėl tam tikrų priežasčių (gerai išnagrinėtų durkheimiš- 
koje sociologijoje) jiems reikia tokios religijos, kuri tei- 
kia visuomenei laiko ir erdvės žymeklius, apibrėžia po- 
grupių bei sezoninių darbų ribas ir gyvenimo ritmą 
įprasminančioms šventėms teikia apeigas bei iškilmių 

vadovus"'*. Socialinė struktūra turi savo motyvų, kurie 
teologiniam protui visai nežinomi. Taigi vėl atgyja 
konkuruojantis tikybos būdas, kurį neretai palaiko 
įpėdiniai ir palikuonys tų pačių reformatorių, įsiveržusių 
į valdžią su reformatoriškos aistros vėliavomis. 

Bet moderniomis sąlygomis taip nebebūna"“*. Senasis 
status guo būdavo grindžiamas karine ir politine galių 
pusiausvyra - centrinė valdžia tiesiog neturėdavo 
priemonių efektyviai įsigalėti dykumoje ir kalnuose, ir 
daugelyje kaimo vietovių palaikyti tvarką būdavo 
leidžiama savivaldžioms vietinėms grupėms, paprastai 
vadinamoms gentimis. Kadangi tarp vietinių socialinių 
segmentų būtinai reikėjo tarpininkauti ir suderinti 
visuomenės gyvenimo ritmą, buvo ir tarpininkai - galių 
pusiausvyros ir švenčių derintojai, vadinami šven- 
taisiais. Kartkarčiais eliminuojami, jie bemat vėl atsi- 
rasdavo. 

Tačiau dabar visa tai pasikeitė. Administravimo, 
transporto, komunikacijų ir karinė technologija, kurią 
turi kolonijinė ir pokolonijinė valstybė, leidžia efektyviai 
suvienyti šalį ir daugeliu atvejų (nors esama išimčių, 
pvz., Šiaurės Jemenas) įgalina efektyvią politinę cent- 
ralizaciją, o tai ardo senąsias vietines savitarpio pagal- 
bos grupes. Joms nusilpus, išnyksta arba smarkiai su- 
silpnėja įprastinių tarpininkų paslaugų poreikis. Kaip 
ir Prancūzijos aristokratija paskutinėse ancien rėgime 
stadijose (pasak Tocgueville'io), šventieji tebeturi pri- 
vilegijas, bet nebeatlieka funkcijų - tokia padėtis beveik 

neišvengiamai sukelia pasipiktinimą. Tikintieji staiga 
prisimena, kad garbesnioji jų tikybos atmaina 
tarpininkauti draudžia, arba klausosi pamokslininkų, 
kurie jiems tai uoliai primena. Audringai atgimsta tikroji 
tikėjimo forma ir šį kartą jau nebeišblėsta. 

Islamas, praeityje buvęs amžina arba cikliška refor- 
macija, nuolat reformuodavęs tikinčiųjų dorovę, bet vis 
negalutinai, per pastaruosius šimtą metų pakrypo į es- 
mine ir, kiek galima spręsti, negrįžtamą reformaciją. 
Liaudies ir aukštojo islamo santykis smarkiai pakito 
pastarojo naudai. Liaudies islamo socialinė bazė gerokai 
pairo, o aukštojo labai sustiprėjo. Urbanizacija, politinė 
centralizacija, įsiliejimas į platesnę rinką, darbo jėgos 
migracija — visa tai ištisas gyventojų mases stūmė į 
formaliai (teologiškai) “teisingesnį" islamą. 

Susitapatinimas su reformuotuoju islamu atliko maž- 
daug tokį pat vaidmenį kaip kitur nacionalizmas. Iš 
tikrųjų musulmonų kraštuose sunku atskirti šiuos du 
sąjūdžius. Eilinis tikintysis nebelabai gali susitapatinti 
vien su savo vietine gentimi arba šventove. Gentis sui- 
rusi, šventovė apleista. Modernybės požiūriu, ir viena, 
ir kita yra įtartina — turistams patrauklus folkloras, į 
kurį įsijausti urbanizuotam šiuolaikinės valstybės pi- 
liečiui neleidžia orumas. Miestietis nesirodo viešoje 
šventovės šventėje ir tuo labiau neleidžia rodytis savo 
žmonai, dukteriai ar seseriai. Jis nesprendžia ginčų 
kviesdamasis kūmus ginti arba liudyti šventovėje, jis 
žino, kad vaidai draudžiami ir bus numalšinti policijos, 


31 


taip pat žino, kad patikimiau apsisaugos pasinau- 
dodamas visais galimais svertais oficialiose ir ne- 
formaliose politinėse struktūrose. 

Islamas teikia tautinę tapatybę, ypač kovoje su ko- 
lonializmu - šiuolaikinė musulmoniška “nacija“ pap- 
rastai yra musulmonų, gyvenančių tam tikroje te- 
ritorijoje, visuma. Reformistinis islamas suteikia tikrą 
visiems bendrą tapatybę, kur be jos būtų tik amorfiška 
nuskriaustųjų minia. Jis taip pat tarytum aprobuoja 
daugybės šiuolaikinių musulmonų socialinį kilimą nuo 
prasčioko iki praprususio miestiečio ar bent jau mies- 
tietiškos orientacijos Žmogaus. 

Labai klysta tie pašaliečiai, kurie mano, kad tipiška 
musulmonė Musulmonų mieste dėvi čadrą todėl, kad 
jos senelė ją dėvėjo, - atvirkščiai, ji dėvi čadrą kaip tik 
todėl, kad senelė jos nedėvėjo, ji triūsdavo laukuose ir 
į šventovę eidavo be čadros - tai buvo už ją pranašesnių 
moterų apdaras. Anūkė didžiuojasi ne ištikimybe sa- 
vo senelei, o tuo, kad priklauso pranašesnių už sene- 
le moterų sluoksniui. Islamas tebeatlieka savo seną 
vaidmenį - palaiko tarytum amžiną nepajudinamą 
konstituciją, kurią pasitelkdama, gerokai pagausėjusi 
buržuazija gali kritikuoti, o kartais ir suvaržyti viršū- 
nėse esančius technokratinius mameliukus. Kai ma- 
meliukai ryžtasi surengti tikrus rinkimus (pavyzdžiui, 
siekdami įvesti tarptautiniu mastu gerbiamas politi- 
nės praktikos normas), rinkėjai į jų turėtas vietas 
dažniausiai iškelia ne populistus, o fundamentalistus. 

Mano požiūriu, tai ir yra mechanizmas, sukėlęs islamo 
pasaulyje labai reikšmingą pastarąjį šimtmetį vykusią 
kultūrinę revoliuciją, kuri Vakaruose ilgą laiką buvo 
beveik nepastebėta. Kad vyksta kažkas ypatingo, Va- 
karai suvokė daugiausia veikiami Irano kataklizmo, bet 
jį reikia pakomentuoti atskirai. Šiizmas yra ne visai 
tipiška islamo kryptis ir, nors apskritai atitinka čia pa- 
teiktą diagnozę, ją reikia patikslinti. Šiizmas turi bruožų, 
sunizme būdingų liaudies islamui, pavyzdžiui, labai 
reikšmingą polinkį į asmens kultą: šiizmą tiesiog galima 
apibūdinti akcentuojant pagarbą ir aukščiausio politinio 
bei teologinio suvereno teisę, teikiamą “Pasislėpusiam 
Imamui“. Padėtį komplikuoja tai, kad šis dieviškas as- 
muo paprastai būna pasislėpęs, todėl, iki jam sugrįžtant, 
politinio ir religinio administravimo tenka imtis kam 
nors kitam. Peršasi išvada, kad tos pačios psichinės 
arba socialinės jėgos, kurios vėlesniais amžiais skatino 
musulmonus garbinti šventuosius (bet jau paprastai 
nebesukeldavo schizmos), ankstyvoje, pradinėje tikybos 
kristalizacijos stadijoje paskatino šiizmo atskilimą, 
sąlygotą atsidavimo šventiems vadovams ir kankiniams. 

Tačiau jeigu moderniajame pasaulyje islamas toks 
patrauklus dėl savo puritoniško, egalitarinio, švent- 
raštiško pobūdžio, tai kodėl didžiausią ir įspūdingiausią 
politinę pergalę laimėjo islamo atmaina, stokojanti šių 
bruožų ir veikiau pasižyminti priešingomis ypatybėmis? 
Irano revoliucijos paradoksas yra tas, kad nors Cho- 
meinio sąjūdžiui revoliucinio telkimosi procese itin 

pravertė būdingosios šiizmo savybės, vis dėlto per- 
galingame iškilimo į politinę valdžią etape Chomeinis 
iranietišką šiizmą ryžtingai pasuko “sunifikacijos“ 
linkme ir labai priartino prie puritoniško sunitų aukštojo 
islamo“". 

Šiizmas labai akcentuoja pagarbą šventoms, die- 
viškoms asmenybėms ir ypač savo kankiniams. Jų kan- 
kinystę liaudies atmintyje gaivina kasmet vaidinamos 
misterijos. Šiizmas kai kuo panašus ne tik į liaudies 
islamą, bet ir į krikščionybę. Išskirtinis kankinių statusas 
lemia, kad šiitų mokovai yra ne tik teisininkai-teologai, 
bet ir svarbiausiojo kankinio biografijos žinovai“. Tai 
reiškia, kad politinio bruzdėjimo metu jie yra daug 
geriau pasirengę bendrauti su masėmis negu jų kolegos 
sunitai. Kankinystė mases įaudrina labiau negu pedan- 
tiškos teologijos ir teisės detalės. Tas faktas, kad garbi- 
namą šventąjį kadaise nukankino valdovas, kuris for- 
maliai buvo musulmonas, teikia itin veiksmingą kovos 
su musulmonų tironu pavyzdį. Visu tuo labai efek- 
tyviai pasinaudota kaitinant masinę isteriją, kurios 
apimti revoliucionieriai leidosi taip gausiai šienaujami 
šacho Žmonių, kad galiausiai jie palaužė pastarųjų 
"priešinimosi valią. 

Nors šios asmeninės kankinystės temos buvo gausiai 
ir lemtingai panaudotos pačioje revoliucijoje, galiausiai 
Chomeinio pateiktas šiizmas kaip naujojo režimo 
teisynas buvo visai kitoks. Visų pirma, nereikšmingiems 
šventiesiems buvo griežtai pasakyta pasitaisyti arba 

laukti nemalonumų: apsišaukusių liaudies tarpininkų 
[su dievybe] atžvilgiu Chomeinis laikėsi tipiškų refor- 
matoriškų pažiūrų. O unikalūs, tikrai dieviški, bet 
pasislėpę imamai - tikrieji teisėtumo autoritetai, be- 
galinio interpretacinio regreso stabdytojai - politine 
prasme buvo išvaryti į pensiją. Chomeinis neneigė, kad 
jeigu Pasislėpęs Imamas sugrįžtų, jis ir valdytų - būtų 
vienintelis teisėtas valdovas. Bet administracinio val- 
dymo jis imtųsi kaip antraeilio darbo, lyg ir nenoriai, ir 
jo politinis vaidmuo būtų aiškiai atskirtas nuo jo die- 
viškumo. Svarbiausia - valdžia nė kiek nesiskirtų nuo 
tos, kurią kontroliuoja Pasislėpusio Imamo pavaduotojai 
mokovai. 

Jo požiūriu, valdžios esmė yra dieviško įstatymo vyk- 
dymas - nei daugiau, nei mažiau. Iki Pasislėpusio Imamo 
grįžimo ir po jo įstatymas turi būti vykdomas taip pat - 
nei griežčiau, nei švelniau. Įstatymas liks tas pats ir 
griežtumas toks pat - nei didesnis, nei mažesnis. Svar- 
biausia — pats įstatymas, o ne jo vykdytojas? Taigi iš- 
skirtinį statusą turi nebe asmuo, o įstatymas. 

Be to, Chomeinis pasuko islamą gana savito res- 
publikonizmo linkme - mokovų respublikos. Tokia 
tendencija visada glūdėjo formalioje šiizmo logikoje, 
bet praeityje politinės realijos vertė persų šiitus 
prisitaikyti prie tam tikros laikinos monarchijos. Gentys 
būdavo reikalingos politinei revoliucijai, o genčių 
vadovas tapdavo šachu. Moderniomis sąlygomis šis 
poreikis nebeveiksmingas, ir gali netrukdomos skleistis 

egalitarinės, neigiančios tarpininkavimą islamo savy- 
bės. Tikybos mokovai gali valdyti nesiremdami genčių 
galia. Pusiau modernioje valstybėje tos paramos ne- 
bereikia. 

Taigi galime teigti, kad islamas yra ikiindustrinės 
epochos tikyba, įkurta, doktrininė, pasaulinė religija 
tikrąja šių Žodžių prasme ir bent jau šiuo metu visiškai 
ir efektyviai neigia sekuliarizacijos dėsnį. Kol kas nėra 
jokių ženklų, kad ir ateityje ji pasiduos sekuliarizacijai, 
nors, žinoma, visada pavojinga leistis į pranašystes. Šio 
reiškinio priežastis, matyt, galima aiškinti taip: visoms 
“neišsivysčiusioms" šalims iškyla tam tikra dilema. 
(“Neišsivysčiusiomis" šalimis vadinu visas tas, kurioms 
būdingas ryškus ekonominis ir karinis atsilikimas, 
įveikiamas tik fundamentaliai reformuojantis. XVIII 
amžiuje neišsivysčiusi buvo Prancūzija, o XIX a. pra- 
džioje — Vokietija.) Tokioms šalims iškyla dilema: ar 
mums lygiuotis į tas, kurių galią norim pasiekti (ir šitaip 
atmesti savo tradicijas), ar daryti priešingai - puoselėti 
savo tradicines vertybes netgi susitaikant su materiali- 
niu silpnumu? Ši problema itin emocingai užfiksuota 
XIX a. rusų literatūroje, kur atsispindi vakarietiškos 
orientacijos Žmonių ginčai su populistiniais slavofilais. 

Skaudu atmesti savo tradicijas, bet skaudu ir likti silp- 
nam. Reta atsilikusi šalis išvengė šios dilemos, o spren- 
dė jos ją įvairiai. Bet įdomiausia, ir šiuo atveju svarbiau- 
sia tai, kad islamui idealiai lemta išvengti šios dilemos. 

Vakarų įtakos (kuri skirtingas musulmonų šalis 

užgriuvo nevienodu laiku - nuo XVIII a. pabaigos iki 
XX a.) sukelta trauma musulmonų mąstytojų nepo- 
liarizavo į vakariečius ir populistus, kaip kad atsitiko 
Rusijoje. Musulmonai retai idealizuoja savo liaudies 
tradiciją — surogatinį populizmą jie palieka europie- 
čiams, persmelktiems T.E.Lawrence'o sindromo. Susi- 
dariusi padėtis išprovokavo visai kitokią reakciją. Isla- 
me visuomet gyvavęs reformų impulsas smarkiai atgi- 
jo ir sustiprėjo. Be abejo, atsirado ir naujų temų bei pa- 
pildoma motyvacija: kodėl Vakarai mus aplenkė, kodėl 
jie mums kelia tokią grėsmę? 

Tačiau vyraujantis ir įtikinamiausias atsakas nereko- 
mendavo nei lygiuotis į Vakarus, nei idealizuoti kokias 
nors liaudies dorybes ir išmintį. Jis patarė grįžti prie 
aukštojo islamo arba griežčiau jo laikytis. Tiesa, čia įsi- 
pynė turbūt istoriškai klaidinga tezė, kad aukštasis 
islamas kadaise dominavo ir buvo apėmęs visą visuo- 
menę ir kad jis tapatus ankstyvajam islamui - Pranašo ir 
Jo Bendražygių mokymui bei praktikai. Tai ginčytina, 
tačiau tikrai neabejotina, kad aukštasis islamas yra 
visiškai autentiška ir sena vietinė tradicija, nors jis gal ir 
nebuvo apėmęs visos visuomenės ir gal nėra tapatus 
pirmųjų Musulmonų praktikai. 

Norint taisytis, nereikėjo nei eiti už savo visuomenės 
ribų, nei ieškoti tyrų dorybių jos gelmėse: užteko orien- 
tuotis į savo visiškai autentišką ir realią aukštesniąją 
kultūrą, kurią praeityje iš tiesų praktikavo tik mažuma, 
bet kaip pagrįstą normą pripažino (nors neįgyvendino) 

ir likusioji visuomenės dalis. Dabar, tarytum suaktyvė- 
jus dorovinėms paskatoms ir reaguojant į pamokslus, 
o iš tikrųjų veikiant esminiams ir visa apimantiems 
socialinės sanklodos pokyčiams, galų gale ją gali prak- 
tikuoti visi. Reformavimąsi, atliekamą atsižvelgiant į 
modernybės reikąlavimus, galima pateikti kaip grįžimą 
prie autentiško vietinio idealo, prie savo dorovinės tra- 
dicijos, o ne kaip savasties išsižadėjimą. 

Būtent ši vizija dabar yra užvaldžiusi musulmonų 
pasaulį. Tokia taisymosi, gryninimo, atkūrimo ideologija 
turi labai reikšmingų ir įspūdingų pranašumų. Ji ape- 
liuoja ne į svetimą modelį, o į tą, kuris turi nekvestio- 
nuojamas, gilias, autentiškas vietines ištakas. Jis gal ir 
nėra tapatus realiai pirmųjų musulmonų kartų prakti- 
kai, bet tikrai atitinka tai, ką labai ilgą laiką skelbė ir 
praktikavo, taip sakant, normatyvūs ir gerbiami indivi- 
dai bei klasės. Žmogus, priimdamas reformistinį islamą, 
tuo visai neišreiškia paniekos savo protėviams ir 
tradicijai kaip Vakarų garbintojas XIX a. Rusijoje. Prie- 
šingai - jis iš naujo patvirtina, jo nuomone, geriausius 
savos kultūros aspektus, kurie iš tikrųjų egzistavo ir 
nebuvo išnykę. Be to, žmogus, priimantis reformistinį 
islamą, yra artimas “liaudžiai"- tam, ką praktikuoja 
daugybė smulkiųjų buržua ir ką daugelis valstiečių 
siekia praktikuoti, — bet kartu kaip nors neįtikimai, 
dirbtinai neidealizuoja paties valstiečių ar piemenų 
gyvenimo. Taip pat šis reformistinis idealas, tikrai savas 
ir randantis atgarsį visoje visuomenėje, yra vis dėlto 

griežtas ir kategoriškas, jis nedviprasmiškai smerkia ir 
peikia tą liaudies kultūrą, kurią, kiek pritempus, galima 
įtikinamai kaltinti dėl "atsilikimo" ir dėl žeminančio 
Vakarų pranašumo. Aukštasis islamas visada priešino- 
si ekstaziškai, nedrausmingai, asmenybinei islamo at- 
mainai. Dabar jis galėjo jai priešintis pasitelkdamas naujų 
argumentų: būtent tai sulaikė mūsų vystymąsi! Mes ne 
tik nuklydom nuo šviesiojo pavyzdžio, kurį mums pa- 
rodė Pranašas ir pirmieji musulmonai, bet kartu lengvai 
leidomės pažeminami kitatikių. Kolonizatoriai naudojosi 
blogiausiomis mūsų kultūros savybėmis ir netgi skatino 
bei kurstė jas. Taip senosios reformavimosi ir grynini- 
mo paskatos susipina su nacionalistine reakcija - vieną 
nuo kito tikrai be galo sunku atskirti. 

Weberio sociologija numato tam tikrą atitikimą tarp 
moderniosios ekonomikos ir su ja susijusių įsitikinimų 
bei kultūros“. Teigiama, kad naujasis gamybos būdas 
visų pirma yra "racionalus". Jis esąs metodiškas, jautrus 
rentabilumui, veikiau taupus negu paradiškas, labai 
linkęs į darbo pasidalijimą ir laisvos rinkos panaudojimą. 
jam reikia vykdytojų, kurie vertina pareigos jausmą, 
sutarčių vykdymą, darbą, drausmę ir nėra nei prisirišę 
prie ekonomiškai neefektyvių politinės bei religinės 
globos sistemų, nei linkę eikvoti per daug energijos 
šventiniams renginiams ar paradiškumui. Jeigu to tikrai 
reikia moderniajai ekonomikai ir, svarbiausia, mo- 
derniosios ekonomikos (ir galbūt valstybinės santvarkos) 
kūrimo procesui, tai reformistinis islamas atrodo tarytum 

sukurtas šiems poreikiams pagal užsakymą. Iš tikrųjų 
turint omeny tai, ką numato Weberio sociologija ir ką 
siūlo aukštasis bei reformistinis islamas, yra netgi 
keistoka, kad musulmonų ekonominė veikla nėra tokia 
sėkminga, kokia, regis, galėtų būti. Besivystančių islamo 
kraštų ekonomika nėra katastrofiška, bet nėra ir puiki, 
nors aukščiau pateikta argumentacija leistų to tikėtis. 
Žinoma, sunku konkrečiai įvertinti, nes padėtį iškreipia 
pajamos iš naftos. 

Bet, kad ir kokia ekonomikos būklė, negali kilti daug 
abejonių dėl dabartinės situacijos ideologijos sferoje. 
Vakaruose mes esame įpratę prie tokio vaizdinio: pu- 
ritoniškas uolumas lydėjo ankstyvąsias moderniosios 
ekonomikos kilimo stadijas, bet jos kulminacijai bū- 
dingas labai paplitęs abejingumas religijai ir sekuliari- 
zacija. Blaivią, taupią, darbščią dvasią, kuri padeda su- 
kaupti turtą, vėliau pakirto pagundos, subrandintos jos 
pačios laimėjimų. Puritonizmo įdiegta dorybė atneša 
gerovę, kuri pražudo tą dorybę, - apgailestaudamas 
teigė Johnas Wesley. 

Islamo pasaulyje matome visai kitokią situaciją. Nors 
jau seniai yra komercinė buržuazija ir nemenkas ur- 
banizacijos lygis, industrializacijos tai nepaskatino; bet 
kai jam buvo primesta industrializacija su jos visais 
padariniais ir kai jis patyrė ne tik iš to kilusią sumaištį, 
bet ir tam tikrą naudą, - jis pasuko anaiptol ne seku- 
liarizacijos linkme, o ėmė aistringai puoselėti puri- 
toniškąją savo tradicijos atmainą. Galbūt šiai dorybei 


4() 


dar neatmokėta tikrai visuotine materialine gerove, bet 
nepanašu, kad išplitusi gerovė galėtų pakirsti religinį 
angažuotumą. To nepadarė netgi nepelnytos naftos 
lietaus pajamos. 2 

Ateitis dar gali atnešti permainų. Tačiau iki šiol ma- 
tome, kad islamo pasaulis demonstruoja sugebąs vystyti 
modernią ar bent jau modernizuojamą ekonomiką, 
ganėtinai persmelktą reikiamų technologinių, edu- 
kacinių, organizacinių principų, ir derinti ją su stipriu, 
visuotiniu, galingai internalizuotu musulmoniškų 
tikėjimu ir tapatybe. Puritonišką ir šventraštišką religiją 
modernybė, regis, nebūtinai pasmerkia nykimui - ji 
netgi gali paskatinti ją. 


POSTMODERNIZMAS IR 
RELIATYVIZMAS 


Postmodernizmas yra šiuolaikinis judėjimas - stiprus 
ir madingas. Bandant daugiau pasakyti, anaiptol ne vi- 
sai aišku, kas tai per daiktas. Tiesą sakant, aiškumas ap- 
skritai nėra būdinga jo ypatybė. Postmodernizmas ne 
tik nelinkęs juo vadovautis, bet kartais ir sąmoningai 
atmeta jį. Šiaip ar taip, niekur nesimato 39 postmoderniz- 
mo tikybos straipsnių* arba postmodernistų manifesto, 
kur galėtum pasitikslinti, ar teisingai suvokei jo idėjas. 


* Aliuzija į 39 straipsnius, kurie sudaro anglikonų tikybos pagrindą. 

Galima įžvelgti šio judėjimo įtaką antropologijai““, 
literatūrologijai, filosofijai. Jis linkęs šias sritis gerokai 
suartinti. Nuostatos, kad viskas yra "tekstas", kad tekstų, 
visuomenių ir beveik visko kitko pagrindinė substancija 
yra reikšmė, kad reikšmes reikia dekoduoti arba “de- 
konstruoti“, kad objektyvios realybės samprata yra abe- 
jotina, - visa tai, ko gero, būdinga atmosferai arba miglai, 
kurioje postmodernizmas klesti arba kurią jis padeda 
skleisti. 

Man nėra visai aiški šio judėjimo pažiūra į subjektą: 
kartais juo, rodos, taip nepaprastai rūpinamasi, kad so- 
cialinė antropologija tyrinėja nebe visuomenę, o antro- 
pologo reakciją į savo paties reakcijas, kylančias stebint 
visuomenę, jeigu jis iš viso dar imasi stebėti ją. Mokslui 
būdingų apibendrinimų siekis smerkiamas, nes tai esąs 
"pozityvizmas", taigi "teorija" virsta pesimistiškais mig- 
lotais samprotavimais apie Kito ir jo Reikšmių Nesuvo- 
kiamumą. Kartais griebiamasi kitokio triuko: autorių 
ištrėmus iš teksto, dekoduojamos, dekonstruojamos ir 
kitaip deknebinėjamos teksto reikšmės, kurios byloju- 
sios per autorių, tik jis vargšas to nežinojęs. 

Šis judėjimas ir jo idėjos, matyt, per daug efemeriški ir 
nepastovūs, kad galėtum juos tvirtai sugriebti ir įvertin- 
ti: ko gero, ryški postmodernizmo nuovoka, jog reikš mės 
dekonstruotinos tokiu būdu, kad atsiskleistų ir jų prie- 
šingybės bei išaiškėtų jose glūdintys prieštaravimai ir 
pan., neleidžia tiksliai ir nedviprasmiškai suformuluoti 
jo poziciją. Šiaip ar taip, šią užduotį palikčiau kam nors 

kitam - nesijaučiu labai tvirtai šiose aukštybėse arba gel- 
mėse. Tai yra nur fūr Schwindelfreie*, o aš, deja, ne toks. 
Tačiau šioje idėjų samplaikoje yra vienas motyvas, es- 
mingai susijęs su šios knygos tema, - reliatyvizmas. Post- 
modernizmas, regis, gana aiškiai (kiek sugeba būti aiškus) 
pasisako už reliatyvizmą ir prieš vienintelės, ypatingos, 
objektyvios, išorinės ar transcendentinės tiesos idėją. 
Tiesa esanti nesugaunama, polimorfiška, vidinė, sub- 
jektyvi... ir dar turbūt šiokia ir kitokia. Tik ne aiški šviesi. 
Iš tikrųjų man čia rūpi reliatyvizmas: postmodernistinis 
judėjimas — efemeriška kultūrinė mada - yra įdomus 
kaip gyva, šiuolaikinė reliatyvizmo apraiška, o pats re- 
liatyvizmas yra gana svarbus ir dar ilgai toks išliks. 
Wittgensteinas yra pasakęs (formuluodamas savo 
pirmąsias, vėliau atmestas filosofines idėjas), kad 
pasaulis yra ne daiktų, o faktų visuma. Nūdienėje in- 
telektualinėje atmosferoje tvyro jausmas, kad pasaulis 
yra ne daiktų, o reikšmių visuma. Viskas yra reikšmė ir 
reikšmė yra viskas, o hermeneutika —- jos pranašas. 
Viskas, kas yra, sukurta suteikiant reikšmę. Būtent toji 
reikšmė išskyrė kiekvieną objektą iš pirmapradžio 
nesuklasifikuotos egzistencijos srauto ir taip padarė jį 
atpažįstamą. (Bet reikšmė, suteikianti egzistenciją, taip 
pat paskiria statusą, tad yra viešpatavimo įrankis.) 
Matyt, šis subjektyvumo ir hermeneutikos lydinys su 
teisuolišku išlaisvinimo pažadu (ir monopolija?) kaip 


* Tik nesvaigstantiems (vok.). 

tik ir suteikia šiai pažiūrai ypatingo savitumo. Subjektas 
kadaise buvo tarytum prieglobstis, redutas: net jei 
negalėjome būti tikri dėl išorinio pasaulio, tai bent ga- 
lėjome būti užtikrinti dėl savo jausmų, minčių ir pojūčių. 
Bet ne: juk jeigu juos sąlygoja reikšmės, teikiamos pra- 
dinei neatpažįstamai žaliavai, o reikšmės reiškiasi prieš- 
taringais kultūriniais junginiais, tai jokio tikrumo ir ra- 
mybės savyje negalime rasti! Descartes'o redutas įveik- 
tas! Savo subjektyviąja sfera turime nepasitikėti kaip 
kadaise savo pretenzijomis pažinti Kitą. Literatūroje 
modernistai pasuko į subjektą, į sąmonės srauto vidujy- 
bę - postmodernistai demaskuoja subjektyvumo me- 
chanizmus ir funkcijas, jame aptinka objektyvumo tai- 
sykles ir viską destabilizuoja. 

Taigi šis judėjimas randa sau vietą ir pasaulio politikos 
kontekste, ir pasaulio minties istorijoje. Abu prises de 
positions* yra susiję. 

Visuomenės mokslų istorijoje šis judėjimas laiko save 
neatsiejamu nuo perėjimo iš to, ką jis mėgsta vadinti 
“pozityvizmu"', į hermeneutiką. Fardonas rašo: 


Dėl tikslios šios revoliucijos datos galima ginčytis, bet nuo aštuntojo 
šio amžiaus dešimtmečio liudininkai praneša <...>, kad pažinimo 
pagrindai sujudėjo. Tuos žemės virpesius <...> imta vadinti 
postmodernizmu <...> ir <...> pripažinta, kad jie rodo bendresnę 
abejonę dėl <...> mokslinių <...> Žmogaus elgsenos modelių <...>. 
Simptomai <...> yra ypatingas dėmesys tekstui ir naracijos 
terminams, nunykimui [empletment], ultrakomentavimui?. 


* Pozicijų užėmimai (pranc.). 

Pozityvizmas esąs tikėjimas, kad egzistuoja suvokiami 
objektyvūs faktai ir, svarbiausia, kad juos galima aiškinti 
pasitelkiant objektyvią ir patikrinamą teoriją, kuri pati 
nebūtų iš esmės susijusi su kokia nors kultūra, stebėtoju 
arba nuotaika. Ypač šėtoniška esanti prielaida, kad tam 
tikrą teoriją galima išdėstyti, suprastinti ir įvertinti visai 
neatsižvelgiant į jos autorių ir jo socialinę tapatybę. Ši 
pažiūra pasižymi tuo, kad iš pradžių specifiškai apibū- 
dina autorių-tyrinėtoją, o paskui jį tarsi sumenkina. 

Pozityvizmas šiuo atveju puolamas maždaug taip: 
faktų neįmanoma atsieti nuo stebėtojo, kuris teigia juos 
įžvelgęs, ir nuo kultūros, pateikusios kategorijas, kurių 
pagrindu tie faktai apibūdinti. Tad stebėtojas verčiau 
tegul papasakoja apie save ir išpažįsta savo kultūrą. 
Kadangi nėra nei prieinamų, nei pasiekiamų realių, 
nuo stebėtojo savasties ir kultūros nepriklausomų fak- 
tų, jis neką daugiau ir gali mums papasakoti. Netgi tai, 
ką jis pasakoja apie save, yra įtartina ir klaidina. Taigi 
jis pasimėgaudamas pasakoja apie save ir retai pasako 
ką nors daugiau; juk pagal šio judėjimo premisas jis 
elgtųsi labai klaidingai pasakydamas dar daug ką. Tai 
rodytų, jog jis nesugebėjo įnikti į gilias abejones, 
kuriomis šis judėjimas specializuojasi. 

Tiksliai sakant, yra du aspektai, nors jie linkę sąvei- 
kauti ir papildyti vienas kitą. Teigiama, kad žmogaus 
elgsenos apibūdinimas esti persmelktas reikšmių ir kad 
tada, kai vienos kultūros žmones studijuoja kokios nors 
kitos kultūros atstovai, dalyvauja dvi reikšmių sistemos 

ir iškyla jų tarpusavio suvokiamumo ir “išverčiamumo" 
problema. Čia neturime konkrečių nedviprasmiškų 
faktų, kurių koncepcinis apvalkalas būtų peršviečiamas 
ir neginčytinas. (Ar iš viso kada nors tokius turim?) 
Antra, reikia neužmiršti, kad stebėtojas yra kūniška 
būtybė, turinti savo lūkesčių, interesų, nųsistatymų, 
trūkumų, ir tai kelia problemą netgi tuo atveju, kai jis 
priklauso tai pačiai kultūrai, kurios žmones studijuoja, 
ir remiasi maždaug ta pačia koncepcijų sistema. Šie du 
aspektai paprastai stiprina vienas kitą ir prisideda prie 
dvigubos, iš esmės kone vientisos slinkties nuo daikto 
prie reikšmės ir nuo objekto prie subjekto - prie tam 
tikro narcisizmo-hermeneutizmo. 

Pasaulio istorijoje laikotarpis po Antrojo pasaulinio 
karo, be kita ko, buvo ir dekolonizacijos metas - baigėsi 
atviras Europos viešpatavimas pasaulyje, prasidėjęs 
didžiosiomis atradimų kelionėmis ir pasiekęs apogėjų 
XX a. pradžioje. Čia aptariamai idėjų sistemai, regis, 
priklauso ir teiginys, kad šie du procesai yra susiję: 
kolonializmas nunyko kartu su pozityvizmu, dekolo- 
nizacija atėjo kartu su hermeneutika,+«o kulminacija yra 
postmodernizmas. Pozityvizmas esąs imperializmo 
forma arba galbūt atvirkščiai, arba ir vienaip, ir antraip. 
Aiškiai pateikti ir (tariamai) nepriklausomi faktai buvę 
kolonijinio viešpatavimo įrankis ir raiška, o sub- 
jektyvizmas liudijąs kultūrų lygybę ir pagarbą. Pasaulis, 
koks jis yra iš tikrųjų (jeigu apskritai galima pasakyti, 
kad jis iš viso koks nors yra), esąs sudarytas iš virpulingų 

subjektyvumų; objektyvūs faktai ir apibendrinimai esą 
viešpatavimo išraiškos ir įrankiai! 

Tam tikra prasme visą šią konfrontaciją galima laikyti 
kautynių tarp klasicizmo ir romantizmo pakartojimu - 
pirmasis buvo siejamas su Prancūzijos karaliaus dvaro 
bei jo papročių ir normų viešpatavimu Europoje, o 
antrasis — su kilusia kitų tautų reakcija, akcentuojant 
savo liaudies kultūrų vertybes“. Kiek man žinoma, iki 
šiol šios paralelės niekas nebuvo iškėlęs. Be to, mūsų 
laikais išsilaisvino ne tik kolonizuotos tautos - subren- 
do ir feministinis judėjimas, ir įvairūs kiti mažumų ar- 
ba engiamų grupių įsitvirtinimo sąjūdžiai. Vieną tokį 
sluoksnį - ypač iškalbingą - sudaro moterys, taigi greta 
reikšmės svarbi tapo lytis. Romantikai rašė poeziją — 
postmodernistai irgi mėgaujasi savo subjektyvizmu, 
tačiau jie priešiškumą formaliai disciplinai ir nerimas- 
tingas savasties gelmes išreiškia akademiškais tekstais, 
skirtais publikuoti moksliniuose žurnaluose, o kartu 
užsitikrinti paaukštinimą, darant įspūdį atitinkamiems 
komitetams. Jiems visai tiktų šūkis Sturm und Drang und 
Tenure*. 

Taigi viena iš ryškių ir nuolat pasikartojančių šio 
judėjimo temų yra tvirtinimas, kad susiję du procesai - 
politinis išsilaisvinimas ir pažintinis [cognitive] sub- 
jektyvumas. Aiškumas ir teigimas, kad egzistuoja vie- 
nintelė ir objektyvi realybė (arba veikiau tos realybės 


* Audra ir veržimasis ir akademinis postas (vok., angl.). 

primetimas), yra tiesiog viena iš viešpatavimo priemonių 
arba net, kaip kartais teigiama, svarbiausia priemonė. 
Objektyvizmas, kurio siekė arba kuriuo rėmėsi tradicinis, 
dar ne modernusis visuomenės mokslas, buvo užmas- 
kuota priemonė primesti žmonėms vaizdinį, kuris pa- 
vergtuosius vertė taikstytis su viešpatavimu. Ne visai 
aišku, ar nusižengta tuo, kad aukoms primestas koks 
nors konkretus vaizdinys, įtvirtinantis nustatytą tvarką, 
ar pagrindinė nuodėmė buvo apskritai primesti 
objektyvumo idealą. Gal pats objektyvumo siekis yra 
didžioji nuodėmė? 

Panašus dviprasmiškumas iškyla ir priešingo - do- 
rybingo ir išlaisvinančio - vaizdinio atžvilgiu. Ar jį su- 
daro daugialypė įvairovė, kurioje visos teorijos yra 
savarankiškos ir lygiateisės, ar susilaikymas nuo teori- 
jų apskritai, visuomenės pažinimą paverčiant tiesiog 
etnografinių tekstų įgijimu ir galbūt jų aiškinimu? At- 
rodo, kad šis judėjimas svyruoja tarp teorinės anarchi- 
jos ir neteorinio, arba antiteorinio, unikalių specifinių 
reikšmių rinkimo. Kartais, regis, orientuojamasi į kolia- 
žą, sudarytą iš tiriamųjų Žmonių teiginių ir tyrinėtojų 
pasisakymų apie savo kognityvinę kančią. 

Visa tai, regis, suformuoja “dialoginį" arba “hetero- 
glosinį“ pateikimo stilių, kuriuo vengiama pateikti 
unikalius faktus —- jie pakeičiami daugiabalsiškumu 
[multiple voices]. Vienas iš knygos, kurią čia pasitelkiu 
kaip šio stiliaus pavyzdį, sudarytojų Jamesas Cliffor- 
das cituojamas ir pačioje knygoje??: 

Dialoginės ir konstruktyvistinės paradigmos turi tendenciją išskai- 
dyti arba išdalyti etnografinį autoritetą <...>. Patirties ir inter- 
pretacijos paradigmos užleidžia vietą diskurso arba dialogo ir 
polifonijos paradigmoms. 


Pats straipsnio autorius P.Rabinow toliau klausia: “Ką 
reiškia “dialogika"' ?*ė, - ir kitame puslapyje daro išvadą, 
kad “šį žanrą apibūdinantys bruožai tebėra neaiškūs". 
Žinoma, bet jeigu dialogika yra toks didelis žingsnis į 
priekį, tai gerokai stebina. Iš pradžių jį siūloma 
apibūdinti kaip perteikiantį dialogus, priduriant, kad 
taip bent jau Žengiame apibrėžimo link, bet paskui šis 
apibūdinimas paliekamas kaip per daug paprastas. 

Bet yra dar vienas atradimas - “heteroglosija"“. Vėl 
cituojamas Cliffordas:*? 


Etnografiją užplūsta heteroglosija <...>, čiabuvių teiginiai prasmingi 
kitaip negu įsivaizduoja juos tvarkantis etnografas <...>. Tai perša 
alternatyvią teksto strategiją, daugialypės autorystės utopiją, kur 
bendradarbiams suteikiamas ne tik nepriklausomų pasisakančiųjų, 
bet ir autorių statusas. 


Visa tai darosi panašu į savotišką koliažą, ir už kelių 
puslapių iš tikrųjų minima stilizacija ir mišrainė [hotch- 
potch], kartu svyruojama tarp vilties, kad šis daugia- 
balsiškumas kažkaip įveikia pašalinio tyrinėtojo ša- 
liškumą, ir malonaus sugrįžimo kaltai pripažįstant, kad 
subjektas - autorius - vis dėlto tebėra. Šie autoriai, siek- 
dami išguiti visą aiškumą, visą objektyvumą, galiausiai, 
atrodo, nenori atsisakyti malonumo tebesijausti kaltiems 

dėl šiokio tokio stebėtojo įsikišimo. Galų gale jie vis 
dėlto tebėra, kad ir kaip stengėsi pabėgti per "dialogą", 
“heteroglosiją" ar dar ką nors. Visos tos stilistinės nau- 
jovės yra tam, kad informatorius kalbėtų pačioje knygo- 
je neiškraipytas interpretavimo, bet po to su nuodėmės 
saldumu suvokiama, kad juk informatorių prakalbino 
autorius(-iai) tam tikram kontekste, kuris taip pat yra 
interpretavimas. Pabėgti neįmanoma, iš tikrųjų autoriai 
ir nenori atsikratyti savo nuodėmės. Ši kaltė pernelyg 
maloni. 

Beveik neįmanoma sklandžiai apibrėžti arba nupa- 
sakoti postmodernizmą. Patartina pasiskaityti pora 
Rabinow pastraipų minėtoje knygoje?" - jos ir praside- 
da klausimu “Kas yra postmodernizmas?“. Galima 
pasakyti tik tiek, kad tai yra tam tikra subjektyvumo 
isterija, pranokstanti “Joyce'ą, Hemingwayų, Woolf et 
al." „kurie, matyt, buvo per kuklūs: jų “vidinio ir išskir- 
tinio subjektyvumo pretenzija <...> kilo iš normalios 
kalbos bei tapatybės ir kartu laikėsi jų nuošaly“. 
Žodžiu, lyg ir per daug tvarkos. Ilgainiui, regis, pasie- 
kiamas taškas, kai įtampa tarp normalumo ir moder- 
niškumo triekšteli, ir atsisakoma “prielaidos, kad yra 
sąlygiškai stabili tapatybė ir lingvistinės normos“. 

Ką visa tai reiškia, nelabai aišku - toks jau tas mMeta- 
fizinis lit. krit. žargonas, - bet ta teorija, kiek jos yra, 
minta savo pačios stiliumi ir garantuoja jo chaotišku- 
mą bei miglotumą: pati įžvalga ragina atsisakyti 
“lingvistinių normų“ ir yra išreiškiama tik per savo 

atradimus. Ką tai reiškia literatūroje, manęs nedomi- 
na; antropologijoje tai praktiškai reiškia, kad atsisako- 
ma kiek nors rimčiau bandyti ką nors tiksliai, pagrįstai 
ir patikrinamai aprašyti. Turint galvoje, kad universite- 
tai jau įdarbina Žmones, kad šie paaiškintų, kodėl pa- 
žinimas neįmanomas (filosofijos katedrose), neaišku, 
kam šią užduotį gana mėgėjiškai dubliuoja antropolo- 
gijos katedros. 

Galų gale praktinė postmodernizmo reikšmė antro- 
pologijoje, ko gero, maždaug tokia: atsisakymas (iš tik- 
rųjų gana selektyvus) taikstytis su kokiais nors objek- 
tyviais faktais ir savarankiškom socialinėm struktūrom, 
juos pakeičiant "reikšmių" ieškojimu ir tyrimo objek- 
tuose, ir pačiame tiriančiajame. Taigi subjektyvumas 
akcentuojamas dvigubai: studijuojamas asmuo suku- 
ria pasaulį, o tyrinėtojas - tekstą. "Reikšmė" yra ne tiek 
analizės įrankis, kiek koncepcinis svaigalas, smagini- 
mosi instrumentas. Tyrinėtojas savo iniciaciją į her- 
meneutikos paslaptis ir dalyko sunkumą demonstruo- 
ja sudėtinga ir įmantria kalba, prismaigstyta aliuzijų į 
daugelį “100 pasaulio žymiausių knygų“ autorių, taip 
pat į tądien madingiausius Kairiojo Kranto* rašeivas. 
Nuorodose minimi vardai paprastai atrodo lyg būtų 
nurašyti nuo Paryžiaus metro plano - nereikšmingos 
stotelės pakeliui į Porte d'Orleans. Naudojamas ir 


* Įtakingų Paryžiaus intelektualų: Senos kairiajame krante yra 


svarbiausios mokslo ir švietimo institucijos. 

trūkčiojantis fragmentiškumas - vienas iš būdų parodyti, 
kad postmodernizmas smarkiai pranoko palyginti 
tvarkingą sąmonės srauto subjektyvizmą, būdingą 
senamadiškam Joyce'o, Prousto arba Woolf moderniz- 
mui. 

Labai akcentuojamas politinio ir hermeneutinio 
egalitarizmo ryšys, kuris, tiesą sakant, judėjimo daly- 
viams atrodo savaime suprantamas. Imperinės ir/arba 
patriarchalinės galios laikais valdovai (kolonizatoriai 
arba patriarchai, arba net ir patriarchaliniai kolo- 
nizatoriai) naudojosi savo valdžia primesdami savo pa- 
saulėžiūrą aukoms - arba veikiau naudojosi savo pa- 
saulėžiūra ir jos autoritetu, siekdami valdžios ar įtvir- 
tindami ją ir primesdami aukoms jos teisėtumo iliuziją. 
Matyt, jie norėjo turėti ne šiaip vergų, o tokių, kurie 
objektyvumo labui internalizuoja savo pavergimą. Visa 
tai reziumuoti galima teigiant, kad visa objektyvumo ir 
aiškumo idėja tėra gudrus viešpataujančiųjų triukas. 
Descartes'as tiesiog paruošė dirvą Kiplingui*. Descartes, 
ergo Kipling. Nėra Kiplingo - nėra Descartes'o. Laisvė 
sugrįžta logikos nevaržomo pliuralistinio miglotumo 
pavidalu. Neigdami Kiplingą, turime išsižadėti ir Des- 
cartes'o. Juk Descartes'as, klojęs pagrindą ryžtingai siek- 
ti objektyvios, kultūrinių akidangčių neaptemdytos 
tiesos, Proto, nesuteršto “įpročių ir pavyzdžių" (taip jis 
vadino kultūrą), nukalė įrankius ir ginklus, kurių reikėjo 


* Turimas galvoje Kiplingo pritarimas britų kolonijinei ekspansijai. 

kolonijiniam patriarchaliniam viešpatavimui žemėje. 
Descartes'as teigė, kad jo cogito yra prielaida išvengti 
kultūrinių akidangčių. Po trijų šimtmečių tai su kaupu 
sugrįžta ir tampa priemone juos aptikti bei teigti esant 
vienintele tikrove. 

Ši pasaulėžiūra, ko gero, turi keletą intelektualinių 
protėvių. Keista, bet vienas iš jų yra marksizmas. Tai, 
žinoma, truputį paradoksalu, nes marksizmas skelbiasi 
esąs "materializmas", traktuodamas visuomenės gyve- 
nimą pasiryžęs teikti pirmenybę materialioms gamy- 
binėms jėgoms, ir todėl jis reikšmių sistemas laiko ant- 
rinėmis ir išvestinėmis. Jis didžiuodamasis teigė esąs 
"mokslinis" ir moksliškai sprendžiant visuomenės bei 
dorovės problemas pasiekęs galutinę aukštumą. Ir, ži- 
noma, tvirtino pažįstąs objektyvią tiesą. Tokia, matyt, ir 
buvo pradinė marksistinė pasaulėžiūra - juk ji gimė iš 
pasibjaurėjimo hegelišku idealizmu, kuris anuomet savo 
specifiniais ir dabar jau gerokai senstelėjusiais terminais 
irgi interpretavo pasaulį kaip reikšmių įpavidalinimą. 
Marksizmas prasidėjo nuo to, kad apvertė bei atmetė 
visa tai ir pateikė prasmes kaip realių, objektyvių jėgų 
atgarsį. 

Tačiau tai buvo seniai - aušroje, kai gyventi buvo pa- 
laima“, - ir nuo to laiko daug vandens nutekėjo. Mark- 
sistinio apreiškimo absoliutizmas bei uždarumas ir tai, 
kaip tas apreiškimas buvo pateikiamas ir platinamas, 


* Williamo Wordswortho poezijos eilutės parafrazė 

lėmė, kad marksistams visada buvo sunku patikėti 
nuoširdumu tų, kurie netikėjo jų pasaulėžiūra. Be to, 
laikantis jų pačių teorijos, tų kitamanių buvimą reikėjo 
paaiškinti sociologiškai. Klystama neatsitiktinai - tai turi 
socialinę funkciją, kurią detalizuojant ne tik demas- 
kuojamas eretikas, bet ir nušviečiama socialinė scena. 
Klaidingi priešo požiūriai išryškina jo poziciją, sociali- 
nes blogybes, kurias jam rūpi ginti, ir jo turimas prie- 
mones šiam nedoram tikslui. Smerkimas ir demaskavi- 
mas - tai kartu ir pamokos, ir malonumas. 

Marksistai greitai labai pamėgo ir įgudo taip redu- 
kuotai aiškinti - kritiškų nuomonių paaiškinimas kriti- 
ko klasine patirtimi ir klasiniais interesais tapo klestin- 
čiu literatūriniu stiliumi su savo kanonais, savo klasika 
ir įprastinėm procedūrom. Ilgainiui, ypač po to, kai 
susikūrė Sovietų Sąjunga, priešiškos kritikos, kurią rei- 
kėtų paaiškinti, vis gausėjo, - atitinkamai augo ir mark- 
sizmo dalis, skirta išaiškinti ir pasmerkti marksizmo 
neigimą. Marksizmas virto kone specialia disciplina, ku- 
rios sfera yra kitų kultūrinis paklydimas ir jų pasaulio 
konstravimas. 

Nuo mums dabar rūpimo judėjimo tai skyrėsi dviem 
atžvilgiais: požiūris į tyrinėjamą pasaulių kūrimą buvo 
gana negatyvus, o ne pagarbus, ir dar vis gyvavo vienin- 
telės ir objektyvios puoselėtinos tiesos liekana, nors jai 
skiriamas dėmesys smarkiai tirpo. Bet visa tai turėjo 
keistą padarinį: marksizmas darėsi panašus nebe į isto- 
rinį materializmą, 0 į istorinį subjektyvizmą, - marksistai 

įgudo itin meistriškai apeliuoti į filosofines gūdrybes, 
neigiančias objektyvumą. Kartais šis įprotis tiesiog vis- 
ką užgoždavo. 

Visą šią tendenciją toliau plėtojo įtakingas sąjūdis, 
kuris jau nebuvo susijęs su tarptautiniu komunistiniu 
judėjimu ir todėl nesiėmė pareigos ginti taikomojo 
marksizmo praktikos, - filosofinis sąjūdis, žinomas 
Frankfurto mokyklos vardu, ir jo vadinamoji “kritinė 
teorija“. Tai buvo gana tipiška, nes po to, ką Chruščiovas 
atskleidė XX SSKP(b) suvažiavime, pasaulio kairioji 
inteligentija vadavosi iš Komunistų partijos autoriteto 
ir drausmės. Šis sąjūdis įnešė svarbų indėlį į ideologiją, 
kuria rėmėsi septintojo dešimtmečio studentų protestas, 
kritiškai vertinęs abi tuomet pasaulyje viešpatavusias 
stovyklas. 

Frankfurto mokykla buvo panaši į marksistus partie- 
čius tuo, kad labai mėgo aiškinti savo oponentų pažiū- 
rų pagrindą, bet yra vienas įdomus skirtumas. Senieji 
marksistai nesipriešino pačiai objektyvumo sampra- 
tai — jie tik teigė, kad jų priešininkai nesugebėjo būti 
tikrai objektyvūs ir tik tariamai laikėsi mokslinio objek- 
tyvumo normų, 0 iš tikrųjų tarnavo savo klasės inte- 
resams ir buvo jų klaidinami. Tačiau tikrasis mokslas 
dar liko ir buvo priešpriešinamas klasinių interesų nu- 
lemtam nesąmoningumui. Tačiau senųjų, kitaip tariant, 
senamadžių, marksistų požiūryje jau glūdėjo naujų idė- 
jų sėkla, nes jie akcentuodavo, kad laikytis grynai 
"formalaus" procedūrinio mokslinio etiketo nepakanka, 

kad tai kamufliažas: tikrajam objektyvumui visų pirma 
reikia teisingos klasinės ir politinės pozicijos. Nuo čia 
jau netoli iki požiūrio, kad pakanka vien teisingos po- 
zicijos, ir galiausiai iki teigimo, kad "teisingų", objekty- 
vių pozicijų iš viso nėra. Tikrasis paklydimas - tikėti, 
kad galima objektyvi, vienintelė tiesa. Mintis gyva 
reikšmėmis, o reikšmės yra neatsiejamos nuo kultūros. 
Ergo, gyvenimas yra subjektyvumas. 

Taigi skirtumas tas, jog senieji marksistai gerbė ob- 
jektyvumą, tik kaltino savo priešininkus, kad šie jo tin- 
kamai nesilaiko ir pažeidžia jį, tariamai tarnaudami 
jam. O frankfurtiečiai buvo linkę apskritai niekinti ob- 
jektyvaus fakto kultą, o ne tik vadinamuosius piktnau- 
džiavimus juo. Pernelyg įnoringas, metodologiškai 
kruopštus įnikimas į tai, kas yra, su nešališko tyrinėjimo 
regimybe iš tikrųjų esąs bandymas įteisinti tai, kas buvo, 
kažkaip įteigiant mintį, kad nieko kito negali būti?! 
Tikras apsišvietęs, kritiškas mąstytojas (4 la Frankfurt) 
negaišta daug laiko arba visai negaišta tyrinėjimams, 
kas būtent yra, - jis iš karto skverbiasi pro paviršių prie 
užmaskuotos esmės, prie giluminių bruožų, kurie pa- 
aiškina, kodėl gi yra tai, kas yra, ir prie tokio pat gilaus 
nušvietimo, rodančio, kas turėtų būti. Nevergaudama 
pozityvistiniam kultui to, kas yra, kurio tyrinėjimas tesąs 
užmaskuotas status guo patvirtinimas, tikrai kritiška 
laisva dvasia atsidūrė padėtyje, kai patogu spręsti, kas 
gi turėtų būti - kaip dialektinė priešprieša tam, kas tie- 
siog yra. Tuo laiku “pozityvistas" buvo Žmogus, telkiantis 

faktus prieš marksizmą; dabar taip vadinamas kiek- 
vienas, kas apskritai remiasi faktais ar pripažįsta jų. 
egzistavimą, - nesvarbu, koks jo tikslas. 

Iš esmės toks buvo septintojo dešimtmečio, ir ypač 
1968 m., maištaujančių studentų credo, Vienmačio žmo- 
gaus“? tema, suformuluota Marcuse, Adorno ir kitų. 
Frankfurto mokykla turėjo palyginti aiškių ir įdomių, 
nors ne pernelyg originalių idėjų, aiškinančių, kodėl 
nereikia per daug vergauti tam, kas yra“. Teigta, kad 
pokario gerovė ir “ideologijos pabaigos"* nuotaika buvo 
tik bandymas absoliutinti tai, kas yra, ir neigti, kad gali 
būti kitaip. 

Tačiau jie neturėjo (o jeigu ir turėjo, tai nuostabiai 
nuslėpė) nors apytiksliai, nors šiek tiek įtikinamo ar 
konkretaus metodo nustatyti tiesai, giliai glūdinčiai po 
paprastais paviršiaus faktais, numylėtais netikšų 
“pozityvistų", arba nuspręsti, kokią gi socialinę alter- 
natyvą esamai tikrovei galima iškelti kaip siektiną ir 
realistišką idealą. Juk regimą paviršių galima inter- 
pretuoti begale gilių paaiškinimų (kurių, matyt, gali 
dar pagausėti, jeigu, pritvinkęs paniekos paviršiaus 
faktams, gerai net nežinai, kokie tie faktai); analogiškai 
gali būti begalė priešpriešų esamai situacijai arba jos 
neigimo būdų, kurie visi kai kam iš mūsų atrodys geresni 
už esamą tikrovę. Kaip išsirinkti tinkamiausią? Atsako 


(+) Taip vadinosi konservatyvaus JAV sociologo Danielo Bello knyga, 
išleista 1960 metais. (D. Bell. The End of Ideology). 

nebuvo. Frankfurtiečiai ir jų sekėjai, pakylėtos gelmės 
(taikli Karlo Popperio frazė) išvaduoti nuo visokio 
varginančio paviršutiniško, pozityvistinio faktų knai- 
siojimo, leido sau atskleisti savo asmeninius prare- 
gėjimus bei nuojautas ir gelmių, ir idealo atžvilgiu. Di- 
džioji Alternatyva buvo sukuriama fokusais, miklumu 
ir Žodingumu. Tačiau jie bent dėjosi turį tam metodą, 
taigi ir atidavė duoklę objektyvumo bei metodo idealui, 
nors iš tiesų jam nusižengė. Iš tikrųjų jokio “kritinio 
metodo“ nebuvo, bet, apsimetant, kad jis yra, buvo 
tartas subjektyvizmo komplimentas objektyvumui. 
Postmodernistai tęsia trajektoriją, kurios ankstesniuose 
taškuose buvo įsikūrę senieji marksistai ir frankfurtiečiai, 
nors patys šios kilmės per daug neakcentuoja*. Frank- 
furtiečiai buvo pasišovę supeikti ne tiek konkrečius tik- 
rojo objektyvumo iškraipymus, kiek patį objektyvumo 
kultą: jis esąs iškraipymų šaltinis, ir užduotis - jį patai- 
syti. Prašom liautis su paviršutiniškų faktų kultu! Bet 
jie vis dėlto išlaikė idėją, kad bent iš principo gali būti 
alternatyvi teisinga pozicija, tariamai iš tiesų objekty- 
vus idealas, kurį dera priešpriešinti jų taip entuziastin- 
gai diagnozuotam ir aprašytam paklydimui, - nors tas 
alternatyvus išganymas gana miglotas, nekonkretus, iš 
esmės savavališkas ir manipuliuojamas pagal norus. Jie 
iš principo jį pripažino ir netgi tikėjo patys jį turį. 
Postmodernistai žengė dar vieną žingsnį. Kaip ir 
frankfurtiečiai, jie atmeta išorinių faktų kultą ir jų vai- 
kymąsi, nes tai esąs klaidingas būdas bandyti suvokti 

socialinę tikrovę, bet jie jau nesiūlo alternatyvaus 
(miglotai konkretizuoto) būdo, o teigia, kad toks būdas 
iš viso neįmanomas, nebūtinas ir negeistinas. Atmeta- 
mas ne paviršutiniškas objektyvumas, o objektyvumas 
apskritai. Engiantiems priešams primetama ne tai, kad 
jie perša klaidingą ir suklastotą objektyvumą (vietoj 
gero ir tikro),o tai, kad jie klysta, politiškai ir kognityviai 
nusižengia ieškodami objektyvumo apskritai. Iš aukš- 
čiau cituoto R.Fardono straipsnio matosi, kad artimiau- 
siu savo pirmtaku, kurį pranoksta, jie laiko structuraliste 
sąjūdį, kuris irgi sutelkė dėmesį į kultūrą, bet manė, kad 
tiriamą kultūrą galima suskaidyti į binarinius elemen- 
tus, vadovaujantis metodu, kuris, atrodo, buvo gana 
sėkmingas paprastesnėje, fonetikos, sferoje. 
Objektyvią tiesą turinti pakeisti hermeneutinė tiesa. 
Hermeneutinė tiesa gerbia ir tiriamojo objekto, ir tyri- 
nėtojo, ir netgi skaitytojo arba klausytojo subjektyvumą. 
Iš tiesų šio metodo sekėjai yra taip nuodugniai ir godžiai 
persismelkę nuostata, kad transcenduoti reikšmes - sa- 
vo objektų, savo pačių, savo skaitytojų ir visų kitų - yra 
ir per sunku, ir nepageidautina, jog galiausiai sulaukiam 
eilėraščių ir pamokslų apie užsklęstus reikšmių ratus, 
kuriuose visi esame įkalinti - kankinamai ir maloniai. 
Bertrandas Russellas kartą kalbėjo apie “egocentrinį 
keblumą“ — pažinimo teorijos problemą, kylančią dėl 
to, kad individualus subjektas yra uždarytas savo mo- 
mentinių pojūčių rate ir negali išplėsti savo pažinimo 
anapusjų. Tai, ką mes tiesiogiai patiriam, neteikia mums 

nei praeities, nei ateities, nei tvarių objektų, nei dės- 
ningos tvarkos, nei kitų Žmonių, - teikia tik save pačius, 
ir griežtas empirizmas, atsižadantis bet kokio šuolio 
už stebėjimo ribų, toliau mums eiti neleidžia. Postmo- 
dernistai atrado - ar bent išaukštino ir panaudojo - ki- 
tą, gana skirtingą egocentrinio keblumo variantą, kur 
individas yra įkalintas jau ne savo tiesioginių pojūčių, 
o savo reikšmių rate. Šiuo būdu empiristinis pasiti kė- 
jimo savojo "aš" ir jo betarpišku patyrimu redutas už- 
grobiamas ir sunaikinamas - kadangi net ir tie vidiniai 
potyriai yra kupini reikšmių, o tos reikšmės savo ruož- 
tu yra priklausomos nuo kultūros, prieštaringos ir ver- 
tos “dekonstruoti". Taigi postmodernistas siekia per- 
teikti savo praktinio darbo kančią, kai jis ir jo tiria mie- 
ji bando išsiveržti iš savo salelių ir ištiesti vieni kitiems 
rankas. Žinoma, jiems turi nepavykti! Jeigu pavyktų, 
pasisektų grįžti su aiškia, akivaizdžia ataskaita, at- 
skleidžiančia, ką čiabuviai iš tikrųjų galvoja, mūsų 
postmodernistui tai būtų baisiausia negarbė ir nu- 
sižengimas - galutinė išdavystė ir tikra nesėkmė. Tai 
demaskuotų jį kaip paviršutinišką pozityvistą, kuris 
tarnauja kolonializmui ir kultūrų nelygybei, yra pa- 
sišovęs apibrėžti Kitą pagal savo reikšmes, tuo įkalbė- 
damas Kitam jas ir žemindamas jį, atsiskleidžiantis 
kaip Žmogus, nejautrus beribiam visų reikšmių spe- 
cifiškumui ir taip pat beribiam sunkumui perpasakoti 
jas arba perkelti per tą šiurpią prarają, skiriančią vie- 
ną prasminę sferą nuo kitos. 

Tų prarajų, aišku, yra mažiausiai dvi: viena - tarp 
postmodernistinio tyrinėtojo ir informatoriaus, kita - 
tarp autoriaus ir jo auditorijos. Matydamas abi prarajas, 
mūsų postmodernistas siekia įrodyti savo transpo- 
zityvistinį išmanymą ir jautrumą, jausdamasis pri- 
blokštas jų abiejų bei rodydamas savo tikrai gilų su- 
pratimą ir hermeneutinės problemos suvokimą tuo, kad 
demonstratyviai vengia šokti per tas prarajas, panyra į 
chaosą, neįkandamą stilių ir kalba dvasių kalbomis. 
Griežtai vertinant, toliau (logiškai) turėtų būti tyla. Bet 
postmodernistai publikuoja savo rašinius, kartais gana 
gausiai, ir, matyt, nelabai ryžtasi visai paklusti šiai l0- 
giškai savo gilaus supratimo išvadai. Nors galbūt esa- 
ma tikrai gerų postmodernistų, kurie visiškai nieko ne- 
publikuoja. Ex hypothesi, tikrai geras postmodernistas 
tylėtų. Galbūt koks tikras postmodernizmo genijus vie- 
ną dieną įtikins mus žavėtis jo nepakartojama gilia tyla, 
panašiai kaip avangardistinis tapytojas, suviliojantis 
drobe, kurią jis padengia lygiu juodų dažų sluoksniu. 

Taigi kelias veda nuo marksistų, kurie pašalino 
priešininkus dėl jų tariamo pseudoobjektyvumo, pro 
frankfurtiečius, kugie vainojo paviršutinišką pozity- 
vizmą, prilygindami jį paviršiaus faktų kaupimui, iki 
postmodernistų, atmetančių patį objektyvumo siekį ir jį 
pakeičiančių hermeneutika: man krenta į akis būtent 
tokia loginė raidos linija, nors ji gal ir neatitinka pačių 
veikėjų požiūrio į savo intelektualinę kilmę ar konkre- 
čių istorinių saitų. Tai dar reikia ištirti ir aprašyti. 

Esti ir kitas, taip pat gana įdomus kelias, vedantis nuo 
pažinimo teorijos, “epistemologijos" tariamo įveikimo, 
kuris skelbiamas vienu iš didžiausių XX a. filosofijos 
laimėjimų. Jis siejamas su tokiom pavardėm kaip 
Wittgensteinas, Heideggeris, Rorty ir kt.“. Kadangi 
epistemologija, be kita ko, tyrinėja, kokių sunkumų 
iškyla protui,siekiančiam pažinti išorinę tikrovę, - būtų 
buvę galima tikėtis, kad judėjimas, aiškiai jaučiantis 
tuos sunkumus, netgi pavertęs juos savotišku maloniai 
dirginančiu firminiu patiekalu, pripažins ją kaip mielą 
sąjungininkę. Bet taip yra ne visada. 

Dalykas tas, kad didžioji Vakarų filosofijos epistemo- 
loginė tradicija (dabar neva įveikta) —- nuo Descartes'o 
iki Hume'o, Kanto ir vėlesnių mąstytojų - pažinimo 
problemas formulavo ne kokio nors egalitarinio her- 
meneutizmo ar hermeneutinio egalitarizmo, o veikiau 
diskriminacinio kognityvinio elitarizmo plotmėje. Iš 
tikrųjų ji skelbė visų Žmonių ir protų, bet ne visų kul- 
tūrų ir reikšmių sistemų lygybę. Visi protai turi gali- 
mybių pasiekti vienintelę objektyvią tiesą, bet tik jeigu 
naudosis teisingu metodu ir atsižadės kultūrinės in- 
doktrinacijos vilionių. Kartezianizmo programoje kul- 
tūra (Descartes'as ją vadino “įpročiais ir pavyzdžiais“) 
buvo pagrindinis paklydimo šaltinis. Tai, žinoma, 
pasibjaurėtina tiems, kas persismelkę postmodernizmo 
dvasia. Descartes'as ir jo sekėjai iš esmės sakė, kad yra 
daugybė reikšmių bei nuomonių ir kad jos visos negali 
būti teisingos, tad mums vertėtų surasti ir pagrįsti 

matuoklį, kuris atskirtų pelus nuo grūdų. Descartes'o 
matuoklis visų pirma suponavo vien tik aiškių ir ryškių 
reikšmių vartoseną - tokių aiškių ir ryškių, kad jų auto- 
ritetas užvaldytų visus blaivius ir pasiryžusius į jas 
orientuotis protus, kad ir kokia būtų jų kultūra. Kelias 
į tiesą veda per savanorišką kultūrinę tremtį. Vienas iš 
svarbių pagrindinės klasikinės pažinimo teorijos prin- 
cipų buvo prielaida, kad siekti pažinimo galima teisingu 
ir neteisingu būdu: problema - rasti skirtumą ir po to 
pagrįsti jį. Šiandien skelbiama idėja, kad skirtumo nėra 
ir kad skirstyti rangais pažinimo rūšis yra moraliai bei 
politiškai nedora, panašiai kaip ir vieną odos spalvą 
vertinti labiau už kitą (kartais primenama, kad abi dis- 
kriminacijos rūšys, ko gero, susijusios). 

Kaip naujas filosofijos posūkis, neva įveikęs senąją 
vienintelės tiesos ieškojimo epistemologiją, yra susijęs 
su postmodernistiniu judėjimu, įžvalgiai ir su kruopele 
humoro nusakė postmodernistas Paulas Rabinow. Mū- 
sų jau cituotoje Cliffordo ir Marcuso knygoje, kuri yra 
lyg koks judėjimo manifestas, Rabinow, kalbėdamas 
apie vieną mąstytoją, prisidėjusį prie šios naujos pasau- 
lėžiūros formulavimo ir detalizavimo, Richardą Rorty, 
sako:** 


Šie mąstytojai nesiekė sukonstruoti alternatyvių ar geresnių proto 
arba pažinimo teorijų. Jų tikslas buvo ne tobulinti epistemologiją, 
o imtis kitokio žaidimo. Rorty šį žaidimą vadina hermeneutika. Čia 
jis turi galvoje pažinimą be pagrindo [knowledge without founda- 


tion] - pažinimą, kuris iš esmės tėra lavinantis pašnekesys. Kol kas 

Rorty ne ką tepasakė apie šio pašnekesio turinį, galbūt todėl, kad 
nelabai ką ir yra pasakyti. 


Rabinow, aišku, iš esmės pritaria Rorty pozicijai, bet, 
kaip rodo jo įbertas žiupsnis ironijos, mano, kad Rorty 
nepakankamai ryžtingas. Rorty, bent jau kaip jį supran- 
ta Rabinow, tiesiog atsispiria nuo senosios pažinimo 
teorijos, kuri veikė kaip griežtas egzaminuotojas, daugelį 
sukertantis, mažai kam rašantis vidutinį pažymį ir įver- 
tinantis summa cum laude* tik vieną kitą, ir orientuojasi 
į pakantesnį, nuolaidesnį šnekovą, mielai plepantį su 
bet kuo ir nieko neprakeikiantį. Rabinow mano, kad 
Rorty įžvalgas papildė bei išplėtojo Foucault, ir, remda- 
masis šiais patobulinimais, jis pateikia naujos antro- 
pologijos programos metmenis*'. 


Epistemologiją reikia laikyti istoriniu įvykiu <...>, vienu iš daugelio, 
artikuliuotu <...> XVII a. Europoje <...>. Mums nereikia <...> naujos 
epistemologijos <...>. Mes turim dėmesingai peržvelgti savo istorinę 
praktiką, kai savo kultūros praktiką projektuodavome kitam <...>. 
Turime antropologizuoti Vakarus - parodyti, koks egzotiškas jų 
tikrovės konstravimas <...>; sukylant prieš ekonominę arba filosofinę 
hegemoniją, reikia išsklaidyti pasipriešinimo centrus: atsikratant 
orientalistikos, nereikia [kurti] okcidentalistikos. 


Pastaroji pastaba, žinoma, yra aliuzija į kaltinimą“*, 
kad Vakarų mokslininkai sukūrė Rytų įvaizdį, ku- 
ris yra podraug parodija, prievolė ir pavergimo bei 


* Su aukščiausiuoju pagyrimu (lot.). 


** Turima omeny ypač Edwardo Saido knyga Orientalism (1978). 

viešpatavimo priemonė. Rabinow sako, kad negalima 
pasielgti taip pat Vakarų atžvilgiu - tai būtų tolygu 
tvirtinimui, kad tėra vienos rūšies. Vakarai, o juk dau- 
gialypis reliatyvizmas tiek pat taikytinas Vakarams arba 
jų hermeneutikai, kaip ir santykiams tarp Vakarų ir 
Rytų... 

Tačiau iš to išryškėja ryšys tarp pažinimo teorijos at- 
metimo ir naujojo reliatyvizmo. Epistemologija įvairioms 
pažinimo rūšims skelbė nuosprendžius, o tai esą visai 
netinkama. 


RELATIVISMUS ŪBER ALLES 


Ar iš viso įmanoma nueiti per toli šia linkme? Toliau 
minėtoje knygoje Rabinow aprašo, kaip toli gali nueiti 
tas stilius — vėlgi su įžvalga bei humoru, nors man ne 
visai aišku, ar jis rašo pritardamas, ar smerkdamas (o 
gal tai ir nesvarbu). Mes jau citavome mintis apie tai, 
kokia kryptimi turi plėtotis etnografijos stilius. Rabinow 
kalba apie Jameso Cliffordo (vieno iš knygos, kurioje 
publikuojamas straipsnis, sudarytojų) darbą, visų pirma 
pažymėdamas, kad Jameso Cliffordo darbas gerokai 
skiriasi nuo Cliffordo Geertzo, nors iš pirmo žvilgsnio 
atrodo, kad jis tęsia pastarąjį. Geertzas, arba visa jo 
hermeneutinė ar interpretacinė tendencija, “vis dar 
stengiasi iš naujo sukurti antropologijos mokslą“. 
Tačiau Cliffordas jau pažengęs toliau. Jo nebedomina 

“Kitas" (t. y. etnografinis objektas - kitos visuomenės, 
kultūros): “Kitas" Cliffordui yra antropologinis Kito 
pavaizdavimas. Rabinow dekonstruoja tai, kaip Clif- 
fordas dekonstruoja antropologų dekonstravimą... Kur 
visa tai baigsis? Cliffordo nedomina nei navahai, nei 
nuerai, nei trobrianiečiai - jį domina, ką apie juos sako 
antropologai... Na, o jeigu kas nors domėsis tik tuo, ką 
Cliffordas sako apie tai, ką sako kiti?.. 

Galite pamanyti, kad tai neįtikėtinas numatymas su 
užuomina į savotišką reductio ad absurdum... Nieko 
panašaus - tai jau faktas. Toliau Rabinow praneša apie 
šį naują regreso žingsnį, performuluoja jį ir, regis, pri- 
taria jam. Matyt, netgi kraštutinis postmodernistas(-ė) 
pakankamai neatsižvelgia į savo subjektyvumą. Jo(s) 
tikrasis suvokimas yra suvokti ne tik kultūrų (sena 
giesmelė), žmonių (taip pat), bet ir akimirkų arba nuo- 
taikų sekos reliatyvumą:?* 


Postmodernistė yra akla savo padėčiai ar padėtiškumui 
[situatedness], nes, būdama postmodernistė, ji labai tvirtai laikosi 
šališkumo ir kintamumo doktrinos, kuriai netgi tokie dalykai kaip 
savo pačios situacija yra tokie nestabilūs ir neapibrėžiami, kad jie 
negali būti pastovių apmąstymų objektai. 


Tad nemanykite, kad, atsisakydami absoliutinti netgi 
savo netvarią nuotaiką ir ištirpdami kintančiame sraute, 
išvengiate būti dekonstruojami, demaskuojami ir palei- 
džiami kristi į tuštumą. Pabėgti neįmanoma. Kritikai 
reliatyvistai nusivys jus ir į tą urvą, jeigu čia tinka tokia 

konkrečiai skambanti metafora. Žinoma, vijikai irgi bus 
vejami, ir taip toliau be galo. Tikrai daug geriau būtų 
buvę pabaigti visa tai ir tarti, kad toliau - tyla. 

Beje, visoje šioje tradicijoje įmanoma įžvelgti dvi ats- 
kiras tezes, kurios yra susipynusios, bet iš tikrųjų ne- 
suderinamos. Viena jų teigia, kad objektyvumo siekis iš 
tiesų yra netikras dalykas ir viešpatavimo forma: ste- 
bėtojas izoliuoja objektą ir skelbia jam nuosprendį. (Šis 
stilius įstabiai panašus į Luigi Pirandello priemonę - 
laikinai panaikinti įprastą skirtumą tarp autoriaus, 
aktoriaus, personažo ir žiūrovų.) Tačiau, be to, iškeliama 
tezė, kad pasaulis tapo sudėtingesnis ir atskirti vaid- 
menis nebeįmanoma (nors kadaise buvo realu). Tikra tiesa, 
kad pasaulis dabar painesnis ir ne toks stabilus, bet, 
mano nuomone, tai tik rodo, kad objektyvumą sunkiau 
pasiekti, ir nereiškia, kad tas siekis iš esmės netikęs ir 
keistinas stilistiniu chaosu bei stilizacija. Jeigu tariame, 
kad pasaulis pasikeitė, vadinasi, tam tikrą objektyvią 
informaciją apie jį vis dėlto turime. 

Regresas į subjektyvumą ir savo bambos kontemplia- 
vimą, kad ir kaip grindžiamas, esti aprašomas subtilia 
akademine kalba:* 


Reprezentavimo krizės metarefleksijos <...> rodo poslinkį <...> į 


<...> domėjimąsi <...> metareprezentacijų metatradicijomis... 


Tokiems metatauškalams nėra galo. 
Vis dėlto čia lyg ir slypi daugiau ar mažiau nuosekli 
idėja: atsispiriant nuo premisos, paskatinusios plėtoti 

epistemologiją, - būtent, kad esama pažinimo įrankių ir 
kad juos verta ir būtina ištirti (tuo pat metu atmetant 
epistemologinį siekį išsiaiškinti, kas teisus ir kas klys- 
ta), - bandoma tai susieti su neginčijamu faktu, kad šia- 
me pasaulyje esama daug nelygybės galios sferoje (beje, 
ir kitose sferose). Ar nėra ryšio tarp to, kaip pažinimo 
įrankiai sukuria pasaulius, kuriuos neva atranda, ir tų 
nelygybės formų? Klausimas vertas dėmesio. 

Deja, postmodernistai truputį per greitai puola prie 
išvados, linkę lengvabūdiškai duoti teigiamą atsakymą 
(papildyti jį išlygomis reikštų prisipažinti, kad esi 
reakcionierius), o paskui, prieštaringai kapstydamiesi 
iš reliatyvistinės aklavietės, vis labiau įsipainioja į 
regresą, kuriame jokie teiginiai neišsilaiko arba visi vie- 
nodai laikosi ir žlunga. Ši aklavietė jiems visai patinka, 
tai jų specialybė, jų išskirtinumas, pranašumas prieš 
varganus tamsuolius objektyvistus. Berods Tomas Leh- 
reris viename iš savo puikių monologų minėjo jaunos 
amerikietės tipą - ji nepaliaudama kalba apie tai, kad ji 
negali nieko išsakyti [communicate] (būdinga, kad tai jau 
negalininkinis veiksmažodis). 

Šio judėjimo idėjų politines sąsajas, kaip jas supranta 
patys postmodernistai, minėtoje knygoje gerai nusakė 
vienas iš jos sudarytojų George'as E. Marcusas. Jo 
straipsnyje “Etnografija modernioje pasaulio sistemoje“ 
skaitome:*? 


Šis Amerikos akademinės politinės ekonomijos poslinkis į etno- 


grafiją <...> yra susijęs su pokario tarptautinės tvarkos, kurioje 

Amerika turėjo hegemono padėtį, visur pastebimu nuosmukiu <...>. 
Iš Amerikos perspektyvos juntamas esminis vidaus ir tarptautinės 
tikrovės pagrindų pokytis intelektualią sferą paskatino gausiai 
trauktis nuo teoriškai centralizuotų ir susistemintų [organized] pa- 
žinimo sričių. Tokiose įvairiose srityse, kaip istorija, visuomenės 
mokslai, literatūra, dailė ir architektūra, siekiai sisteminti mokslinę 
veiklą užleido vietą fragmentiškumui ir <...> eksperimentavimui, 
kuriais norima ištirti <...> ir pavaizduoti įvairovę <...>. Tarp eks- 
perimentavimo priemonių šia linkme antropologijoje anksti 
pasistūmėjo etnografija. 
Tai tarytum viską ir pasako. Paprasčiau tariant, iškart 
po karo amerikiečiai viešpatavo pasaulyje ir mąstymo 
atžvilgiu bent jau siekė tvarkos (“teoriškai centralizuotų 
ir susistemintų žinojimo sričių“). Talcottas Parsonsas* 
ir jo grupė laikė save šiuolaikiška visuomenės mokslų 
Karališkąja Draugija, kad kiek ir atskleisiančia esmines 
socialinės sistemos paslaptis ir gal net suskaidysiančia 
sociologinį atomą (kaip kartą prasitarė Parsonsas), ir, 
žinoma, Amerikai prisiėmus Baltojo Žmogaus Naštą, 
patarsianti jai, kaip suvokti kitas visuomenes (ne tik 
savąją ir navahų). Praradus hegemoniją, atėjo chaosas, 
nusakytas kaip fragmentiškumas ir eksperimentavimas 
teikiant pirmenybę detalėms, kartu tai buvo ir anks- 
tesniosios hegemonijos atpirkimas (nors cituotame 
fragmente to aiškiai nepasakyta). 
Knygos autoriai tariasi besiremią Cliffordo Geertzo 


* Parsons (1902-1979) - JAV sociologas, struktūrinio funkcionalizmo 
kūrėjas. 

“interpretacine" antropologija, bet gerokai ją pranokstą. 
Kaip matėme, Rabinow kiek iš aukšto aiškina, kad 
Geertzas vis dar kultivavo paprastąją antropologiją, nors 
jau ir pasukęs nauja interpretacine linkme, o Jamesas 
Cliffordas tyrinėjo tik antropologus. Bet Geertzas, be 
jokios abejonės, sukūrė precedentą tipiškam “postmo- 
dernistiniam“ aiškinimui, kad aiškumo ir objektyvumo 
siekis yra susijęs su viešpatavimu. Tačiau štai Marcusas 
objektyvistinį visuomenės mokslą sieja su JAV viešpa- 
tavimu, o Geertzas svarbią savo vienos knygos dalį 
skyrė klasikinės Malinowskio antropologijos ir Britų 
mokyklos sąsajai su Britanijos viešpatavimu ir imperine 
arogancija. Kalbėdamas apie britanišką antropologijos 
stilių (abiem žodžio “stilius“ prasmėm) ir ypač 
išskirdamas Edwardą Evans-Pritchardą*, jis teigia:*! 


<...> man tai atrodo nepaprastai galingas “kalbos teatras“ - etno- 
grafijoje galingiausias iki šiol sukurtas <...>, vadinamąją "Britų" 
socialinės antropologijos mokyklą <...> kur kas tvirčiau laiko šis 
kalbos pobūdis negu kokia nors sutarta teorija. 


Tačiau reikia neapsirikti vertinant afrikiečių įtraukimą į pasaulį, 
suvokiamą perdėm anglišku požiūriu, taigi ir šio požiūrio vieš- 
patavimo įtvirtinimą. [Vis dėlto] jų skirtumai nuo mūsų <...> ga- 
liausiai nėra itin reikšmingi. 


Kaip priešpriešą šiam lengvam viešpatavimui ir Evans- 
Pritchardo aiškumui Geertzas pateikia vėlesnę raidą:*? 


* Evans-Pritchard (1902-1973) - anglų etnologas, tyrinėjęs afrikiečių 
kultūras. 

Pasitikėjimas, kurį tas užsisklendžiantis diskursas teikė <...> Evans- 

Pritchardui, daugeliui antropologų, regis, vis mažiau pasiekiamas. 

Jie ne tik susiduria su pusiau moderniomis, pusiau tradicinėmis 

visuomeninėmis, etiškai be galo sudėtingomis darbo sąlygomis, 

gausybe visai nesuderinamų požiūrių į aprašymą ir analizę, tiria- 
maisiais, kurie gali kalbėti patys apie save ir kalba. Juos taip pat 
alina ir sunkios abejonės, virstančios kone epistemologine hipo- 
chondrija, - kaip, ką nors sakydamas apie kitas gyvenimo formas, 
gali būti tikras tuo, ką sakai? 
Kai Geertzas rašė šiuos žodžius, ta hipochondrija buvo, 
kaip sakoma, dar tik vystykluose. O dabar ji jau it sveikas 
drūtas jaunuolis. Mes matėme, kad nedidelę Geertzo 
susigriebtą jos porciją smarkiai viršijo jo aikštingi pa- 
likuonys, kurie dabar išsižada jo kaip toli gražu nepa- 
kankamai skeptiško, hamletiško, savyje užsisklendusio 
ir postmodernistinio. Kad ir ką Geertzas būtų pasiekęs 
antropologijoje, jo proreliatyvistinė nuostata aprobuoja 
ir pagrindžia ekscesus, daromus tų, kurie ryžtasi eiti 
"toliau už jį“ jo nurodytu keliu. Pirmoji hipochondrija 
buvo susijusi tik su atviro kolonializmo pasmerkimu, o 
antroji stadija siejasi su JAV hegemonijos žlugimu ir 
pasitenkinimu, kurį dėl to patiria kai kurie JAV aka- 
deminio sluoksnio Žmonės. 

Žinoma, visą šią tendenciją būtų galima atmesti pa- 
sakant ką nors panašaus. Su šituo maivymusi nueita 
pakankamai toli. Geertzas paskatino ištisą antropologų 
kartą demonstruoti savo tikrą ar prasimanytą graužatį 
ir paralyžių, apeliuojant į epistemologinę abejonę ir 
mėšlungį kaip didžiausio miglotumo ir subjektyvizmo 

pateisinimą (tai svarbiausi stilistiniai "postmodernizmo" 
požymiai). Jie taip kankinasi dėl nesugebėjimo pažinti 
save ir Kitą kiekviename regreso lygmenyje, kad ga- 
liausiai jiems nebereikia per daug rūpintis dėl Kito. Jeigu 
viskas pasaulyje yra fragmentiška ir daugeriopa, niekas 
į nieką nepanašu, niekas negali pažinti kitų (arba savęs) 
ir niekas nieko negali išsakyti, kas gi belieka? - tik reikšti 
šios padėties sukeltą desperaciją nepermanoma kalba. 
Kam gaišti daug laiko fiziškai nepatogiomis praktinio 
darbo sąlygomis? Desperacija, kognityviniu paralyžiumi 
bei jį išreiškiančiu vidiniu monologu galima mėgautis ir 
buvusios kolonijinės imperijos, kuri kadaise valdė mena- 
mą praktinio darbo zoną, sostinės kavinėse. Į kognityvinę 
negalią ir angoisse* galima taip pat sėkmingai įsijausti 
Paryžiuje kaip ir Viduriniame Atlase. Netgi sėkmingiau. 
Be to, nereikia sudėtingų ar varginančių derybų dėl 
leidimo tyrinėjimams, kęsti fizinių nepatogumų, bijoti 
maliarijos ar gyvatės įkandimo. Na, o stilius... - ką gi, tie 
kolonizatoriai rašė skaidriai ir aiškiai, nes viešpatavo 
pasaulyje, remdamiesi, be kita ko, ir tuo nedoru aiškumu. 
Raiški kalba ir viešpatavimas žengė koja kojon. Savo 
stiliumi mes jiems parodysim, kokie esam antikolo- 
nialistai (beje, ir feminizmo rėmėjai)! Ir jie parodo, tikrai. 
Labai jau didelė pagunda atmesti šį 4 outrance** sub- 
jektyvizmą kaip kaprizą ir nebekvaršinti dėl jo galvos — 


* Kančia (pranc.). 


** Kraštutinis (pranc.). 

nebent paaiškinti jį sociologiškai. Keista, bet Rabinow 

būtent tai ir siūlo daryti:*? 
Kyla poreikis apsvarstyti interpretavimo politiką šiuolaikinėse 
aukštosiose mokyklose <...>, tai yra galios šaltiniai, kuriuos 
Nietzsche ragino itin skrupulingai stebėti. Negali būti abejonių, 
kad, kuriant tekstus, esama tokių galios santykių poveikio <...>. 
Galiu lažintis, kad gilintis į sąlygas, kuriomis Žmonės priimami į 
darbą, gauna akademinius postus, stipendijas, yra publikuojami ir 


pagerbiami, nebūtų bergždžias darbas. 


-—-— 


Aš esu visai linkęs priimti šį iššūkį. Kokios gi to ultra- 
subjektyvizmo šaknys? 

Labiausiai išsivysčiusiose pasaulio šalyse apie 50 pro- 
centų gyventojų gauna aukštąjį išsilavinimą. Jį teikian- 
čiuose koledžuose ir universitetuose įdarbinami Žmo- 
nės, kurie vertinami ne tik pagal dėstymo kokybę, bet ir 
intelektualaus kūrybiškumo bei originalumo matu, re- 
guliuojamMu pagal nuolat besiplėtojantį gamtos mokslą 
ir pagal didžiuosius mokslo centrus, kurių mokslininkai 
atsiduria pačiame pažinimo avangarde. Įprastinėse pe- 
dagoginėse institucijose ir tokiose srityse kaip huma- 
nitariniai mokslai ne tik nėra kokios nors aiškios kumu- 
liatyvios plėtros, realios “pažangos“, bet ir ne visada 
aišku, kokie turėtų ar galėtų būti "tyrinėjimų" tikslai. 
Taigi ši plati universitetinio dėstymo sfera yra vaidoma 
pagal modelį, tinkantį keletui aukščiausio lygio kūry- 
binių centrų 7 tikrai kumuliatyviems, besiplečiantiems 
gamtos mokslams. Solidumo ir originalumo įspūdis 
tiesiog privalomas. Tai asocijuojasi su mokslo vystymusi. 

Ojeigu mokslas nesivysto? Ar tai gali sukelti dirbtinio 
sendinimo ir madų kaitos procesą, būdingą vartojimo 
prekių pramonei? Pokario laikotarpiu, reaguodama į šį 
vystymosi reikalavimą, amerikiečių sociologija sukūrė 
scientizmo terminologiją, kuri iš tikrųjų nebuvo nei 
profesionaliai tiksli, nei realiai susijusi su tikrove, nei 
griežtai nuosekli, bet skambėjo deramai miglotai ir 
bauginamai. Po to antropologijoje buvo iš pradžių su- 
formuota "interpretacinė"“ nuostata, o vėliau ir jos hi- 
pertrofuotas, smaginantis, “postmodernistinis" tęsinys. 
Visa tai buvo galima pavaizduoti kaip atradimą ir ga- 
limybę. 

Atsitiko du dalykai: scientistinis impulsas reikšmingų 
rezultatų nedavė, ir tai galiausiai buvo pastebėta; socia- 
linėje antropologijoje praktinis darbas darėsi vis sun- 
kesnis ir nepatogesnis. Kolonijinėje sistemoje paplitęs 
netiesioginio valdymo metodas išsaugodavo tvarkingas, 
akivaizdžias, ritualais išryškintas socialines struktūras; 
tačiau pokolonijiniame pasaulyje naujoji valdžia neretai 
buvo linkusi neigti archaiškų struktūrų egzistavimą, ir 
vietiniai valdininkai į svetimšalius tyrinėtojus Žiūrėjo 
priešiškai. Jų ideologija neleido pripažinti archaiškų 
struktūrų, jų interesams kėlė grėsmę nepriklausomi 
pašaliečiai, galintys pranešinėti, ką tik nori. Nusivylus 
scientistiniais siekiais ir atsiradus koncepcinių bei po- 
litinių keblumų tyrinėti norimose vietovėse, darėsi itin 
patrauklu griebtis hermeneutinio-reliatyvistinio sub- 
jektyvizmo*. Buvo galima tyrinėti savo sielą ir desperaciją 

nesugebant ką nors išsiaiškinti (juk mąstyti apie save ir 
mėgautis hermeneutine Angst nereikia jokio Vidaus 
reikalų ministerijos leidimo). Giliojo subjektyvumo kal- 
ba, ypač kai į ją įmaišoma Paryžiaus Kairiojo Kranto 
terminų, gali būti bent jau taip pat bauginamai ir įspū- 
dingai miglota kaip ankstesniosios scientistinės so- 
ciologijos kalba. Ji rodo, kad jūs galite atskleisti tam 
tikrą paslaptį, apšviesti, žodžiu, kažko išmokyti. Be to, 
Hermeneutinis Kelias į Kultūrinę Lygybę - visos reikš- 
mių samplaikos yra lygios - patupdo jus tiesiai į politi- 
nių angelų būrį. 

Scientizmą ir subjektyvizmą galima netgi sujungti. 
Šią ankstesniojo scientizmo ir paskesnio subjektyvizmo 
santaką pastebėjo George'as Marcusas:*? 


<...> Netrūksta darbų, nagrinėjančių tai, ką Anthony Giddensas 
(1979) pavadino svarbiausia socialinės teorijos problema: kaip su- 
jungti veiksmo [action] perspektyvas, reiškiančias pozityvistinę 
programą, dominavusią anglų ir amerikiečių pokario sociologijoje, 
su reikšmių perspektyvomis, reiškiančiomis interpretacinę para- 
digmą. 
Man anaiptol neaišku, kodėl žmogus nusipelno medalių 
spardydamas prieš keletą dešimtmečių mirusį kolo- 
nializmo drakoną. (Reikia pasakyti, kad Rabinow pats 
kelia šį klausimą““. Jis teisingai pabrėžia, kad realiai pa- 
veiki politika yra ne pernykštis kolonializmas, o šian- 
dieninė akademinė politika.) Galima pretenduoti ir į 
originalumą, kurio reikia akademiniam pripažinimui: 
visa tai pradėjo Geertzas su savo hermeneutiniu posūkiu 

antropologijoje, bet galima sakyti, kad jis nuėjo nepa- 
kankamai toli, - juk jo raštuose pilna nuorodų į realų 
pasaulį... - argi jis nesupranta, kad visos, nors ir labai 
apdairios, pretenzijos į šią sferą išduoda nuovokos apie 
mūsų būklę stygių? 

Pažinimo apskritai, ir ypač svetimų koncepcinių sis- 
temų pažinimo, problema iškelia sudėtingų neišspręstų 
dilemų. Pasinaudojant šiais sunkumais, galima vainoti 
visus tuos, kurie anksčiau, spręsdami šias problemas 
arba apeidami jas, pasiūlydavo aiškius ir suprantamus 
duomenis, ir savo nesuprantamumą bei egocentrišku- 
mą, apibarstytą visais didžiaisiais idėjų istorijos vardais, 
pateikti kaip daug gilesnį. Be to, ir dirbti reikia daug 
mažiau. Tai yra dalis "politinio" paaiškinimo. O pa- 
žvelgus plačiau galima teigti, kad šis hermeneutinis 
nustėrimas Kito akivaizdoje yra pateikiamas kaip tam 
tikru būdu (neišvengiamai?) susijęs su tarpkultūriniu 
egalitarizmu: jeigu kalbi ne taip kaip mes, esi 
kolonizatorius arba dar blogesnis. Tai pateikiama kaip 
būtina išlaisvinimo ir lygybės sąlyga. Šios sąsajos yra 
dirbtinės, bet atkakliai peršamos. 

Kadangi Rabinow ragino politiškai paaiškinti galios 
ir gaminimo žaidimo taisykles Akademo soduose, aš 
kukliai siūlau aukščiau išdėstytą hipotezę su nekuklia 
prielaida, kad ji būtų ganėtinai patikusi Nietzschei, 
kuriuo remiasi Rabinow. Manyčiau, kad tai šiek tiek 
atitinka jo stilių. Būtent jis ir Heine įžvelgė sąsajas tarp 
vokiečių filosofinio idealizmo ir Vokietijos dvasininkų 

bei profesorių gyvenimo sąlygų. Tačiau būtų gaila tuo 
ir apsiriboti. Tai, ko gero, tiesioginės reliatyvizmo-sub- 
jektyvizmo ištakos, bet jų esama esmingesnių ir bend- 
resnių, prie kurių aš grįšiu. 

Tai, kad šis reliatyvizmas skatina aplaidų tiriamąjį 
darbą, pasibaisėtiną kalbos stilių, daug pretenzingo 
miglotumo ir apskritai yra gana netvarus reiškinys, 
kuriam lemta nugrimzti į užmarštį atėjus naujai madai, 
dar ne viskas, kas apie jį pasakytina. Kur kas svarbiau 
tiksliai apibrėžti, kodėl nepriimtinas joks reliatyvizmas. 

1984 m. leidinyje American Anthropologist“? pasirodė 
įdomus straipsnis, teigiantis priešingą požiūrį, - jo au- 
torius iš tiesų darė didelę įtaką šiam judėjimui ir daug 
prisidėjo klojant jo pamatus, nors dabar pats judėjimas 
jau siekia Žengti toliau. Tai Cliffordas Geertzas - savo 
straipsnyje jis gina reliatyvizmą nuo jo kritikų, nors 
teigia neketinąs pateikti jo apologijos. Mūsų tikslarns jis 
labai svarbus. Pozicija apdairiai nusakoma kaip 
antiantireliatyvistinė, o ne reliatyvistinė. Kadangi tas 
dvigubas "anti" yra nepatogus, tai aš, nors ir gerbdamas 
(nelabai man įtikimą) Geertzo norą nebūti vadinamam 
tiesiog reliatyvistu, vartosiu Žodį “proreliatyvistas" — 
be jokio nusistatymo, tiesiog kaip patogesnį “antianti" 
pakaitalą. 

Straipsnio autorius neapsikęsdamas kalba apie tuos, 
kurie, jo požiūriu, nesupranta padėties. Jis, pavyzdžiui, 
šaiposi iš puikaus Iano Jarvie reliatyvizmo apibend- 
rinimo - “visi vertinimai <...> remiasi kokiu nors 

kriterijumi <...>, o kriterijai kyla iš kultūrų“ **,- nepaisant 
to, kad pats Geertzas straipsnio pabaigoje atvirai ap- 
robuoja būtent tokio pobūdžio reliatyvizmą, ir to, kad 
Jarvie iš šios pozicijos visai suprantamai ir įtikinamai 
kildina nihilizmą. 

Jarvie paprastai ir nenuginčijamai teigia, kad jeigu 
visi kriterijai yra kultūros išraiška (ir negali būti kas 
nors kitkas), tai kokios nors kultūros kaip visumos kri- 
tika negali turėti jokios prasmės. Neįsivaizduojama, kad 
tam galėtų būti kokie nors kriterijai. Jeigu kriterijai ne- 
išvengiamai yra tam tikros kultūros išraiška, kaip galima 
spręsti apie kokią nors kultūrą? Geertzas atrodo nesu- 
vokiamai aklas šios nuoširdžios ir visai pateisinamos 
baimės akivaizdoje - be nuolatinio niekinančio, bet ne- 
argumentuoto šaipymosi, jo atsakas yra tik apeliavimas 
į tai, kad pats esąs “ne nihilistas“, ir (nemotyvuotas) 
teiginys, kad tikrų nihilistų neinspiruoja antropologinis 
reliatyvizmas, bei tvirtinimas, kad vadinamasis pro- 
vincializmas kelia didesnį pavojų negu reliatyvizmas. 

Reliatyvizmas iš tikrųjų implikuoja nihilizmą: jeigu 
normos esmingai ir neišvengiamai yra raiška to, ką va- 
diname kultūra, ir kitaip negali būti, tai jokia kultūra 
negali būti pavaldi normai, nes (ex hypothesi) neįmanoma 
transkultūrinė norma, kuri galėtų būti lemiamas kri- 
terijus. Paprastesnės ar įtikinamesnės argumentacijos 
tiesiog nėra. Tai, kad ši implikacija yra pagrįsta, dar 
nereiškia, kad Žmonės iš tikrųjų, psichologiškai turi tapti 
nihilistais, jeigu jie yra reliatyvistai. Šios argumentacijos 

nesugriauna tas faktas, kad mūsų autorius simpatizuoja 
reliatyvizmui /7 turi savo normas, kurių tvirtai laikosi. 
Juk negalime ir anaiptol nenorime uždrausti nenuo- 
seklumo. Šios argumentacijos nepaneigia prieštaravimų 
buvimas konkrečioje sąmonėje. Tačiau kai kuriuos iš 
mūsų veikia ir trikdo nenuginčijamos išvados, ir mums 
sunkoka pripažįstant prielaidą A atmesti išvadą B, jeigu 
(kaip visiškai aišku šiuo atveju) A tikrai suponuoja B... 

Geertzas sako tiesiai: “Iš to, kas realiai dedasi pasau- 
lyje, provincializmas man kelia tikrai didesnį rūpestį“ 
(t. y. didesnę grėsmę negu reliatyvizmas). Toliau jis 
teigia, kad "antireliatyvizmas iš esmės pats ir susikūrė 
tą baubą, kuriuo gyvena““?. Tai yra nuomonė, su kuria 
aš tikrai negaliu sutikti. Galbūt ir esama nemažai pri- 
mityvaus provincializmo, bet Akademo soduose vieš- 
patauja reliatyvizmo mada. 

Svarbi intelektinė priešprieša Geertzo ginamam relia- 
tyvizmui (nors jis aiškina esąs tik jo priešų priešas, bet 
nebūtinai jo draugas) yra, be abejo, Didžiojo Griovio 
[Big Ditch] doktrina - mintis, kad Žmonijos gyvenimo 
tąsoje yra esmingas trūkis [discontinuity], požiūris, kad 
viena pažinimo forma pranoksta visas kitas ir savo 
pažintine galia, ir socialiniu šaltumu. Bent jau gerbia- 
muose akademiniuose postuose atvirai besireiškiančių 
provincialistų absoliutistų mes nebeturime, bet mintis, 
kad Žmonijos intelektinės istorijos tąsa yra svarbiai ir 
esmingai sutrūkusi (nors tai nereiškia, kad kuri nors 
žmonijos dalis todėl nusipelno privilegijų), yra garbinga. 

Bent jau aš taip tikiuosi, nes pats jos laikausi. Geertzas 
iš tokio požiūrio šaiposi, nuo šio stulbinančio fakto 
nustėrusius “tuščiagarbius“ lygindamas su tais pasipū- 
tėliais, kurie savo pranašumą grindė tuo, kad turi 
Gatlingo kulkosvaidį.“ 

Beje, šio požiūrio kilmę Geertzas aiškina visai klai- 
dingai. Išnašoje?! jis išvardina nemažai Didžiojo Grio- 
vio formuluočių ir paskui sarkastiškai pamini “Poppe- 
rį, iš kurio kyla visos šitos malonės“. Čia reikia patiks- 
linti. Būdamas tikrasis Didžiojo Griovio judėjimo narys 
ir Esminio Trūkio tezės šalininkas, turiu pabrėžti, kad 
mūsų partijos požiūriu Karlas Popperis yra labai prastas 
Parteigenosse. Tiesa, jo Žymi knyga Atvira visuomenė ir 
jos priešai“? grindžiama fundamentalia uždarųjų ir 
atvirųjų visuomenių priešprieša, pastarąsias siejant su 
laisve ir mokslu, o pirmąsias - su šių dalykų atstūmi- 
mu. Šia prasme jis suteikė mums paspirtį. 

Bet Popperio mąstymui labai būdinga tai, kad šios 
priešpriešos jis patvariai ar nuosekliai nesusieja su kitais 
socialinės formos skirtumais. Visų pirma jis, regis, tiki, 
kad mokslinio mąstymo esmė (jo paties požiūriu, labai 
paprasta - bandymų ir klaidų metodas) egzistuoja nuo 
pat amebos: iš principo Einsteino darbai nesiskiria nuo 
amebos“. Taigi nebuvę nei tikro trūkio, nei Didžiojo 
Griovio. Jis iš rimtųjų nepabandė ištirti intelektualinio 
atvirumo socialinių prielaidų, tik gana paviršutiniškai 
ir tiesiog droviai aptarinėjo to atvirumo ryšį su komer- 
cine dvasia. Apskritai jį skaitant peršasi įspūdis, kad 

atvirumo dvasia - nesvarbu, ar senovės Graikijoje, ar 
fin-de-siėcle Vienoje - kyla kaip tam tikro asmeninio 
heroizmo ir kuklumo mišinio, nesusijusio su sociali- 
niais veiksniais, padarinys. Drąsi laisva dvasia atkarto- 
ja senąjį amebos paprotį, kvestionuoja, o ne saugo idė- 
jas ir atmeta veržimąsi į uždarą traibalizmą, kuris 
žmonijoje kažkodėl paslaptingai sustabdė atvirą 
amebinę tradiciją. 

Teiginys, kad didesnį pavojų kelia provincializmas, 
yra įdomus. Nesugebėjimas suvokti arba gerai įsisąmo- 
ninti pasaulio kultūrinę įvairovę, ko gero, tikrai pavo- 
jingesnis Šiaurės Amerikoje negu kitur. Šiaurės Ameri- 
kos visuomenė jau gimė moderni, ji atsirado iš tų anglų 
visuomenės elementų, kurie labiausiai prisidėjo prie 
moderniojo pasaulio formavimosi: ne veltui Maxas 
Weberis, ieškodamas pavyzdžio iliustruoti tai, ką norėjo 
pasakyti apie XVII a. angliškąją dvasią, gana keistai 
pasirinko XVIII a. amerikietį Benjaminą Frankliną... 

Negana to, pasakiškas Amerikos turtingumas ir jo 
palyginti platus pasiskirstymas, platus (nors, žinoma, 
ne visuotinis) tikėjimas nacionaliniu kultūriniu idealu, 
egalitarizmas ir mobilumo akcentavimas, ir svarbiausia 
tai, kad nepersekioja jokio ancien rėgime atmintis ar netgi 
kvapas, - visos šios ypatybės iki šiol skatina amerikie- 
čius absoliutinti savo kultūrą, prilyginti ją pačiai Žmo- 
nijos būklei ir taip nesąmoningai traktuoti kitas kultūras 
kaip nukrypimą nuo tikrosios žmonijos būklės. Indivi- 
dualizmas, egalitarizmas, laisvė, nuolatinė inovacija — 

tai bruožai, kurie lyginamajame pasaulio istorijos 
kontekste atrodo neįprasti ar gal net ekscentriški, bet 
amerikiečiams tai yra oras, kuriuo jie kvėpuoja, - dau- 
guma jų nėra patyrę kitokios moralinės atmosferos. 
Vienintelė tikrai amerikietiška filosofija, pragmatizmas, 
verčia manyti, kad eksperimentinė inovacija yra sa- 
vybinga ir amžina paties pažinimo dalis, ir visiškai ne- 
leidžia pamatyti, kad daugumoje kitų kultūrų to nėra. 

Nenuostabu, kad amerikiečiai šiuos principus yra linkę 
laikyti universaliais ir savybingais Žmonijos būklei. JAV 
Nepriklausomybės deklaracijos preambulė informuoja 
tautiečius, kad joje skelbiamos tiesos yra akivaizdžios - 
amerikiečiai taip ir linkę manyti. Tačiau anaiptol taip 
nėra: daugumai kitų kultūrų šios prielaidos atrodo 
eretiškos ir nesuvokiamos. Turizmas, studentų mokslo 
metai užsienyje ir pan., ko gero, neišsklaidė šios ameri- 
kietiškos iliuzijos. Būtent tai hermeneutinei idėjai Ame- 
rikoje teikia tokį jaudinantį kvapą; kai šią idėją galiausiai 
suvoks amerikiečių vidurinioji klasė, jai ši, ko gero, 
atrodys, naujoviška ir svaiginanti, nes aukštyn kojom 
apverčia senuosius mąstymo įpročius. 

Pasaulyje esama vietų, pavyzdžiui, Levanto uostai, 
kur kiekvienas gatvės prekiautojas gerai moka keletą 
kalbų ir pažįsta keleto kultūrų ypatybes; tokiai publikai 
reliatyvistinė idėja gali sukelti tik Žiovulį. Bet ameri- 
kiečių viduriniajai klasei tai dar gali būti reveliacija. Ši 
galimybė šokiruoti, žinoma, buvo išnaudota iki galo, ir 
nuvalkiota tiesa, kad reikšmės nėra tapačios visose 

kultūrose, iš tiesų buvo pateikta kaip reveliacija, kuriai 
reikia stropios iniciacijos bei profesinio subtilumo. 

Žinoma, visai normalu, kad Geertzas savo svarbiau- 
siu uždaviniu laiko apšviesti ir pamokyti tautiečius, jo 
manymu, veikiamus provincializmo, bet net jei pripa- 
žinsime, kad tas provincializmas dar tebėra paplitęs 
(nesiryžčiau spręsti, nes nesu amerikiečių viduriniosios 
klasės žinovas), anaiptol nepateisinama šitaip niekinti, 
ironizuoti bei smerkti nerimo jausmą dėl reliatyvizmo 
skatinamo nihilizmo ir, be atvangos pliekiant visa plū- 
dimosi baterija, tokią baimę vadinti “iš piršto laužtu 
aliarmu“ ir t. t. Tai toli gražu ne "iš piršto laužta“. Tai 
pernelyg tikra, ir Geertzo keistuoliškas, sakyčiau, etno- 
centrinis bei izoliacinis, o gal ir perdėm provincialus 
nejautrumas to tikrumo nė kiek nesumenkina. 

Tenelieka nė mažiausios abejonės, ar Geertzas iš 
tikrųjų yra reliatyvistas, o ne tik “antiantireliatyvistas". 
Savo straipsnio pradžioje jis šiek tiek išsisukinėja aiš- 
kindamas, kad jo antiantireliatyvizmas neįpareigoja jo 
būti reliatyvistu““. 


Šiame kontekste dvigubas neiginys tiesiog neturi įprastinio povei- 
kio <...>. Jis leidžia atmesti kai ką, neįsipareigojant tam, kas atme- 


tama. Būtent tą aš ir noriu padaryti su antireliatyvizmu. 


Bet čia mums nebūtina remtis įprastine dvigubo neigimo 
logika. Galime mielai leisti jam ekscentrišką dvigubo 
neiginio prabangą. (Čia jis visai teisus, nors formuluoja 
tai gana kurioziškai. “Anti" nėra tiesmukiškas neigimo 

ekvivalentas. Pasiremiant kad ir paties Geertzo pavyz- 
džiu, buvo tikrai įmanoma būti McCarthy priešininku 
[anti-McCarthyite] nebūnant komunistų šalininku ir 
nepritariant tam, ką McCarthy smerkė.) Galime pasitelkti 
paskutinį jo straipsnio teiginį, kuriame puikiai api- 
brėžiamas - ir besąlygiškai aprobuojamas - reliaty- 
vizmas. Jis niekina tuos, kurie imasi “nukelti morale 
anapus kultūros, o pažinimą už moralės ir kultūros 
ribų. Tai <...> nebėra įmanoma“. 

Neigimas, kad moralė gali būti anapus kultūros, o 
pažinimas - už moralės ir kultūros ribų, tikrai nepap- 
rastai puikiai apibrėžia reliatyvizmą, ir man toks api- 
brėžimas puikiausiai tinka. Neigti, kad pažinimas įma- 
nomas už kultūros ribų,yra tas pats, kas pritarti relia- 
tyvizmui. (Keista, kad Geertzas sako, jog tai nebėra 
įmanoma, juk iš to akivaizdu, kad anksčiau buvo įma- 
noma. Betgi pagal jo paties prielaidas galėjo tik atrodyti 
įmanoma?.. Na, tiek to.) 

Pripažinkime Geertzo apibrėžimo teikiamas prielai- 
das. Dalykas tas, kad mums žūtbūt kaip tik ir reikia 
moralės už kultūros, taip pat žinojimo ir už moralės, ir 
už kultūros ribų. Atrodo, kad mes turime pastarąjį da- 
lyką, bet ne pirmąjį. Nesu tikras, ar mes vis dėlto turime 
morale anapus kultūros, bet esu visiškai įsitikinęs, kad 
turime pažinimą už kultūros ir moralės ribų. Taip jau 
išeina, kad tai ir mūsų laimė, ir mūsų bėda. Šis faktas, 
kad mes tai turime, yra esminė ir neabejotinai svarbiausia 
mūsų bendros socialinės būklės ypatybė, ir kiekviena tai 

neigianti sistema, pavyzdžiui, “interpretacinė antropo- 
logija“, siaubingai iškreipia mūsų tikrąją padėtį. Trans- 
kultūrinio ir nemoralinio žinojimo egzistavimas yra 
esminis mūsų gyvenimo faktas. Aš nesakau, kad tai geras 
dalykas, bet esu visiškai įsitikinęs, kad tai faktas. Tai 
turi būti kiekvienos bent kiek adekvačios antropologijos 
ar sociologinės minties atspirties taškas. Bet prie to dar 
grįšime. 

Reikia išvengti vieno galimo nesusipratimo. Mano 
tvirtinimas, kad reliatyvizmas turi logiškai skatinti 
nihilizmą (nesvarbu, ar atskiri asmenys konkrečiai psi- 
chologiškai daro šią išvądą ir jaučia jos jėgą), gali sukelti 
įspūdį, kad aš aiškinu, jog reliatyvizmas neteisingas 
todėl, kad nihilizmas yra atgrasus, o reliatyvizmas jį 
implikuoja. Tačiau aš nieko panašaus neteigiu. Niekada 
nesilaikiau pažiūros, kad šis pasaulis sukurtas mūsų 
patogumui, malonumui ar pamokymui ir kad nepa- 
trauklios pažiūros negali būti teisingos. Priešingai, 
veikiau esu linkęs į kitokias, pesimistines pažiūras ir 
linkstu įtarti, kad jeigu kokia nors idėja atgrasi, ji, ko 
gero, teisinga. Loginiu principu šios nuostatos vis dėlto 
nelaikyčiau - jau vien todėl, kad kartais pasitaiko tar- 
pusavy nesuderinamų atgrasių idėjų ir jos visos kartu 
negali būti teisingos. Bet apskritai pesimistinė nuosta- 
ta man atrodo protingesnė, ir nihilizmo atgrasumas 
jokiu būdu nesugriauna reliatyvizmo. Priešingai - jis 
tik daro jį grėsmingesnį. 

Tiesą sakant, aš anaiptol neatmetu galimybės, kad 

reliatyvizmas yra pagrįsta pasaulėžiūra: gal mes ga- 
liausiai iš tiesų negalime nustatyti vertybių, o tos, 
kuriomis vadovaujamasi gyvenime ir kurios įkvepia 
žmones, yra sąlyginės ir negali turėti jokio kito pamato 
kaip tik uždaras, save grindžiančias mąstymo ir jausmų 
sistemas, kurias mes vadiname kultūromis. Nepreten- 
duoju dėtis išminčiumi, kuris išspręs šį esminį klausimą. 
Bet jeigu moralinis reliatyvizmas ir yra pagrįstas, tai ne 
kaip pažintinio (kognityvinio) reliatyvizmo pripažinimo 
ir pažintinės visų mąstymo formų lygybės padarinys. 
Tokia lygybė neegzistuoja. O tiesa yra ta, kad (nepaisant 
Geertzo prieštaravimų) iš tokio reliatyvizmo tikrai kyla 
nihilizmas ir galėtų būti jo išvada, jeigu toks reliatyviz- 
mas būtų tvirtai įsigalėjęs. 

Tačiau mūsų epochos Žmonijos būklė aiškiausiai ir 
visokeriopai rodo, kad pažintinis reliatyvizmas netei- 
singas. Jo neteisingumą liudija galybė socialinių faktų, 
o ne tai, kad, būdamas teisingas, jis sukeltų pražūtingų 
padarinių (nors tokios išvados tikrai kyla). Jos galėtų 
būti teisingos, bet jų negalima kildinti iš visų mąstymo 
sistemų hermeneutinio egalitarizmo prielaidos, nes tokia 
prielaida pasiremti negalime. Ji neteisinga. 

Taigi pažintinį reliatyvizmą įtikinamai neigia visai 
kitokio pobūdžio argumentai. Ko gero, svarbiausias jų 
tas, kad reliatyvizmas yra ne tiek klaidingas sprendimas, 
kiek baisiai netikęs mūsų problemos formulavimas. Jis 
tiesiog absoliučiai neteisingai nusako mūsų kolektyvinę 
situaciją. Kaip bandymas apibūdinti moderniojoje 

sąmonėje kylančią problematiką, sunkumus ir nerimą, 
jis yra grynas nesusipratimas, toks keistas ir kraštutinis, 
kad mūsų problemos net negali imtis. 

Probleminė situacija, su kuria susiduria visas moder- 
niųjų laikų mąstymas ir konkrečiai antropologija, yra 
ypač nesimetriška ir nereliatyvistinė. Reliatyvizmas nu- 
mano arba postuluoja simetrišką pasaulį. Kultūra A 
turi ir savo, ir kultūros B vaizdinį, analogiškai kultūra 
B turi savo ir kultūros A vaizdinį. Tas pats pasakytina 
ir apie visas kitas kultūras. A neturi teisti B ir atvirkščiai, 
taip pat B neturi traktuoti A savo požiūriu. Kiekviena 
kultūra turi išmokti žiūrėti į kitą (jei iš viso Žiūri) pagal 
tos kitos nuostatas — tai, matyt, ir yra hermeneutinio 
antropologo uždavinys bei laimėjimas jo paties požiūriu. 
Jis turi būti ne daugiau kaip neutralus vertėjas. Tokį 
vaizdą pateikia reliatyvizmas. 

Dažnai ir A, ir B kultūrų atstovai linkę būti gana et- 
nocentriški - manyti, kad jų pačių sampratos išreiškia 
tikrąjį pasaulį ir kad Kitas turėtų save ir viską traktuoti 
taip kaip jie ir yra kvailas, jeigu taip nedaro. Atsižvel- 
giant į visa tai, pirmoji hermeneutinio antropologo už- 
duotis yra išvaduoti savo publiką nuo etnocentrinių 
("provincialių") polinkių ir gerokai dėl jų pabarti. Tą jis, 
aišku, daro nepaprastai smagiai ir pasimėgaudamas. 
Savo auditorijai jis leidžia suprasti, kad svetimą kultū- 
rą suvokti be galo sunku, tam reikia ypatingos įžvalgos 
ir subtilumo, kas toli gražu ne kiekvienam pasiekia ma. 
Tai viena iš pagundų, į kurias krypsta hermeneutinė 

mokykla ir kuriai postmodernistai pasiduoda tiesiog 
ekstaziškai ir siaubingu kalbos stiliumi: sunkumas pa- 
aiškinti Kitą jiems kelia tokį entuziazmą ir taip svaigina, 
kad galiausiai jie net nebando jo perprasti, o tenkinasi 
detalizuodami jo nesuvokiamumo temą, siūlydami tarsi 
iniciaciją į Nežinios Debesį ir Privilegijuotą Nesuvokia- 
mumą... Kito Neperprantamumas tampa savarankišku 
mokslu ir paslaptimi. 

Nors ir neperprantama, mūsų hermeneutinio relia- 
tyvisto įsivaizduojama visata yra simetriška. Ji kai kuo 
primena besiplečiančią fizikų visatą, kurioje galaktikos 
tolsta viena nuo kitos, ir pati visata iš bet kurio stebėjimo 
taško atrodo maždaug tokia pat. Svarbiausia čia iš tikrųjų 
tai, kad neturi būti jokio privilegijuoto stebėjimo taško. 
Tai buvusi kolonializmo ideologija. Visos kultūros 
esančios lygiateisės, nė viena jų neturi teisės vertinti ir 
interpretuoti kitas pagal savo standartus ir svarbiausia 
(siaubų siaubas) neturi teigti, kad pagal savo kriterijus 
teisingai aprašo pasaulį. Būtent ši baugi simetrija yra 
absoliutus ir katastrofiškas mūsų esamo pasaulio 
iškraipymas. Niekas, kas jai pritaria, negali net mėginti 
suprasti dabartinės Žmonijos padėties. 

Iš tikrųjų pasaulis, kuriame gyvename, yra visiškai 
kitoks. Prieš kokius du su puse tūkstančio metų jis gal 
ir buvo panašus į reliatyvisto vaizduojamą pasaulį, bent 
tam tikra prasme: egzistavo bendruomenių gausa 
[multiplicity|, kiekviena su savo apeigom ir legendom. 
Būtų buvę tikrai absurdiška bandyti išaukštinti kurią 

vieną ir tuo labiau teigti, kad tiesą apie kurią nors iš jų 
galima sužinoti tik pagal kitos vartojamą terminologiją. 
Tokia šališka asimetrija būtų buvusi absurdiška ir 
beprasmė (nors vargu ar galima visai ignoruoti graikų 
mąstymą ir ten užsimezgusius visuotinai galiojančius 
logikos bei geometrijos principus). 

Paskui atėjo Ašinė epocha [vok. Achsenzeit] - taip ją 
pakrikštijo Karlas Jaspersas“, o pastaruoju metu dis- 
kusiškai atgaivino S. N.Eisenstadtas“. Tai reiškia, kad 
iškilo keletas kultūrų, kuriose santykis tarp trans- 
cendentinės ir socialinės plotmės darėsi įtemptas: trans- 
cendentinė plotmė išsivadavo bent jau nuo aiškesnės ir 
akivaizdesnės socialinės priklausomybės, pasišovė teisti 
socialinę sferą ir ėmėsi autoriteto vaidmens, pranoks- 
tančio kokią nors vieną bendruomenę, valstybę ar etninę 
grupę. Doktrinos ir teorija pasidarė autonomiškos ir 
nebebuvo tik socialiai sąlygotų apeigų liturginis 
akompanavimas. Taip į Rojaus Sodą įšliaužė nerelia- 
tyvistinis žaltys ir apsigyveno ten visam laikui. Jis 
pakeitė mus ir mūsų pasaulį, norom ar nenorom (kartais 
ir taip, ir taip vienu metu) esame šio pokyčio paveldė- 
tojai. Prieš atsirandant socialiai nepriklausomai moks- 
linei tiesai, atsirado ir galbūt ją lėmė socialiai atsieta 
religija. O paskui, praėjus dar dviem tūkstantmečiams, 
prieš kelis šimtus metų nuo mūsų dienų, atsitiko baisus 
dalykas. 

Viena iš poašinių [post-Axial] kultūrų - teisingai'ar 
neteisingai - įtikėjo savo tiesos, savo tikybos unikalumo 

ir universalumo idėja. Galiausiai ten iškilo pasaulietinis, 
nereliginis pažinimo būdo variantas. Jeigu galima tikėti 
Maxu Weberiu ir jo sekėjais, šis variantas daug skolingas 
tvarkingam ir unifikuotam precedentui, pateiktam vie- 
tinio religinio pirmtako, ir be jo iš viso nebūtų susifor- 
mavęs. Išskirtinė, pavydi, tolima ir nuosekli unikali 
dievybė gali generuoti pasaulėžiūrą, kuri religiniu 
aspektu pateikia Gamtos ir pažinimo racionalistinės 
sampratos variantą arba precedentą ir gali būti būtina 
tos sampratos prielaida. Racionalizmas buvo išskirtinio 
monoteizmo pratęsimas kitomis priemonėmis. Šis pa- 
saulietinis variantas, vadinamas gamtos mokslu, turi 
tam tikrų ypatingų požymių ir padarinių: 


1. Jo teiginiai ir tvirtinimai gali būti perkelti į bet kokią kultūrą ir 
aplinką neprarandant efektyvumo. 

2. Savo taikomąja technine forma šis naujasis pažinimas visiškai 
pakeitė Žmonijos socialinę būklę ir jos gyvenimo prielaidas. 

Iki tol agrarinė visuomenė gyveno Malthuso apibūdintame 
pasaulyje, kuriame išteklių stygius dažniausiai pasmerkdavo 
žmones kęsti griežtas autoritarines socialines formas, tironų arba 
giminaičių, arba ir vienų, ir kitų viešpatavimą. Žmonės būdavo 
pavaldūs autoritarinėms monarchijoms arba ritualais įtvirtintoms, 
viską reguliuojančioms, reiklioms glaudžioms grupėms, api- 
brėžiamoms giminystės ryšiais ir sankcionuojamoms selektyviai 
prileidžiant prie socialinių apeigų. Abi pavergimo formos galėjo 
būti ir susijusios. Išteklių stygius poreikių bei gyventojų skaičiaus 
atžvilgiu ir darė būtiną, ir lengvino Žmonijos stratifikaciją: žmonės 
badaudavo ir kentėdavo ne bet kaip, o pagal nustatytą rangą. Ir 
štai staiga ištekliai pranoksta gyventojų skaičių, taigi vieš- 

patavimas darosi visai nebebūtinas. Nebėra reikalo, kad kas nors 
badautų. Visuomeninė tvarka tebėra būtina, bet ji nėra privaloma 
tam, kad būtų palaikoma drausmė socialinėje alkstančiųjų eilėje 
ir jos nebereikia sankcionuoti pritvirtinant Žmones prie savo 
vietų toje eilėje. 

„Savo vidine sąranga naujasis mokslas, atvėręs galimybes naujai 
visuomeninei santvarkai, yra ir kumuliatyvus, ir stulbinamai 
konsensinis. Jis vystosi vis greičiau ir greičiau, jis nei nuolatos 
grįžta, nei įnoringai skaidosi, nei sukasi ratais (tokia lemtis daž- 
niausiai ištikdavo ankstesniuosius mėginimus teorizuoti pasaulį). 
Jo praktikuotojai nuostabiai daug kur sutaria - jie taip pat sutaria 
keisdami vienas idėjas kitomis, geresnėmis. Jie sutaria niekieno 
neverčiami sutarti. Tiesą sakant, tame konsense įtartum esant 
sąmokslą, jeigu nematytum, kad jis pasiekiamas ne grasinimais 
ir kad jis duoda apčiuopiamų rezultatų, o to jau niekaip nes: 
falsifikuosi. 

Niekas dorai nežino, kaip tai padaroma. Įdomu, kad moksle 
pasiekiama konsenso, tačiau mokslo filosofijoje - ne. Mokslinin- 
kai dažniausiai sutaria ir vieni kitiems pritaria, o mokslo teoreti- 
kai —- ne. Bet nėra nė šešėlio abejonės, kad tai padaroma, net jeigu 
ir nežinome būtent kaip. 

. Šis naujasis mokslas negerbia nei kultūros, nei moralės - nei toje 
visuomenėje, kurioje jis gimė, nei tose, po kurias paplito. Jis tai 
jau tikrai yra “už kultūros ir moralės ribų“. Deja, dažnai ne tik už 
jų, bet ir prieš jas. Vienas iš pikčiausių ir skaudžiausiai juntamų, 
ir, deja, teisėtų nusiskundimų mokslu yra būtent tas, kad jis ardo 
moralę. Tuo jis skiriasi nuo ankstesniojo, technologiškai (beveik) 
bejėgio mokslo, kurio funkcija buvo užtikrinti tam tikrą socialinę 
ar politinę sanklodą ir padėti žmonėms jaustis pasaulyje jaukiau 
bei lengviau arba net būti apstulbintiems jo didybės, bet 
akivaizdžiai neteikė galimybių valdyti tą pasaulį. Praeities įsi- 
tikinimų sistemos buvo techniškai nepagrįstos ir moraliai 

guodžiančios. Modernusis mokslas yra jų priešingybė. Jis visiškai 
neteikia tokių socialinių paslaugų, ir bandymai užverbuoti jį bei 
įpareigoti teikti jas katastrofiškai žlugo (1989-aisiais galutinai ir 
dramatiškai žlugo nuodugniausias ir ambicingiausias toks 
bandymas). Negalėjimas įteisinti socialinę sanklodą ir padėti 
žmonėms jaukiai jaustis pasaulyje - vienas iš dažniausių kaltinimų 


mokslui. Šis kaltinimas visiškai pagrįstas. 


Šiaip ar taip, tai yra pasaulis, kuriame gyvename. 
Neturime visiškai jokio pasirinkimo. Mūsų problemos 
kyla būtent iš šių mūsų pasaulio ypatybių, ir mes ne- 
galime nuo jų nusigręžti. Apsimesti, kad mes kokiu 
nors būdu gyvename ikimoksliniame ir net ikiašiniame 
pasaulyje, kur visos reikšmių sistemos yra lygiateisės, 
idant padirgintume amerikiečių viduriniąją klasę, ir 
įsijausti į nykstančios hegemonijos kalčių atpirkimo 
ritualą - tiesiog absurdiška. Kuo greičiau tos nesąmo- 
nės liausis, tuo geriau. 

Geertzo garbstomas proreliatyvizmas (arba antianti- 
reliatyvizmas - jeigu labai norit) iš tikrųjų pabrėžtai iš- 
reiškia tą patį provincializmą, su kuriuo norima kautis. 
Provincialus absoliutistas, užkliuvęs už atradimo, kad 
jo kultūra tėra viena iš daugelio kultūrų, o ne tiesiog 
natūralus ir savaime aiškus Daiktų Prigimties atspindys, 
apsvaigšta nuo minties apie pasaulėžiūrų įvairovę. 
Jausdamas šiokią tokią kaltę dėl to, kad yra turtingesnis 
ir galingesnis už kitus, jis susieja savo geranorišką, ne- 
piktybinį kultūrinį “hermeneutinį" egalitarizmą su 1o- 
ginio ir politinio dominavimo atmetimu. Tačiau taip 

darydamas jis nauju keistu pavidalu atkartoja savo 
ankstesnįjį etnocentrizmą. Trokšdamas atsiteisti už savo 
buvusį naivumą, jis pasiduoda kitokiam naivumui ir 
tariasi nematąs dramatiškos, gal ir tragiškos asimetrijos 
mūsų pasaulyje. Pasaulį, kuriame gyvename, visų pirma 
apibūdina unikalios, nestabilios ir galingos gamtos 
pažinimo sistemos egzistavimas bei jos korozinis, ne- 
harmoningas santykis su kitom idėjų samplaikom 
(“kultūrom"), kuriomis remiasi Žmonių gyvenimas. Tai 
yra mūsų problema. Įsivaizduojama, nepagrįsta ir 
prasimanyta simetrinė mada yra didžiausias provin- 
cializmas, kuris daro negalimą tikrą mąstymą. 

Tačiau kodėl taip atsitiko? Vienas konkretus pažinimo 
būdas tapo taip neįveikiamai galingas - ekonominėje, 
karinėje, administracinėje sferose, - kad visoms visuo- 
menėms teko susitaikyti su juo ir prisiimti jį. Kai kurios 
tai padarė sėkmingiau negu kitos, kai kurios - noriau 
arba greičiau už kitas; bet joms visoms teliko tai padaryti 
arba žūti. Savo ankstesniąją kultūrą vienos išlaikė geriau, 
kitos blogiau. 

Tokios visiškai neginčytinos asimetrijos postulavimas 
anaiptol nereiškia, kad yra rasistiškai ar kitaip šlovi- 
namas vienos Žmonijos dalies pranašumas. Kaip nei- 
giantis simetriją išsiskiria tam tikras pažinimo būdas ir 
jo įgyvendinimas, o ne kokios nors kategorijos perso- 
nalas. Žinoma, šis pažinimo būdas turėjo iškilti kokioje 
nors vietoje ir kokiu nors laiku, ir šia prasme jis, aišku, 
yra istoriškai susijęs su konkrečia tradicija arba kultūra. 

Jis iškilo viename socialiniame kontekste, bet yra tikrai 
prieinamas visai Žmonijai ir nieko nefavorizuoja; labai 
panašu, kad jis ypač prieinamas kai kurioms Žmonijos 
dalims, kuriose jis spontaniškai nepasireiškė. Ypatingas 
giminystės ryšys neprivalo jo sieti su kilmės vieta - ir 
tikriausiai nesieja. Šiuo metu pirmosios industrinės ir 
mokslinės nacijos nėra tarp Pirmosios Industrinės Lygos 
lyderių. Kartais atrodo, kad jai gresia būti išstumtai į 
žemesnę lygą. Tai įdomus ir svarbus faktas, išryškėjęs 
šiame šimtmetyje. | 

Taigi jam iškilti buvusios palankios sąlygos gali 
nesutapti su jo tolesnei raidai palankiomis sąlygomis: 
XX a. pabaigoje industrializmui kur kas prasčiau sekasi 
jo kilmės vietoje negu šalyse, kurios jo nesukūrė ir 
neatrodė, kad iš viso būtų galėjusios sukurti. Neaišku, 
kurios jo atsiradimą lydėjusios sąlygos buvo esminės, o 
kurios atsitiktinės ir nereikšmingos, - matyt, esminės 
sąlygos galėjo susiklostyti kitoje vietoje ir kitu metu. 
Bet svarbiausia, kad visiškai aišku, jog galingoji, asi- 
metriją sukėlusi pažinimo forma nėra kokios nors vienos 
žmonių grupės prerogatyva. Tad šiuo atžvilgiu ji visai 
neskatina rangais skirstyti Žmonių grupių. 

Ši didžioji asimetrija turi lyg ir du matmenis. Viena 
vertus, vienas konkretus poašinis pažinimo būdas nu- 
rungė visus kitus - ir pagal pragmatišką techninio efek- 
tyvumo kriterijų, ir pagal tokius kriterijus kaip 
tikslumas, ištobulinimas, grakštumas ir nuolatinė kon- 
sensinė plėtra. Antra vertus, atsižvelgiant į Žmogaus 

veiklos įvairovę, ši didžioji galia tikrų rezultatų, regis, 
atneša tik tam tikrose sferose —- gamtos moksluose ir 
technikoje. Kitur - pvz., siekiant suprasti visuomenę ir 
kultūrą - jos taikymas, be abejo, pakėlė mūsų infor- 
muotumo ir išmanymo lygį, bet nelabai kyla pagunda 
kalbėti apie kvapą gniaužiančią revoliuciją, kuri būtų 
pakeitusi mūsų gyvenimo orientacinę sistemą. Tai, ko 
gero, vienas iš faktorių, traukiančių Žmones prie 
hermeneutizmo: jis Žada paaiškinti šią nesėkmę ir galbūt 
ją ištaisyti arba iš viso siekį pritaikyti mokslą Žmogui 
pakeisti kitkuo - kas būtų ir patraukliau, ir Žadėtų 
mažiau nusivylimų. 

Tačiau ši didžiulė dviguba asimetrija - viena pažinimo 
rūšis efektyvi, o visos kitos ne (arba smarkiai atsilieka), 
ir ji efektyvi tik vienoje gyvenimo sferoje, bet ne kitose, 
bent jau iki šiol - sudaro aplinką, kurioje mums tenka 
gyventi ir mąstyti. Hermeneutiškai formuluojama 
simetrijos doktrina tai neigia ir todėl neleidžia realis- 
tiškai galvoti. Negali mąstyti rišliai, nežiūrėdamas į 
tikrovę. Hermeneutinė visų sistemų lygybė neleidžia 
netgi klausti, juolab atsakyti, kodėl pasaulis toks ne- 
simetriškas, kodėl taip desperatiškai trokštama lygiuotis 
į vienos pažinimo rūšies sėkmę ir kodėl yra toks 
neatitikimas tarp sferų, kuriose sėkmė pasiekiama, ir 
tų, kuriose nepasiseka. Tikrasis ir didžiausias priekaištas 
reliatyvizmui yra ne tai, kad jis siūlo klaidingą 
sprendimą (nors jis tai daro), bet kad jis neleidžia mums 
netgi pamatyti savo problemos ir ją suformuluoti. 

Įnoringas ir kartais aikštingas nenoras atsižvelgti į 
esmingiausią mūsų laikų reiškinį „— teisinant tai pa- 
viršutinišku aiškinimu, kad Žmonės gyvena remdamiesi 
kultūrinėmis reikšmėmis, kurios esančios baigtinės ir 
savaiminės, todėl visos kultūros pažinimo atžvilgiu 
lygiateisės ir todėl tas esmingiausias mūsų laikų reiš- 
kinys esąs neįmanomas, net jei jis ir egzistuoja, - yra 
viena didžiausių, tačiau ne vienintelė hermeneutinio 
simetrizmo nuodėmių. Kita svarbi nuodėmė - itin bū- 
dingas pastovus tokio mąstymo polinkis į idealizmą. 
Čia turiu galvoje, kad per mažai vertinami prievartiniai 
bei ekonominiai suvaržymai visuomenėje ir per daug - 
koncepciniai. Tai keista, nes hermeneutistai (bent jau 
pokario laikotarpiu) paprastai būna kairieji ar bent 
priešiški ir kritiški įsigalėjusiai santvarkai. Rodos, jie 
turėtų labai jautriai reaguoti į prievartines bei 
ekonomines suvaržymų formas ir į tai, kaip tam tikros 
visuomenės valdovai monopolizuoja valdžią bei eko- 
nominius svertus, siekdami išlaikyti ir sustiprinti savo 
poziciją. Manytum, jie turėtų suvokti, kaip politinė ir 
ekonominė prievarta grindžia ir primeta reikšmes, užuot 
daugiausia dėmesio arba net visą skyrę tam, kaip reikš- 
mės panaudojamos įtvirtinant politinę ir ekonominę 
nelygybę. Tačiau neatrodo, kad hermeneutistai labai 
domėtųsi politinėmis ir ekonominėmis struktūromis - 
iš tikrųjų jų dėmesį užvaldo ir išlaiko simboliais bei 
diskursu įtvirtinamas viešpatavimas. Jie nepaprastai 
jautriai reaguoja į tai, kokiu būdu koncepcijos suvaržo, 

ir mažiau dėmesingi kitoms, ko gero, svarbesnėms prie- 
vartos formoms. Jų požiūris sąlygoja selektyvų jautrumą, 
kuris faktiškai ignoruoja kitus suvaržymus arba ne- 
tiesiogiai netgi neigia jų buvimą. Jeigu mes gyvename 
reikšmių pasaulyje ir reikšmės sudaro visą pasaulį, argi 
galima kalbėti apie prievartos įtvirtinimą botagu, ginklu 
arba badu? Jaukiam pasiturinčio mokovo pasaulėliui 
leidžiama atstoti Žiaurų išorinį pasaulį. 

Be abejo, tiesa, kad koncepcijos suvaržo. Koncepcijos, 
turimų idėjų mastas, viskas, ką teikia tam tikra kalba, ir 
visa tai, kas ja neišreiškiama, kiekvienoje visuomenėje 
sudaro dalį socialinės kontrolės mechanizmo. Tačiau 
tikrai nėra aišku, kiek svarbūs koncepciniai suvaržymai 
palyginti su politiniu arba ekonominiu spaudimu. Nėra 
pagrindo manyti, kad yra vienas atsakymas, tinkantis 
visais laikais ir visose vietose. 

O juk akivaizdu, kad koncepciniai suvaržymai nėra 
vienintelis veikiantis mechanizmas. Pavyzdžiui, Rusijos 
visuomenė tarp 1916 m. ir 1918 m. iš esmės pakito dėl 
1917 m. įvykių; Vokietijos visuomenė tarp 1944 m. ir 
1946 m. - dėl 1945 m. pralaimėjimo. Valdžia pateko į 
kitas rankas; visiškai kiti žmonės galėjo žudyti, ir kiti 
galėjo būti žudomi. Bet nėra pagrindo manyti, kad per 
tą patį laikotarpį taip smarkiai arba taip greitai pakito ir 
eilinio ruso ar vokiečio koncepcinis pasaulis: veikiamas 
įvykių jis turbūt šiek tiek pakito, bet neįtikėtina, kad 
galėjo nuodugniai pasikeisti dauguma Žmonių. Vargu 
ar jie galėjo taip greitai performuoti savo idėjas. O 

visuomenė, ypač jos valdžios struktūros, pasikeitė vi- 
siškai. Aišku, kad nuodugnios valdžios struktūrų slink- 
tys negali būti aiškinamos menkais (geriausiu atveju) ir 
dar tik bandomaisiais reikšmių sistemų pokyčiais. Aiš- 
ku, kad šias labai dramatiškas permainas lėmė tai, kad 
fizinės prievartos priemonės perėjo iš vienų rankų į 
kitas —- vienu atveju po revoliucijos, o kitu pralaimėjus 
karą, - bet ne kokia nors semantinė transformacija. 
Svarbiausia buvo, kas turi rankoje ginklą ir kas ne. 
Manyti priešingai reikštų atsiduoti absurdiškai idea- 
lizmo formai. Visišką hermeneutinės doktrinos kvailumą 
maskuoja tik abstraktus, neistoriškas formulavimas. 
Hermeneutikai linkę tyliai nuslinkti nuo visiškai pa- 
grįsto pastebėjimo, kad koncepcijos varžo, prie visiškai 
nepateisinamos idealistinės doktrinos ar gal veikiau 
operacinės prielaidos, kad varžo tik koncepcijos. Kodėl? 
Gal tai intelektualo pasipūtimas ir malonumas galvojant, 
kad iš tikrųjų visuomeninę santvarką ir istorijos kryptis 
reguliuoja jo paties įrankiai, t. y. idėjos? Man visada 
kirbėjo įtarimas, kad tai yra viena iš sociologinio idea- 
lizmo šaknų nuo pat Hegelio. O gal įtaką daro tai, kad 
koncepcinės struktūros daug lengviau pasiekiamos, ypač 
pokolonijiniu laikotarpiu? Itin ironiška, kad būtent to- 
kias socialines sąlygas tiesiog sukūrė pažintinės galios 
asimetrija, tradicinių visuomenių suirimas, visuotinis 
kultūrų maišymasis (jį pabrėžė ir Geertzas, kalbėdamas 
apie painią situaciją, iškylančią šiuolaikiniams antropo- 
logams), ir tai, regis, skatina kai kuriuos antropologus 


98 


griebtis “/hermeneutinio"“ metodo: socialinės struktūros 
pasidarė tokios painios ir sudėtingos, kad jas labai sunku 
suvokti. Bet tai nereiškia, kad jos neegzistuoja arba kad 
gali būti redukuojamos iki reikšmių sistemų. 

Tai nereiškia, kad objektyvios struktūros neegzistuoja 
arba kad jos nereikšmingos. Pokolonijinė valstybė dažnai 
būna ideologinė, įsikalusi absurdiškų pretenzijų apie 
savo visuomenę: gentinė sankloda esanti įveikta, 
antagonistinės klasės išnykusios, o iredentistinės ma- 
žumos nebeegzistuoja, meiliai įsiliejusios į dominuo- 
jančią grupę. Naujas apygardos pareigūnas faktiškai 
labai nesaugus — jam tenka subtiliai balansuoti tarp 
vietinio spaudimo ir hierarchijos intrigų - hierarchijos, 
kuriai jis priklauso ir kuri suteikia daug privilegijų, 
kurias žūtbūt nori išlaikyti. Jam mažiausiai reikia už- 
sieniečio tyrinėtojo, šniukštinėjančio jo teritorijoje, pa- 
kertančio jo autoritetą savo įžūlia nepriklausomybe nuo 
jo: tyrinėtojui nesutrukdysi grįžti į savo visuomenę ir 
lankytis pas ką tik nori, - todėl jis kelia pareigūnui 
pavojų, nes galiausiai praneša, kad gentinė sankloda 
klesti, kad klasiniai skirtumai milžiniški ir skaudžiai 
jaučiami, kad etninė mažuma niūriai nepatenkinta. Ka- 
dangi negalima leisti jam visa tai išsiaiškinti ir pranešti, 
daromos kliūtys. 

Taigi susidūręs su sunkumais tyrinėtojas, apgailes- 
taudamas, o gal ir džiaugdamasis - šiaip ar taip, nelabai 
turėdamas, iš ko rinktis, - gali imtis reikšmių sistemų, 
kurias susigalvoti galima ir pačiam (ypač jeigu jo knygą 

daugiausia sudaro apmąstymai apie tai, kaip sunku tas 
prasmes suvokti ir suformuluoti arba perteikti jas 
kitiems, kai jau jas perprato, ir kaip jis sielojasi dėl šios 
padėties). Blogiausiu atveju jis gali visą dėmesį skirti 
vienam ypatingam informatoriui, kurį nusiveš į kokią 
nors vietą, kur apygardos pareigūnas negali sutrukdyti. 
Viena sena teorija teigia, kad amerikiečių antropologai 
buvo kultūriniai, nes jiems reikėjo aprašyti jų Žemyno 
indėnų kultūrą - politinė struktūra nebuvo labai 
reikšminga; o britų ir prancūzų antropologai buvo 
socialiniai*, nes jie dirbo netiesiogiai valdančiose im- 
perijose, kur vietinės struktūros buvo gana svarbios. 
Netiesioginis valdymas reiškė, kad iš vietinio radžos 
arba emyro atimama dalis jo valdžios, bet jis skatinamas 
stiprinti ir pabrėžti savo patosą bei ritualines funkcijas, 
ir šitaip itin išryškėdavo demonstratyvi ritualinė 
struktūra. Jeigu taip, tai dekolonizacija patrauklumo 
svarstykles tikrai nusvėrė kultūrinio aspekto naudai ir 
socialinio nenaudai, nes pastarasis buvo neryškus ir jį 
tyrinėti tapo rizikinga, tad iš tiesų esama ryšio tarp 
dekolonizacijos ir hermeneutinio posūkio, nors tai ne 
tas ryšys, kuris paprastai akcentuojamas. 

Kitas svarbus faktorius yra turbūt metodologinis. 
Hermeneutikai nusikalė įnagį ir turi juo naudotis, taip 
pat yra suinteresuoti, kad joks konkuruojantis įnagis 


* Ta pati mokslo šaka Amerikoje vadinama cultural anthropology, o 


Anglijoje social anthropology. 

neatrodytų būtinas. Interpretacija gali savarankiškai 
apčiuopti reikšmių sistemas, bet ji tiesiog nepajėgi viena 
apčiuopti politines, ekonomines ar kitas objektyvias 
struktūras. Ta pati reikšmių sistema gali būti suderinama 
su įvairiausiom valdžios arba turtinėm struktūrom, todėl 
negali atskleisti, kuri iš jų konkrečiu atveju funkcionuo- 
ja. Atsižvelgiant į visa tai, hermeneutikas, norėdamas 
efektyviai naudotis savo mėgstamu arba netgi unikaliu 
įnagiu, praktiškai ims menkinti kitų, nekoncepcinių, 
elementų svarbą arba teigs, kad jie tėra koncepcinių 
elementų padarinys, dirbinys arba atspindys ir realiai 
savarankiškai neegzistuoja. Kitaip tariant, jis ims laikytis 
idealistinės pozicijos, nors ir išreikštos ultramodernia, 
semantine terminologija. Hermeneutika - šiuolaikinis 
idealizmo pavadinimas. 

Tai jau nemenkos nuodėmės. Hermeneutizmo laiky- 
sena - ir savo ankstesniuoju, gana nuosaikiu pavidalu, 
ir savo kraštutine, “postmodernistine" forma - mažina 
jos šalininkų sugebėjimą suvokti esmingiausią mūsų 
laikų problemą ir iškreipia įvairius su tuo susijusius 
faktinius klausimus; ji pastūmėja savo adeptus teikti 
visuomeninės santvarkos aiškinimus, kurie, netu- 
rėdami jokio tvirto pagrindo tokiai išvadai, būna 
smarkiai nukrypę idealistinės interpretacijos link. 
Keliamas triukšmas dėl viešpatavimo, naudojančio 
simbolius, galų gale neišvengiamai užtemdo kitas, 
galbūt svarbesnes prievartos formas. 

Reikia iškelti dar vieną, šiek tiek ironišką kaltinimą 

postmodernistinei ir “interpretacinei"“ madai. Kad ir kaip i 
akcentuojamas "reikšmės" esmingumas, kad ir kiek dėl 
to keliama triukšmo, šis tyrinėjimo būdas iš esmės ne- 
padeda, o gal net ir trukdo geriau suprasti reikšmės 
pobūdį ir vaidmenį gyvenime. “Reikšmę", žinoma, 
sunku tyrinėti - ji pernelyg visur įsismelkusi. Prieš apie 
ką nors bent kiek pamąstant - apie bet kokį objektą, - 
reikia jį identifikuoti ir apibrėžti; tačiau ką nors api- 
brėždami jau naudojamės savo "reikšmėmis". Reikšmė 
tyko iš pat pradžių, pasirengusi sukirsti mus ir pade- 
monstruoti, kad bet kokia mūsų taikoma metodika yra 
ėjimas ratu. 

Tačiau, nepaisant tokių sunkumų, yra apie ką klausti 
ir ką tyrinėti. Tik keista, kad “interpretacinė“ antropo- 
logija reikšmės sampratą linkusi laikyti savaime aiškia, 
galutine duotybe. Ekscentriškesnėse šios krypties ap- 
raiškose reikšmės samprata naudojamasi veikiau kaip 
viena iš svaiginimo, jaudinimo ir mistifikavimo prie- 
monių, o ne kaip rimto mąstymo paspirtimi. Esama 
svarbių klausimų dėl reikšmės tipologijos, dėl to, kokios 
reikšmės būna kultūriškai specifinės ir kokios nepaiso 
kultūrų ribų, dėl šių dalykų kriterijų ir t. t. Yra vietos 
generatyvinei reikšmių gramatikai. Kurios reikšmės 
privalomos ir kodėl, ir kurios fakultatyvios? Tai nepap- 
rastai įdomios ir sunkios problemos. Bet veltui lauksi 
kokios nors įžvalgos ar pažangos jas sprendžiant, kai 
turimas tekstas, regis, tik ir tesiekia įkrėsti skaitytojui — 
matyt, ir autoriui - ugningo jaudulio ir sumaišties su 

nemaža doze kaltės dėl to, kad kadaise aiškumas, 
reikšmės unikalumas ir objektyvumo siekis buvo susiję 
su politiniu viešpatavimu arba moterų priespauda ir 
pan., taip pat kad subjekto ir objekto dichotomija tekste 
vis tiek išlenda, nors ir kaip ją stengiamės užtemdyti, 
tad visuomet išlieka dingstis pasimėgauti savo kalte. 

Žinoma, visa tai nereiškia, kad reikia neigti pagrin- 
dines prielaidas, iš kurių išsirutuliojo visa ši pozicija 
(jas nekritiškai išpūsdama). Tikra tiesa, kad vienoje kul- 
tūroje vyraujančios reikšmės negali būti visos iš karto 
lengvai išverčiamos į kitos kultūros reikšmes, - kartais 
jų visai neįmanoma perteikti, - ir kad norint identifikuoti 
tas reikšmes reikia pažinti kontekstą, ir tai, kad reikšmės 
turi svarbų, bet kintamą vaidmenį (kurio svarbos vis 
dėlto negalima nustatyti prieš pradedant konkretų 
tyrimą), palaikant esamą visuomeninę santvarką. Visa 
tai tiesa, nors ne visai originali. Antropologai naudojo 
"interpretacinius" metodus, kai tik pradėjo kalbėti pro- 
za*: tai ir buvo jų kalba. Tik jie tiek netrimitavo apie tai. 
Pats Geertzas cituoja Evans-Pritchardo, kurio skaidrų 
aiškumą jis niekina, pasakymus, iš kurių matosi, kad 
vietinių koncepcijų suvokimą jis siejo su visuomenės 
supratimu“. Taigi kas yra nauja? 

Geertzo antiantireliatyvistinis straipsnis reliatyvizmo 


* Užuomina į Moliėre'o komedijos Miestelėnas bajoras personažą, 
kuris nustemba sužinojęs, kad “daugiau kaip keturiasdešimt metų 
kalbu proza“. 


103 


pavojus laiko nerimtu dalyku. Bet, deja, susidaro stiprus 
įspūdis, kad jis, kitaip negu pats tvirtina, ne permatė 
grėsmės netikrumą ir ne demaskavo popierinį drakoną, 
o veikiau tiesiog nesuprato problemos. Jeigu pažinimas 
ir moralė yra esmingai ribojami kultūros arba joje įsi- 
šakniję, tai kas atsitinka Babelio bokšto situacijoje, kai 
kultūros nuolat sparčiai kinta ir yra taip susipynusios, 
kad neaišku, kur viena prasideda ir kita baigiasi (kitais 
atvejais šį sudėtingumą jis pats pabrėžia)? Jeigu padėtis 
tokia (o ji tikrai tokia) ir šalia kultūros nėra jokios atra- 
mos, telieka kliautis rūškanu reliatyvizmu. Gal ir taip, 
bent jau kai kuriose sferose; bet absurdiška apsimesti, 
kad čia nėra problemos, o tik prasimanytas nerimas. 
Tai, kad svetima kultūra arba net gretima subkultūra 
gali turėti reikšmių, iš karto nesuvokiamų pašaliniam 
stebėtojui, kuriam reikia šį tą įgyti, kad galėtų “supras- 
ti", - senas truizmas. Jeigu toks "interpretacinis" tyri- 
nėjimas derinamas su visoms kultūroms būdingų viešų 
struktūrų — prievartos, pragyvenimo - stebėjimu, tai 
nėra nieko naujo. Originalumo aurą interpretacinei ant- 
ropologijai teikia užuomina, kad tokia interpretacija 
viską ir išsemia arba bent jau yra labai labai esminga. 
Hiperbolizuota ir isteriška forma, kurią ji įgyja tapusi 
"postmodernizmu", ji pavirsta tarytum raganų me- 
džiokle, egzorcizmu arba gryninimu, siekiant, kad ne- 
liktų nė kvapo trukdančio arba viešpataujančio stebėtojo, 
pretenduojančio į objektyvumą; tokia saviplaka dar la- 
biau jaudina, palaimingai išpažįstant galutinę nesėkmę. 

„ Arba - arba: arba yra objektyvūs faktai, kaip ir reikš- 
mių .paaiškinimai, arba jų nėra. Jeigu yra, tai kokia 
naujovė? Ją galima aptikti tik stilistiniame įpakavime. 
Bet jeigu teigiama, kad objektyvių faktų nėra, tai tiesiog 
neteisinga. Neįmanoma tyrinėti specifinių prasmių, 
neįterpiant jų į gamtos, kaip ją mato inūsų mokslinė kultūra, 
kontekstą ir ypač šokiruojančios galių nelygybės skir- 
tinguose pažinimo būduose kontekstą. Keista, kad šie 
pavėlavę dekolonizatoriai, taip jautrūs galių nelygybei, 
regis, visai nereaguoja į pačią svarbiausią nelygybės 
formą. 

Iš tiesų jie linkę nespręsti santykinio reikšmių ir iš- 
orinių faktų vaidmens klausimo. Pavyzdžiui, pagrindinė 
Geertzo studijos Negara idėja yra, kad baliečių valstybė 
buvo teatras, perteikdavęs savo žiūrovams reikšmes, ir 
todėl neturėtų būti painiojama arba tapatinama su kitos 
rūšies valstybe, kuri verčia savo valdinius mokėti mo- 
kesčius. Ši mintis nuolatos kalama į galvą. Bet, atidžiau 
įsiskaitę, sužinote, kad net Balyje, tegu ir teatrinėje 
valstybėje, nieko nebūtų išėję, jeigu valstybė taip pat 
nebūtų turėjusi galimybių priversti. Tad galiausiai 
grįžtame prie to, nuo ko pradėjome... 

Arba štai kolektyvinėje knygoje, kuria pasinaudojome 
kaip mūsų postmodernistiniu tekstu, Rabinow, - teisin- 
gai ragindamas savo kolegas pažvelgti į akademinę 
“koridorių politiką“, užuot šaukus apie antikolonializ- 
mą, kuris jiems neberūpi, - pateikia tokią pastabą, 
skatinančią kai ką narsiai demaskuoti **: 

Mes žinome, kad vienas iš įprasčiausių elito taktinių ėjimų yra 
atsisakyti diskutuoti apie temas, kurios jam nemalonios - pavadinti 


jas vulgariomis arba neįdomiomis. 


Atkreipkite dėmesį į pasitikėjimo kupiną frazę “mes 
žinome“; taip pat į tai, kad mums čia siūlomas tarpkul- 
tūrinis apibendrinimas, pranokstantis kultūrinę reikš- 
mių specifiką, pretenduojantis į objektyvią, išorinę, ne- 
„priklausomą nuo vietinių reikšmių tiesą. Taigi atrodytų, 
kad toks dalykas vis dėlto įmanomas, bent jau kai reikia 
nudirti kailį objektyvistams? Bet jeigu taip, tai ar nede- 
rėtų mums daugiau padiskutuoti apie tokio paprasto 
sociologinio, objektyvaus reiškinio arba tendencijos ri- 
bas ir tas nepagaunamas Kito apraiškas, prie kurių ga- 
lima priartėti tik per postmodernistinę - kaip ten pa- 
sakyta? — heteroglosiją?.. 

Tokios maišaties ir nenuoseklumo toje knygoje pilna. 
“Interpretizmas" ir proreliatyvizmas išpureno dirvą - 
štai ir derlius. 

Apibendrinkime: visuomenės yra sudėtinga išorinių 
faktorių — prievartos, gamybos — ir vidinių reikšmių 
sąveika. Tai neabejotina. Neištyrus neįmanoma spręsti, 
kad šioje sąveikoje vyrauja semantiniai arba “kultū- 
riniai“ elementai. Svarbiausias dabartinės sandaros 
pasaulio bruožas yra tas, kad pasaulis esmingai ir fun- 
damentaliai kinta veikiamas nuodugnios ir nepakan- 
kamai suvoktos asimetrijos tarp vieno konkretaus kul- 
tūros būdo ir kitų. 

Postmodernizmas yra judėjimas, ne tik turintis sąly- 

ginių trūkumų (miglotumo, pretenzingumo, ekscen- 
triškumo, pigių efektų siekio, kultūrinių apeliacijų į 
garsius vardus), bet ir darantis lemtingų klaidų savo 
rekomenduojamame metode: jo polinkis į reliatyvizmą 
ir tendencingas dėmesys semantiniam specifiškumui 
užtemdo nesemantinį visuomenės aspektą bei itin 
svarbią, visa apimančią pažintinės bei ekonominės galios 
pasaulyje asimetriją. 

Reliatyvizmas, kurio siekiama, neturi ir negali turėti 
jokios programos - nei politikoje, nei net ir tyrinėjimuo- 
se. Visų pirma jis afektuotas: tie, kurie siūlo jį arba gina 
nuo kritikų, susidūrę su bet kokiu rimtu, jų tikruosius 
interesus liečiančiu klausimu, vadovaujasi nerelia- 
tyvistine prielaida, kad viena konkreti pasaulėžiūra 
kognityviai daug efektyvesnė už kitas. Tiesa, tenka pri- 
pažinti, kad “postmodernistai" labai daug pažengė ta 
linkme, kad atsisakytų tyrinėjimų bei teorijos ir vietoj to 
bandytų pateikti patį objektą, Kito reikšmę, prakal- 
bindami šį objektą, bet galiausiai jie vis grįžta prie ty- 
rinėjimų, kurie objektą atkelia į pasaulį, regimą domi- 
nuojančios, "mokslinės" kultūros akimis. 

Tačiau reliatyvizmas tiesiog nėra gyvybingas kaip 
socialinė ar politinė nuostata. Visų pirma, jis nusižengia 
būtent toms kultūroms, kurių lygybę nori įtvirtinti 
“hermeneutiniu" metodu: jos tai juk trokšta įgyti tech- 
nologinę galią; antra, bent jau kai kurios iš jų (linkusios 
į "fundamentalizmą" ) karštai ir teisėtai neigs visus ban- 
dymus interpretuoti jų įsitikinimus reliatyvistine dvasia. 

Tuo, kuo tiki, jos tiki iš rimtųjų. Be to, reliatyvizmas 
kertasi su mūsų pasaulio realija, į kurią kitais atvejais 
pats apeliuoja: susiraizgiusią ir nestabilią “kultūrų 
pyniavą. Negalime raginti žmonių elgtis Romoje kaip 
romėnams, kai pačios Romos ribos nebeaiškios. 
Išsiaiškinti sutrikimą, kurį sukėlė vieno pažintinio ir 
technologinio būdo dominavimas, nebus lengva ir tai, 
žinoma, nebus padaryta šiuose puslapiuose. Bet pa- 
viršutiniškas reliatyvizmas nepadės. Jis yra afektacija, 
ypač patraukli naivesniems privilegijuotų kultūrų 
provincialams, kurie mano, kad šis jų ankstesniojo po- 
žiūrio apvertimas padės jiems ir atlikti atgailą dėl jų 
privilegijų, ir suprasti kitus bei save, ir įsisąmoninti 
mūsų visų keblią padėtį. Deja, tai nėra taip lengva. 
Pats postmodernizmas nėra itin svarbus dalykas. Tai 
užgaida, patraukli savo regimu naujoviškumu ir tikru 
miglotumu, greitai praeisianti - kaip ir visos tokios 
mados. Bet tai yra reliatyvizmo pavyzdys, o reliaty- 
vizmas - svarbus dalykas. Reliatyvizmas atmestinas ne 
todėl, kad jis implikuoja moralinį nihilizmą (nors tai 
tiesa), kurio ir šiaip gali būti sunku išvengti. Jis atmes- 
tinas todėl, kad skatina kognityvinį nihilizmą, kuris yra 
tiesiog neteisingas, ir todėl, kad jis, matyt, iškreipia tai, 
kaip mes iš tikrųjų suvokiame visuomenes ir kultūras. 
Jis neigia arba užtemdo didžiulius pažinimo ir techni- 
nės galios skirtumus, kurie yra esminiai, norint suvokti 
dabartines visuomenės raidos kryptis. Pasaulėžiūra, 
užtemdanti tai, kas svarbiausia, negali būti teisinga. 

PERSONAŽAI 


Gera aklavietės drama, kaip Sartre'o Užsklęstos durys, turi 
tris personažus, įstrigusius skaudžioje, nestabilioje ir 
neišnarpliojamoje juos siejančioje pynėje. Su dviem jau 
supažindinom. Savo mastu ir svarba jie visiškai nesu- 
lyginami. Musulmonų fundamenializmas yra be galo 
paprastas, galingas, tiesmukiškas, kartais Žiaurus, 
absorbuojantis, socialiai stiprinantis judėjimas, teikiantis 
kryptingumo ir orientacijos jausmą milijonams vyrų bei 
moterų, kurių daugelis gyvena baisiame skurde ir 
žiaurioje priespaudoje. Jis padeda jiems prisitaikyti prie 
naujos anoniminės masinės visuomenės solidarizuo- 
jantis su sena, per amžius įsitvirtinusia jų pačių tikybos 
aukštąja kultūra ir jų nepriteklių bei pažeminimą aiškina 
kaip bausmę už nuklydimą nuo tikrojo kelio, o ne kaip 
to kelio neradimo padarinį, - tuo būdu irimas ir dezo- 
rientacija paverčiami socialiniu ir moraliniu kilimu, 
įgyjama tapatybė ir orumas. 

O postmodernizmas yra komplikuota, šiek tiek afek- 
tuota mada, praktikuojama viso labo saujelės profesorių, 
gyvenančių gana patogiai; daug kas jame geriausiu at- 
veju (ir tai sunkiai) suvokiama tik tiems, kurie perpratę 
trijų ar keturių painių disciplinų niuansus, o daug kas 
ir iš viso niekam nesuvokiama. Bet tai yra šiuo metu 
madinga reliatyvizmo forma, o pats reliatyvizmas yra 
reikšminga intelektinė alternatyva, kuri klaidžios tarp 
mūsų ir ateityje, nors, sparčiai kintant akademinėms 

madoms, ji turbūt irgi labai sparčiai įgys vis kitokius 
pavidalus. Reliatyvizmą traktavome pagal jo dabartinį 
įsikūnijimą, siekdami sukonkretinti. 

Ir vis dėlto šie abu pavyzdžiai, nors ir tokie nesulygi- 
nami, teikia dailų savo idėjų logikos kontrastą. Pirmasis 
yra paprastas ir nekompromisinis monoteizmas, tei- 
giantis, kad Dievas padarė Savo Valią lengvai supran- 
tamą ir pažįstamą pasauliui, kad Jo Valia turi būti įgy- 
vendinta ir tapti vieninteliu galimu teisingosios ir teisė- 
tosios santvarkos pagrindu. Absoliutus Autoritetas, 
esantis visiškai nepriklausomas nuo šio pasaulio ir jo 
įvairių kultūrų, diktuoja Savo Valią Savo Kūrinijai, o 
tos transcendentinės Valios teisėtumas remiasi būtent 
jos nesutepta, nepriklausoma ir absoliučia kilme. Šios 
doktrinos tvirtumas, paprastumas ir suvokiamumas 
teikia jai orūmą. Milijonai žmonių patenkinti gyventi 
pagal jos taisykles — tai šį tą reiškia. 

Antrasis judėjimas neigia pačią nepriklausomo [ex- 
traneous] pagrįstumo ir autoriteto galimybę. Tiesa, ypač 
primygtinai jis tai neigia, kai priešingą tokio nepri- 
klausomo pagrįstumo teigimą išsako tautiečiai - nere- 
liatyvistai jų pačių visuomenėje. Antra vertus, reliatyvis- 
tinis pudeur* ir ekskolonijinis kalčių išpirkimas varžo 
norą akcentuoti tatai kity kultūrų atstovams. Kitų ab- 
soliutizmas traktuojamas palankiai ir su šilta simpatija, 
beveik pritariamai. 


* Drovumas (pranc.). 

Teigiama, kad pažinimas arba moralė už kultūros ribų 
yra chimera: kiekviena kultūra turinti kultivuoti savo 
pažinimą ir moralę. Reikšmės esą nesulyginamos, kul- 
tūrų sukonstruotos, ir todėl visos kultūros lygiateisės. 
Tarpkultūriniai arba tarpsemantiniai tyrinėjimai įma- 
nomi tik tada, kai gerbiamas "kitos" kultūros orumas ir 
lygiateisiškumas. Jeigu ji apibūdinama bei nagrinėjama 
sklandžiai ir ryžtingai, tai bent jau netiesiogiai ji esanti 
nuvertinama. Taigi ją reikia studijuoti su virpulingu 
miglotumu, painiais ir: prieštaringais būdais. Šitaip 
miglotumas paverčiamas ne tik tariamo gilumo, bet ir 
tarpkultūrinės pagarbos bei susilaikymo nuo vieš- 
patavimo ženklu. 

Pirmasis iš šių dviejų judėjimų pasaulio ideologinę 
situaciją traktuoja visiškai asimetriškai: nėra kito Dievo, 
tik Dievas. Visi kiti dievai ir pranašai netikri, nors 
griežtai ribotam Knygos religijų skaičiui gali būti su- 
teiktas proteguojamo (nors anksčiau ir žeminto) kliento 
statusas. Stabmeldžiams, bent jau iš principo - pagal 
formalų, nenuneigtą tikėjimo variantą, - leidžiama pa- 
sirinkti atsivertimą arba kalaviją. Vargu ar jie būtų išsi- 
gelbėję cypdami, kad stabmeldiškos reikšmės tiek pat 
teisėtos kaip ir visos kitos, nes solidžiausi Vakarų pro- 
fesoriai tvirtai nustatė, kad visos reikšmės lygiateisės, 
visos kultūros save pagrindžia ir todėl prieš juos ne- 
reikia griebtis kalavijo. Budelio nebūtų suminkštinusi 
Wittgensteino citata. Iš tiesų dėl kažkokių priežas- 
čių nepasigirsta Žinių apie prievartinį stabmeldžių 

atvertimą - fundamentalistai nuo to susilaikė. Bet mir- 
ties nuosprendžių atsimetėliams buvo paskelbta (nors ir 
neįvykdyta); vienas toks liūdnai pagarsėjęs nuosprendis 
paskelbtas Žmogui, gyvenančiam už normaliai 
pripažįstamos teisiančiojo autoriteto jurisdikcijos ribų. 

Šioje dramoje įdomus šiųdviejų personažų tarpusavio 
santykis. Reliatyvistai-hermeneutikai tikrai labai uoliai 
demonstruoja savo visuotinę, ekumeninę toleranciją ir 
svetimų kultūrų suvokimą. Kuo svetimesnė kultūra, 
kuo labiau ji šokiruoja ir glumina miesčionis, kurie esą 
jų visuomenės provincialai, - tuo geriau. Tai tiesiog 
šaunu, nes kuo labiau šokiruojamas Kitas, tuo labiau šis 
suvokimas išryškina apsišvietusio hermeneutisto pra- 
našumą jo paties visuomenėje. Kuo sunkiau suprasti, 
kuo didesnį pasibjaurėjimą kelia hermeneutinio pa- 
laiminimo objektas, tuo didesnis interpretuojančio 
postmodernisto laimėjimas, išmanymas ir įžvalga. Ta- 
čiau mūsų hermeneutistui tenka vangstytis dėl tokio 
fakto, kad tie, kuriuos jis taip trokšta toleruoti ir suprasti, 
patys ne visada būna labai tolerantiški. Reliatyvistas 
pritaria kitų absoliutizmui, taigi jo reliatyvizmas su- 
ponuoja tam tikrą absoliutizmą, kuris jam ir prieštarauja. 
Palikim jam šią problemą - išeities čia nėra. 

Antra vertus, fundamentalistams mūsų reliatyvistai 
nelabai rūpi. Aš abejoju, ar jie dėl jų daug laužo galvą. Jie 
atkreipė dėmesį į tai, kad visuomenė, globojanti herme- 
neutistus ir daug dar ką (ji gali sau tai leisti), yra apimta 
pliuralizmo, abejonių, neryžtingumo ir nesugebėjimo 

paraidžiui traktuoti savo ankstesniosios religijos ir uo- 
liai ją praktikuoti. Jiems ne visai aišku, ar jie niekina ją 
dėl jos tolerantiškumo, ar peikia, kad ji nepakankamai 
tolerantiška, ypač jų pačių nepakantumui: juos paeiliui 
apima abu šie jausmai. Tie Vakaruose gyvenantys mu- 
sulmonų mokovai, kurie pritarė mirties nuosprendžiui, 
skirtam musulmonų romanistui už atsimetimą ir švent- 
vagystę, niekina juos priglaudusią visuomenę dėl jos 
eklektiško tolerantiškumo ir kartu piktinasi jos nenoru 
tolerantiškai pritarti griežtam įstatymui, kurį jie pritaikė 
savo religijos atstovui. 

Žinoma, čia apžvelgiau tik pačius bendriausius bruo- 
žus. Pažvelgę atidžiau, randame nemenkų skirtumų. 
Yra ir tokių musulmonų, kurie savo tikybą asmeniškai 
išpažįsta tolerantišku ir racionaliu būdu, klausosi, kaip 
argumentuoja tie, kas nesilaiko jų prielaidų, ir linkę 
verčiau racionaliai diskutuoti su jais, o ne tiesiog atstumti 
dėl jų intelektinio atspirties taško. 


TREČIASIS 


Šiame žaidime arba dramoje yra ir trečia pozicija. Ji turi 
bendrumų su abiem ankstesniaisiais protagonistais, bet 
taip pat ir bruožų, esmingai skirtingų nuo jų. Kas tai yra? 

Ši pozicija, kaip ir religinių fundamentalistų, tvirtai 
pasiryžusi neigti reliatyvizmą. Ji gina požiūrį, kad yra 
nepriklausomas, objektyvus, kultūrą pranokstantis 

pažinimas: tikrai yra “pažinimas už kultūros ribų“. Iš 
tikrųjų visas pažinimas turi būti išsakomas tam tikru 
būdu, bet esama būdų, galinčių taip formuluoti klau- 
simus, kad atsakymus jau diktuoja nebe vidinės to būdo 
ar atitinkamos kultūros ypatybės, o nepriklausoma 
tikrovė. Pažinimo gebėjimas išsiveržti iš bet kokio 
kultūrinio kokono ir reikštis formomis, kurios tinka 
visiems, — beje, ir taip suprasti gamtą, kad tai įgalina 
sukurti nepaprastai galingą techniką, - yra svarbiausias 
mūsų visų socialinių sąlygų reiškinys. 

Antra vertus, ši pozicija turi šį tą bendro ir su mūsų 
reliatyvistais: netikėjimą, kad yra substantyvus*, ga- 
lutinis, pasaulį transcenduojantis Apreiškimas. Tiesa, šios 
pozicijos šalininkai tiki, kad egzistuoja kultūrą trans- 
cenduojantis pažinimas, ir kartu akcentuoja žemišką jo 
kilmę bei klystamumą; bet jie ryžtingai atmeta pačią 
Apreiškimo galimybę. Jie nepripažįsta, kad kokia nors 
kultūra gali pagrįsti tam tikrą savo aspektą neginčijamu 
autoritetu ir paskelbti, kad tam tikra substantyvių 
teiginių sistema yra privilegijuota ir nekvestionuojama. 

Socialiniu atžvilgiu ši pozicija irgi maždaug pusiau- 
kelėje tarp kitų dviejų. Ji negali pretenduoti į milijonų 
išpažįstamą ir susistemintą tikėjimą, negali sąžiningai 
pretenduoti teikti paramą daugybei paprastų žmonių, 
būti jiems lengvai suprantama, kalbėti taip, kad atrodytų 
prasminga tiems, kurie tiesiogiai susiduria su šiurpia 


* Substantyvas - teiginys apie kokio nors daikto ar reiškinio buvimą. 

kasdieninio gyvenimo tikrove, ir palaikyti juos skaus- 
minguose išbandymuose. 

Antra vertus, tai tikrai daugiau negu trumpalaikė 
akademinė mada. Pirmiausia apmesta per mokslinę re- 
voliuciją XVII a. ir detalizuota XVIII a., ši pozicija, kurią 
galima pavadinti Švietimo Pasaulietiniu Fundamenta- 
lizmu, tapo nerašytu, bet plačiai pripažintu pažintinės 
veiklos kodeksu, kuriuo vadovaujasi daugelis (nors ir 
ne visi) mokslinės-industrinės civilizacijos mokslininkų. 
Filosofai moka išdėstyti šią poziciją, nors šiuo metu 
anaiptol ne visi jai pritaria. Pastaruoju metu ji daugeliui 
atrodo nemadinga. Ją gana lengva suformuluoti, nors 
gal ir ne visiškai tiksliai, bet nepaprastai sunku pagrįsti 
jos autoritetą. 

Kaip ši pozicija gali kartu ir neigti Išorinio Apreiškimo 
galimybę, ir teigti nepriklausomą, kultūrą pranokstantį 
pažinimą? Tai tikrai esminis klausimas. Pirmiausia turiu 
kai ką prisipažinti. į 

Tarkime, kad per impossibile mano protiniai sugebėji- 
mai maždaug tokie kaip ir iš tikrųjų, bet aš ničnieko ne- 
žinau apie šį pasaulį: nors iš esmės polinkiai bei lūkes- 
čiai tokie patys, kokie dabar yra, nesu gavęs jokių kon- 
krečių Žinių - svarbiausia apie tas sferas, kurios mane 
ypač domina: visuomenių ir istorijos. Kitaip tariant, 
leiskite man pažaisti šį tą panašaus į dabar madingą 
žaidimą “Nežinojimo šydas". Tada tarkime, kad šiomis 
aplinkybėmis man kas nors pasako, jog iš tiesų yra 
planeta Žemė, gana gausiai apgyventa, o jos žmonės 

pasidaliję į daugybę visuomenių ir kultūrų. Ir tada, 
sakykim, manęs paprašo atspėti, kokia Žemėje padėtis, 
ypač šiuo pažinimo ir tikėjimo aspektu. 

Mano atsakymas, pagrįstas spėliojimais ir vien tik 
apriorine tikimybe (ex hypothesi aš neturiu konkrečios 
informacijos), tikriausiai būtų panašus į tai, ką iš tiesų 
teigia ir kai kurie nuosaikesni hermeneutiniai reliaty- 
vistai, nors tikiuosi, kad išdėstyčiau aiškesniu stiliumi, — 
bent jau toks būtų mano atspirties taškas. Sužinojęs, kad 
Žemėje yra kultūrų įvairovė, ryžčiausi spėti, kad kiek- 
viena kultūra viską traktuoja ir klasifikuoja savo speci- 
finiu koncepciniu būdu, kad kiekviena kultūra laikosi 
sau tinkamų pažintinių ir dorovinių normų, yra pati 
savaime daugiau ar mažiau darni sistema, bet kad — nor 
iš dalies kultūros tarpusavy gali bendrauti įgudusių, 
jautrių poetų-antropologų (kitokie neįsivaizduojami) 
dėka - tiesiog beprasmiška klausti, kuri iš tų įvairių 
kultūrinių koncepcinių schemų "teisinga" , ir kad spręsti 
apie kurią nors iš jų remiantis kitos pagrindais būtų 
nusižengimas, kurio civilizuotas, subtilus Žmogus turė- 
tų vengti. Taip aš spėčiau ir manau, kad toks mano 
atsakymas būtų ne visai prastas pirmasis spėjimas apie 
Žemę, kokia ji buvo iki ašinės epochos, iki kokios nors 
datos pirmojo tūkstantmečio pr. Kr. pirmoje pusėje. 

To aš tikėčiausi. Man atrodo visai logiška tikėtis tokio 
dalyko. 

Tačiau iš tikrųjų šiame pasaulyje aš nesu prašalietis, 
ničnieko nežinantis apie jo vidinę sandarą ir istoriją. 

Apie šiuos dalykus nemažai Žinau, nes nugyvenau jau 
nemenką laiką ir kiek išgalėjau domėjausi jais savo 
profesinėje veikloje. Ir labiausiai stulbinantis, tiesiog 
pritrenkiantis mano gyvenamo pasaulio faktas yra tai, 
kad realus, nuo kultūros nepriklausantis pažinimas eg- 
zistuoja. Aprioriškai tuo galbūt niekada nebūčiau pati- 
kėjęs, nes esu pakankamai susipažinęs su visais įtai giais 
argumentais, kuriais siekiama parodyti, kad joks nuo 
kultūros nepriklausantis pažinimas neįmanomas; be to, 
neblogai orientuojuosi ir filosofijoje, tad man žinomi 
gana stiprūs argumentai, demonstruojantys, kad iš viso 
joks pažinimas neįmanomas. Taigi, nesant akivaizdžiau - 
sių įrodymų, kad yra priešingai, aš gerbčiau šių visai 
įtikinamų ir įspūdingų argumentų išvadas. Aš tikėčiausi, 
kad Žmonija gyvena savarankiškai išsilaikančiuose, 
kvazikognityviniuose kultūriniuose kokonuose, kurių 
kiekvienas puoselėja savo vertybes bei gyvenseną ir 
ignoruoja arba smerkia tai, ką vertina ir praktikuoja kiti. 
Aš, ko gero, kaip ir Davidas Hume'as, palankiau ver- 
tinčiau tradicines kultūras, pagrįstas pasakojimais ir 
apeigomis ir toleruojančias įvairovę, o ne šventraštiškas 
doktrinines religijas, siekiančias atversti visus kon- 
kurentus. Manyčiau, jog kiekviena kultūra turi pakan- 
kamai praktinių žinių, kad galėtų išgyventi savo kon- 
krečioje aplinkoje, bet nesitikėčiau, kad ji galėtų išplėsti 
šį pažintinį placdarmą ir pasiekti tikrai išsamų, galingą, 
kumuliatyvų gamtos supratimą ("mokslą"). Žmonija iš 
tikrųjų ilgą laiką gyveno būtent tokioje būklėje. 


117 


Bet dabar mes matome ne tokią padėtį. Taip jau yra, 
kad gyvename pasaulyje, kur vienas pažinimo būdas, 
nors ir gimęs iš vienos kultūros, yra nepaprastai sparčiai 
ir noriai prisitaikomas visų kultūrų ir daugelį jų ardo 
bei totaliai transformuoja Žmonių gyvenamą aplinką. 

Tai yra tiesiog faktas. Širdis man dėl to nesąla, nes šio 
esminio fakto padariniai labai jau nevienodi - kai kurie 
nuostabūs, bet daug ir kraupių. Tačiau aš mėginu išsi- 
aiškinti, ką tai suponuoja ir ką gali reikšti, nes čia tikrai 
daug kas paslaptinga ir viskas svarbu: niekas dorai 
nežino, kaip ir kodėl šis neįtikėtinai galingas pažinimo 
būdas yra toks efektyvus, ir niekas tiksliai nežino, kaip 
jis susiformavo, nei kokie galiausiai bus jo socialiniai 
padariniai. Tačiau jo egzistavimas yra neabejotinas, nors 
jo bendroji prigimtis, taip pat išaiškinimas ir pasekmės 
tebėra labai ginčytini dalykai. Filosofija per pastaruo- 
sius tris šimtmečius šiai problemai skyrė itin daug dė- 
mesio (nors patys filosofai nedažnai ją aiškiai sufor- 
muluodavo ir dar rečiau tai daro pastaruoju metu), ir 
šie klausimai iš esmės suformavo sociologinę teoriją. 

Mane |t. y. išorinį stebėtoją] truputį stebina, kad, telk- 
damas dėmesį į visuomenę, labiausiai paveiktą tikro 
pažinimo sukeltų gyvenimo pokyčių, iškilo įtakingas 
judėjimas, kuris neigia ne kokį nors mano galimą. 
atsakymą į šias problemas - Dievas mato, kad nesiryžtu 
piršti jokio savo atsakymo į šį klausimą, - bet veikiau 
pačios problemos buvimą ir teigia, kad mato pasaulį, 
kuriame ši problema net nekyla. 

Mane tai stebina tik truputį — nors intelektualiai šis 
fenomenas kurioziškas, socialiniu požiūriu jis taip 
nestulbina. Vien pats naujo pažinimo būdo pranašumas 
ir tai, kaip jis ardo savo visuomenės įsitikinimų au- 
deklą, sukėlė įvairių formų priešišką reakciją, kurią 
apibendrintai galima pavadinti “romantizmu". Kuo 
tvirčiau visuomenė laikosi naujojo pažinimo, kuo labiau 
ji visuotinai nusiteikusi juo naudotis ir yra persmelkta 
jo, tuo daugiau galimybių, kad joje atsiras mąstytojų, 
kurie apsigręžę kąs juos maitinančią ranką. Netvirtai 
modernėjančios visuomenės, kaip reikiant neįsikibusios 
į naujuosius pranašumus, yra turbūt kiek mažiau 
linkusios pulti į mokslo pliekimo orgiją, nors esama ir 
tokių pavyzdžių; be to, jos paprastai neturi atliekamų 
smegenų, reikalingų šiam darbui. Tačiau tikrai turtin ga 
pramoninė šalis, kurioje naujasis koncepcinis vamz- 
dynas įtaisytas visur ir funkcionuoja beveik be trū- 
kumų, tyliai ir diskretiškai, gali sau leisti (ir leidžia) 
prabangą smerkti ir atmesti visa tai ir grįŽti prie senojo 
paprastumo ar bent skelbti, kad senasis paprastumas 
bei naujasis prašmatnumas yra vieno galo ir kad šiaip 
ar taip antrojo negalima iškelti virš pirmojo, kad abu 
juos reikia vertinti pagal jų pačių kriterijus ir kad negali 
būti jokio kriterijaus už kultūros ribų ir visos kultūros 
pačios save pateisina... Reliatyvizmas, kuris iš esmės 
tėra afektacija, patraukliausias tose vietose, kur jo 
reikšmė mažiausia, - ten, kur asimetriniu pažinimo 
pobūdžiu pasinaudota daugiausia. 

RACIONALISTINIS 
FUNDAMENTALIZMAS 


Švietimo racionalistinis fundamentalizmas, kurio kuklus 
šalininkas esu ir aš, atmeta visus besąlyginius apreiš- 
kimus. Jis atmeta besąlyginį absoliutizavimą, taip bū- 
dingą kai kurioms poašinėms pasaulio religijoms, kurios 
tam tikroms tezėms bei vertybėms priskiria nežemišką 
ir transkultūrinį statusą bei autoritetą. Bent jau šiuo 
atžvilgiu jis panašus į mūsų reliatyvistus. 

Tačiau, neabsoliutizuodamas jokio substantyvaus 
įsitikinimo, jokio tvirtinimo, kad šitai ar tatai turi abso- 
liučiai būti taip, jis vis dėlto absoliutizuoja kai kuriuos 
formalius, sakytume, metodinius pažinimo ir turbūt 
(ypač jo kantiškame variante) taip pat moralinio verti- 
nimo principus. Ką nors tirdami turime laikytis tam 
tikros metodikos; tada jau šis principas, Žinoma, yra 
transkultūrinis —- neįsipareigojęs jokiai kultūrai - ir tam 
tikra prasme netgi daugiau negu žemiškas. Kad ir ko- 
kiame pasaulyje atsidurtume, yra tik vienas būdas jį 
tyrinėti! 

Absoliutistinė ir nereliatyvistinė metodika ir ne tiek 
reliatyvistinis, kiek visada attentiste* substantyvus, 
svarbiausias įsitikinimas, - toks yra Švietimo racio- 
nalistinio fundamentalizmo pozicijos pagrindas. 

Mokslinio metodo (ir pažinimo būdo, atrastų per 


* Laukiamasis (oportunistinis) (pranc.). 

mokslinę revoliuciją ir susistemintų Švietimo, kai kurios 
detalės tebėra ginčytinos. Bet bendrais bruožais įma- 
noma nusakyti: nėra jokių privilegijuotų arba apriorinių 
substantyvių tiesų (tuo būdu vienu kirčiu iš pasaulio 
eliminuojama sakralinė plotmė). Visi faktai ir visi stebė- 
tojai yra lygiateisiai. Nėra jokių privilegijuotų Tezių ar 
Šaltinių, ir juos visus galima kvestionuoti. Tyrinėjant 
galima atskirti visus faktus ir visas ypatybes: visada 
galima tirti, ar tam tikri deriniai negalėtų būti kitokie, 
negu iki tol manyta. Kitaip sakant, pasaulis atsiskleidžia 
ne kaip sisteminga visuma - taip jis dažniausiai atrodo 
tradicinėse kultūrose, - o dalimis. Tiksliau sakant, nors 
jis ir atsiskleidžia kaip sisteminga visuma, mąstymas jį 
išnarsto. 

Kultūros yra sistemingos visumos pasauliai, o moks- 
liniam tyrimui reikia atomizuoti duomenis. Nagrinėjimo 
neišvengia jokios sąsajos. Empiristinė pažinimo teorija 
teigė, kad iš tikrųjų informacija atsiskleidžia mažais 
junginiais (toks apibūdinimas neteisingas); tačiau buvo 
pasimokyta, kad ją reikia traktuoti, tarsi ji būtų šitaip 
suskaidyta. Toks samplaikų skaidymas skatina kritiškai 
pervertinti pasaulio vaizdinius. Šis visų junginių 
peržiūrėjimas destabilizuoja visus pažinimo anciens 
rėgimes. Be to, dėsniai, kuriems pavaldus šis pasaulis, 
yra simetriški. Tai sulygina pasaulį ir, tariant žinomu 
Weberio posakiu, “atkeri“ jį. 

Tokia ši pasaulėžiūra. Dar kartą pabrėžiu, kad ji de- 
sakralizuoja, nužemina, atkeri viską, kas substantyvu: 

jokių privilegijuotų faktų, atvejų, individų, institucijų 
arba junginių. Kitaip tariant, jokių stebuklų, jokių Dievo 
įsikišimų, magiškų spektaklių ir spaudos konferencijų, 
jokių išganytojų, šventų bažnyčių ar sakramentalinių 
bendruomenių. Visos hipotezės yra nagrinėtinos, visi 
reiškiniai atviri naujoms interpretacijoms ir pavaldūs 
simetrijos dėsniams, kurie užkerta kelią stebuklams, 
šventoms progoms, Kito kišimuisi į žemiškus dalykus. 

Tačiau, matyt, vis dėlto absoliutizuojamas ir išskiria- 
mas pats metodas. O metodas palieka pasaulyje savo 
šešėlį —- jis pagimdo nuoseklią simetrišką Gamtą. Savo 
šešėlį palieka tyrinėjimo nuoseklumas, kuris pasireiš- 
kia kaip nuosekli, unikali gamta. Būtent šia prasme 
reikia suprasti Kanto doktrinos teiginį, kad mes “ku- 
riame“ savo pasaulį: nuosekli, sistemiška, pavaldi dės- 
niams Gamta iš tikrųjų yra mūsų pažinimo metodikos 
šešėlis. Kantas sukėlė Koperniko masto revoliuciją sa- 
kydamas: nėra būdų įrodyti, kad pasaulis turi būti toks 
(įrodymas pateisintų mokslo galimumą, nes garantuotų, 
kad pasaulį įmanoma sėkmingai tirti). Tačiau mes galime 
pagrįsti tai, kad pasaulis turi atrodyti toks, jeigu mes 
mąstom tam tikru būdu -o mes taip mąstom. Sociologui 
Weberiui teko papildyti filosofą Kantą - įrodyti, kad tik 
kai kurie iš mūsų taip mąsto, ir pridurti, kad praktinė šio 
mąstymo būdo sėkmė visą žmoniją skatina jį perimti, 
bent jau iš dalies. 

Ar šis metodas ir jo įkūnijamos įžvalgos pretenduo- 
ja į transcendenciją? Manau, kad taip, netgi dukart. 

“Transcendencijos" rūšių yra (mažiausiai) dvi: buvimas 
anapus ir už tam tikros arba bet kokios kultūros bei 
buvimas anapus ir už šio pasaulio. Švietimo epistemo- 
logija iš esmės pretenduoja į abu šiuos atvejus. Nau- 
dojama pažinimo strategija, kuriai reikia skaidyti duo- 
menis į elementus ir priskirti juos bendriesiems dės- 
niams, būtų teisinga bet kokiame pasaulyje. Be to, toks ir 
yra pats pažinimas - jis nėra tik vienos ar kitos kultūros 
pažintinis aspektas. Žinoma, iki Švietimo epochos 
kultūros taip pat turėjo savo pažinimo formas, ir tie 
būdai skyrėsi nuo čia aprašomojo; tačiau būtent todėl 
jos techniškai buvo tokios silpnos ir yra taip grubiai 
nustumiamos, kai tik dienos ar istorijos šviesą išvysta 
tikrasis pažinimas. 

Patys Švietimo epochos raštai ne visada buvo labai 
aiškūs ir nuoseklūs. Švietimas siekė nuneigti religinę 
transcendenciją ir teigti, kad viską galima rasti vientisoje, 
tvarkingoje Gamtos Sistemoje“. Bet tuo pat metu ma- 
nyta, kad organizmai ir visuomenės toje sistemoje turi 
savo vidinę funkcinę pažinimo sistemą; šia prasme 
Švietimas buvo taip pat reliatyvistinis. Bet visa ši pa- 
saulėžiūra buvo traktuojama visai nereliatyvistiškai: 
unikaliai pagrįsta pasaulėžiūra savyje turėjo prielaidą, 
kad esama, taip sakant, lokaliai funkcinių ir todėl tik 
reliatyviai pagrįstų sistemų. 

Pagrindinė Švietimo srovė tinkamai nesuderino 
įtampos tarp savo natūralistinio, reliatyvistinio požiūrio 
į viską pasaulyje ir privilegijuotos savivokos. Aiškiai 

suvokti šį prieštaravimą yra Kanto laimėjimas. Weberio 
laimėjimas yra tas, kad jis išskleidė šios įtampos istorinį 
kontekstą. Šis prieštaravimas nebuvo atsitiktinis, 
nerūpestingo mąstymo padarinys: jis buvo iš esmės 
būdingas situacijos logikai. Mažesnieji Švietimo aiš- 
kintojai, tie lumiėres* saloniniuose “ryšių su visuomene 
biuruose“, negalėjo susidoroti su šia problema ir buvo 
linkę ignoruoti ją arba vengti jos. Giliausias Švietimo 
mąstytojas Kantas ją labai aiškiai išreiškė. Gamtoje iš 
tikrųjų viskas pavaldu jos dėsniams, bet pats pažinimas, 
kaip ir dorovė, yra už jos. (A fortiori jie yra už ir virš 
kultūros, dar neįvardintos.) 

Kantas puikiai suprato, kad pačioje Gamtoje, suvo- 
kiamoje kaip nuosekli, dėsniams pavaldi sistema, nėra 
vietos universaliam ir unikaliam Protui: yra vietos tik 
priežastingumui. Šio požiūrio taikymas aukštesniosioms 
gyvybės formoms iš tikrųjų reiškė, kad kognityviai 
prisitaiko kiekvienas organizmas arba kiekviena kultūra. 
Bet Gamtą, kaip unikalią nuoseklią sistemą, konstravo 
būtent Protas, nusistatęs visus atvejus traktuoti panašiai, 
visus fenomenus priskirti nuosekliai aiškinimo sistemai. 

Šių svarstymų rezultatas buvo įtampos kupinas Kanto 
dualizmas: viskas gamtoje (taip pat ir žmogus kaip ga- 
limas stebėti fenomenas) patikima priežastingumui, 
vadinasi, netiesiogiai - kai tai taikoma kultūroms - 
reliatyvizmui; bet mes, kaip moraliniai ir suvokiantys 


* Švietėjai (pranc.) 

veikėjai, išskiriami iš Gamtos ir mums leidžiama pa- 
siekti unikaliai pagrįstą pažinimą bei moralę. Tam tikra 
prasme mes sukūrėme pasaulį, kuris tėra mūsų ra- 
cionalumo šešėlis, ir kaip tik dėl to negalime ir neturime 
būti jo dalis. Mes negalime stebėti savęs kaip racionalių 
veikėjų (laikantis Kanto aiškinimo), bet galime logiškai 
numanyti savo, kaip racionalių veikėjų, egzistavimą 
būtent dėl mūsų sugebėjimo patirti koncepcinę ir mora- 
linę pareigą. Tvarkingas, dėsningas gamtos pasaulis ir 
tvarkinga, į dėsnius orientuota moralė - tai mūsų kūri- 
niai ir jie galutinai įrodo, kad mūsų tikrosios savastys 
buvojo ne Gamtoje, kurią sukūrė. Kantui, kaip ir vėliau 
Durkheimui, koncepcinio ir moralinio akstino šaknys 
yra tos pačios. Weberis savo traktuotėje bando nustatyti, 
kaip istoriškai susiformavo tas praeities kultūrų 
transcendavimas. 

Kanto etiką galima redukuoti iki pareigos būti racio- 
naliam - racionalumas čia iš esmės reiškia koncepcinį 
nuoseklumą, atsisakymą daryti išimtis (pvz., pažinti- 
nėms pretenzijoms), nuostatą visus panašius atvejus 
(ir dorovinio apsisprendimo, ir pažintinio išaiškinimo) 
traktuoti panašiai bei kiek galima susieti juos į nuo- 
seklią sistemą. Kanto etika pažinimui tinka tiek pat 
kiek elgsenai, pažinimo srityje ji netgi labiau įtikima. 
Tiriant pasaulį, visus duomenis, visą informaciją, visus 
atvejus reikia traktuoti vienodai: nėra privilegijuotų 
praregėjimo šaltinių. Nuodėmės esmė - išimčių da- 
rymas. Kitaip tariant, Apreiškimo nėra ir negali būti. 

Iš esmės tokia ir yra tikroji Švietimo iškelta pažinimo 
etika. Ji reikalauja suskaidyti duomenis į jų sudeda- 
mąsias dalis ir nešališkai sugretinti su visomis konku- 
ruojančiomis aiškinančiomis teorijomis. Su monoteistine, 
absoliučia, šventraščio religija ją sieja tai, kad tikima, 
jog egzistuoja vienintelė tiesa, o ne begalinė reikšmių 
sistemų įvairovė; bet ji atmeta mintį, kad ši vienintelė 
pasaulėžiūra yra susijusi su privilegijuotu Šaltiniu ir 
net kad ji gali būti galutinė. Su hermeneutiniu relia- 
tyvizmu bendra tai, jog atmetamas teiginys, kad galima 
pažinti substantyvią, galutinę ir visišką tiesą. Tačiau nuo 
jo skiriasi tuo, kad atsisako aprobuoti kaip tiek pat 
pagrįstą kiekvieną su tam tikra visuomene susietą kog- 
nityvinį reikšmių kokoną, susiformavusį iki Švietimo 
epochos, Absoliutizuojama tik metodika [procedure], o ne 
kokios nors substantyvios idėjos. Ką tai dabar reiškia 
socialinių ir politinių pažiūrų aspektu, dar reikėtų pa- 
svarstyti. 

Taigi mūsų intelektualiniame klimate galimos trys 
pagrindinės alternatyvos: religinis fundamentalizmas, 
reliatyvizmas ir Švietimo racionalizmas. Kokių jos turi 
pranašumų ir trūkumų kaip idėjų sistemos, siekiančios 
palenkti sau mūsų įsitikinimus? 

Pradėkim nuo religinio fuxdamentalizmo. Nėra abejo- 
„nės, kad jis daugybei Žmonių teikia psichologinį pasi- 
tenkinimą. Dėl priežasčių, kurias jau bandžiau patyrinėti, 
šiuo metu jis nepaprastai įtikinamas ir įtakingas vienoje 
konkrečioje tradicijoje - islame. Kokios jo silpnybės? 

Tiems iš mūsų, kurie nuoširdžiai internalizavome 
tai, ką aš pavadinau Kanto arba Švietimo pažinimo 
etika, - pareiga visus duomenis traktuoti nešališkai ir 
visus atvejus vienodai neprivilegijuotai, - Apreiškimo 
samprata moraliai nepriimtina. Idėja, kad yra unikali 
ir galutinė, konkrečioje vietoje ir konkrečiu metu 
perteikia Žinia, kurios nevalia gvildenti, išskaidyti į 
sudedamuosius teiginius, kurie irgi nekvestionuoja- 
mi, - tai pažeidžia tą pažinimo etiką, kuri mums, jai 
įsipareigojusiems, yra vienintelis mūsų pasaulėžiūros 
atskaitos taškas. 

Dalykas čia ne tas, kad mes būtinai ginčytume kurį 
nors konkretų tos Žinios aspektą, nors galime ir ginčyti; 
be to, tai nereiškia, kad mes būtume tvirtai, tarytum 
religingai atsidavę kokiam priešingam ir alternaty- 
viam substantyviam įsitikinimui, požiūriui, kad 
pasaulis yra toks arba anoks. Mes neturime tokios fik- 
suotos ir tvirtos atramos pasaulyje. Vienintelė mūsų 
turima atrama (dėl priežasčių, kurias sunku pagrįsti 
ir kurias aš bandžiau nagrinėti kitoje knygoje“') yra 
manymas, kad vis dėlto tėra vienas tikrai pagrįstas 
pažinimo būdas ir kad, sakant labai apibendrintai, Va- 
karų epistemologinės tradicijos pagrindinė srovė, kuri 
dabar tokia nemadinga, jį perprato. Be abejo, už tokius 
žodžius mes būsime išvadinti pozityvistais arba dar 
blogiau, bet taip jau yra. 

Logiškai galvojant, religiniai fundamentalistai, žino- 
ma, konfliktuoja ir su reliatyvistais, kurie nuvertina jų 

tikybą ir pretenziją į unikalų apreiškimą, laikydami tai 
tik viena iš daugelio lygiai pagrįstų “reikšmių sistemų". 
Praktiškai ši konfrontacija nelabai pasireiškia. Funda- 
mentalistai pastebi ir niekina Vakarų visuomenėje įsi- 
galėjusį abejingumą ir reliatyvizmą, bet jų filosofinis 
pagrindas juos nelabai domina. Savo ruožtu reliatyvis- 
tai savo puolimą nukreipia tik prieš tuos, kuriuos vaino- 
ja kaip “pozityvistus", t. y. nereliatyvistus savo pačių, 
Švietimo, tradicijoje, bet menkina nesutarimą, logiškai 
skiriantį juos nuo religinio fundamentalizmo. Papras- 
čiau galima pasakyti, kad absoliutizmas jiems atrodo 
toleruotinas, jeigu tik jis pakankamai tolimas nuo jų 
kultūros. Jie nesitaiksto su juo tik savo tėvynėje. 
Vienas iš priekaištų reliatyvistams ir ypač tai herme- 
neutinei atmainai, kurią čia trumpai panagrinėjome, yra 
tas, kad ji esmingai nenuosekli ir - be abejo, nesąmonin - 
gai- veidmainiška. Hermeneutiniai reliatyvistai iš tikrųjų 
visų kultūrų pasaulėžiūrų nelaiko vienodai pagrįstomis. 
Jų aprašytos svetimos reikšmių sistemos vis dėlto es- 
mingai ir neišvengiamai egzistuoja gamtiniame pa- 
saulyje, kuris suvokiamas taip, kaip jį suvokia dabartinis 
Vakarų mokslas. Netgi antropologas postmodernistas, 
aprašinėdamas, tarkim, kokios nors visuomenės prak- 
tikuojamą magiją, nesako: na taip, šioje kultūroje magija 
realiai funkcionuoja. Jis tiesiog aprašo, kaip ji “funk- 
cionuoja“, t. y. kaip ši idėjų sistema dera prie platesnės 
nuostatų ir veiklos sistemos, kuri traktuojama kaip 
veikianti Gamtoje, funkcionuojančioje visur vienodai. 

Kokių gi silpnybių turi Švietimo racionalizmas (pa- 
našiausia į “tikėjimą“, ką galiu pasiūlyti pats)? 

Jeigu naudosime jį kaip praktinę tikybą, kaip as- 
meninio gyvenimo arba visuomenės santvarkos pa- 
grindą, jis turi keletą silpnybių. Jis pernelyg blausus ir 
neapčiuopamas, kad padėtų asmeninėje krizėje, ir 
pernelyg abstraktus, tad jį suvokia tik intelektualai, linkę 
šitaip teorizuoti. Intelektualiai jis nėra lengvai supran- 
tamas ir negali realiai padėti nelaimėje... Praktiškai Va- 
karų intelektualai, susidūrę su asmeninėmis problemis, 
ieško emocionalesnių metodų, žadančių asmeninę 
atgaivą, - tokių kaip psichoanalizė. 

O ar socialinėje ir politinėje plotmėje sausoms, 
abstrakčioms Švietimo idėjoms sekasi geriau? Pastangų 
čia, tiesą sakant, buvo. Švietimo philosophes credo buvo 
tam tikra socialinė programa, racionalios ir kartu 
laimingos tvarkos Žemėje vizija. Kai Prancūzijos ancien 
rėgime suiro, ši vizija laukė užkulisiuose, ir Revoliucija 
leido jai pasireikšti. Ji baigėsi ne Proto ir Gamtos vieš- 
patija, o iš pradžių - Teroro ir paskui Napoleono dik- 
tatūros. 

Kodėl gi nepavyko? Devynioliktasis amžius turėjo 
daug laiko pasvarstyti apie tai. Išsamiausią ir ilgą laiką 
įtakingiausią atsakymą teikė marksizmas. Teigiama 
buvo taip: beprasmiška bandyti sukurti Žemėje dorybės 
viešpatiją susigalvojant jos principus ir paskui tiesiog 
pritaikant juos, kaip, atrodo, ir darė Švietimo mąstyto- 
jai. Visuomenė funkcionuoja ne šitaip. (Šiuo atžvilgiu 

Marxas entuziastingai pritarė konservatyviems Švietimo 
ir Prancūzijos revoliucijos kritikams, iš kurių jis, tiesą 
sakant, daug išmoko.) Iš tikrųjų būtina suprasti vi- 
suomenės raidos dėsnius, principus, kurie reguliuoja 
veikiančias formas ir suvaržymus, ir paskui darbuotis 
siekiant išlaisvinti Žmogų, suteikti jo gyvenimui pilnat- 
vę ir įvesti Žemėje racionalią ir tobulą santvarką - atsi- 
žvelgiant į tuos principus ir prie jų prisiderinant. Marxas 
teigė pats, laimė, žinąs šiuos principus, kurie dar esą ir 
tokie, kad garantuoja gerą galutinį rezultatą. Socialinės 
kliūtys mūsų kelyje į galutinę pilnatvę esančios iš esmės 
"prieštaringos" ir galiausiai susinaikinsiančios. Kai jos 
išnyksiančios, išlaisvinta žmonija liksianti paveldėtoja. 

XX a. ši labiau sociologinė, rafinuotesnė pastanga 
įgyvendinti Švietimo idealą buvo išbandyta. Ji taip pat 
baigėsi teroru bei diktatūra, be to, dar ir šiurpiu ekono- 
mikos bankrotu ir skurdu. Šiam eksperimentui galas 
atėjo 1989 m., praėjus dviems šimtams metų po Pran- 
cūzijos revoliucijos. 

Mūsų tikslams čia ne tiek svarbu, kad patyrė nesėkmę 
specifiniai šios pasaulėžiūros aspektai (privačios nuo- 
savybės panaikinimas esant išvystytai industrializacijai 
lėmė totalinę visuomenės centralizaciją, o tai yra tech- 
niškai pragaištinga), kuriuos pavieniui galima aplenkti 
arba pakoreguoti, arba pakeisti; svarbiausia yra bend- 
resnė ir būdingesnė ypatybė - silpnybė, galinti su- 
žlugdyti kiekvieną bandymą iš Švietimo pasaulėžiūros 
išgauti konkrečią, apibrėžtą socialinę santvarką. 

Švietimo mąstytojai manė kitaip: jeigu religija ir prie- 
tarai sąlygojo vieną santvarką, būtent hierarchinį au- 
toritarizmą ir dogmatizmą, kontroliuojamą diduomenės 
ir dvasininkijos, tai tikroji doktrina taip pat nustatytų 
kitokią ir, žinoma, daug pranašesnę santvarką. Vienas 
amerikiečių istorikas tai pavadino “XVIII a. filosofų 
Šventuoju Miestu“*?. Jeigu paklydimas nustatė ir įteisino 
vieną režimą, tai tiesa tikrai padės kurti kitą, ir argi tas 
antrasis nebus daug geresnis? Iliuzija sukūrė arba 
pateisino despotišką ir engiantį režimą - tiesa sąlygos ir 
atitiks laisvą, brolišką ir egalitarinę santvarką. 

Tačiau paklydimas gali sąlygoti tam tikrą visuomenę, 
o tiesa — ne. Tiesa iš tikrųjų suardo senas darnias pa- 
saulėžiūras, bet nesugeba į jų vietą pasiūlyti ką nors 
pastovaus, konkretaus, ištobulinto ir moraliai palai- 
kančio. Pagrįstas tyrimo būdas nesukuria nei stabilumo, 
nei autoritetingų normų. Švietimo pažinimo etika iš 
tiesų eliminuoja tam tikras autoriteto rūšis, tam tikrus 
visuomeninės santvarkos pagrindimo būdus, bet ji 
tiesiog neturi jokių solidžių, substancialių prielaidų, 
galinčių sąlygoti konkrečią socialinę alternatyvą. 
Priešingas manymas glūdėjo marksistinės pasaulėžiūros 
šerdyje - jis buvo klaidingas. Na ir ką gi? 

Gyvybingos, stabilios, industrinės-mokslinės visuo- 
menės, susiformavusios po Švietimo, yra ne tos, kurios 
bandė pritaikyti “šviesiąją alternatyvą“, o tos, kurios 
krapštėsi nedarnių kompromisų keliu. Marksizmas ne 
vienintelis bandė įgyvendinti pasaulietinę religiją. 

Nacizmo pozicija nebuvo tokia darni ir doktriniškai 
kodifikuota, bet jo kertinis akmuo, arba įkvėpimas, vis 
dėlto buvo aiškus: biologizmo ir komunalizmo mišinys. 
Skatinta rimtai atsižvelgti į tai, kad Žmogus yra gamtos 
dalis: pilnatvę jis pasiekia įsitvirtindamas, priklau- 
sydamas bendruomenei, hierarchijai. Tai patenkina 
mūsų giliausius troškimus. Mūsų tapatybė atsisklei- 
džianti mūsų žemiškais troškimais, o ne anemiškais 
idealais. Pranašumas pašalina užuojautą. Nors ir atmetęs 
humanistinį ir egalitarinį Švietimo elementą, tam tikra 
prasme nacizmas buvo ir jo tęsinys bei išsipildymas: jis 
kuo rimčiausiai traktavo idėją sujungti Žmogų su gamta 
ir pašalinti transcendenciją iš socialinės legitimacijos. 
Žmonės randa pilnatvę įsitvirtindami ir priklausydami 
bendruomenei. Svarbiausia - mūsų grupė, ir ji yra, pasak 
jų, biologinė grupė. Žmogus, kaip siekiantis įsitvirtinti 
ir visuomeniškas gyvūnas, yra pagrindinė naujos etikos 
prielaida. Nacizmas buvo nuneigtas kovų išbandymo, o 
marksizmas nuneigtas ekonominės plėtros išbandymo: 
ironiška, kad abi šios pasaulietinės religijos buvo 
nugalėtos tose sferose, kurias pačios pasirinko 
paskutiniajam teismui. 

Šių pasaulietinių alternatyvių tikybų eliminavimas gal 
ir neimplikuoja, bet gana atkakliai perša mintį, kad 
žmonija negali turėti pasaulietinės išganymo teorijos. 
Mes negalime būti absoliučiai tikri, kad neįmanomas 
toks pasaulietinis projektas, kuris įtikintų ir gerai 
funkcionuotų, nors dviejų XX amžiuje išbandytų 


132 


pavyzdžių lemtis turbūt daugeliui įteigė mintį, kad ši- 
tas kelias uždarytas. Bet net jeigu toks kelias egzistuoja 
ir yra gyvybingas, atrodo, kad tai tikrai nėra unikali 
išeitis, pasiūlyta pasaulietinio požiūrio į pažinimą. Ge- 
riausiu atveju gali būti atrasta tokia galimybė, bet ji 
negali būti privaloma. Na ir ką gi? 

Ideologijos ir politinės santvarkos sąsaja perėjo keletą 
istorinių stadijų. Pirmiausia buvo ikiašinė stadija, kai 
religija iš esmės buvo visuomeninės santvarkos baletas, 
socialinių santykių choreografija, kuri juos išryškindavo 
ir įteisindavo. Žodinis akompanimentas tebuvo pa- 
sakojimai, bet ne doktrinos ar argumentai, ir negalėjo 
būti nei disputų, nei erezijų. Apeiginis įteisinimas ir 
visuomeninė santvarka sudarė vieną, beveik nedalomą 
visumą, 0 įteisinanti tikėjimo sistema - vargu arją galima 
taip pavadinti - nepretendavo nei į savarankišką egzis- 
tavimą, nei į universalų pagrįstumą. Kitaip tariant, ne- 
buvo doktrininio imperializmo - jau vien dėl to, kad 
beveik nebuvo doktrinų. Netgi atvirkščiai - būta tam 
tikro sąmoningo izoliacionizmo. Prie apeigų ne visi 
būdavo prileidžiami. Privilegijuotas ir ribotas daly- 
vavimas, 0 ne prozelitizmas buvo norma. 

Ašiniame amžiuje visa tai pasikeitė. Matyt, plintant 
raštingumui, urbanizacijai ir politinei centralizacijai, iš- 
tisas gyventojų grupes, išplėštas iš savo socialinių nišų, 
viliojo daugialypis, visiems tikslams tinkamas ir visiems 
norintiems žadamas išganymas: atsirado universa- 
listinės religijos, siūlančios visišką išganymą, o ne kokią 

nors paramą. Jos buvo perduodamos daugiau doktrina 
negu apeigomis, įkūnytos daugiau šventraštyje negu 
sakralizuotoje vaidyboje. 

Tačiau vis dėlto šiose religijose paprastai derindavosi 
bendruomeniniai ir universalistiniai-doktrininiai, 
individualistiniai elementai. Jose plito “protestantiškos" 
tendencijos, kreipiančios jas šventraščio prioriteto ir in- 
dividualizmo link, šalinančios organizuotą tarpinin- 
kavimą, akcentuojančios tiesioginį individo santykį su 
Tiesa. Apskritai tokios reformacijos būdavo ne visada 
sėkmingos: bendruomeniniai elementai vėl iškildavo, 
atliepdami giluminius socialinius poreikius. 

Tačiau vienu atveju, vienoje konkrečioje tradicijoje 
viena ypatinga reformacija buvo daug sėkmingesnė negu 
kitos - ji pakankamai performavo vieno žemyno šiaurės 
vakarų dalį ir taip padėjo sukurti industrinę-mokslinę 
civilizaciją. Švietimas buvo reakcija į šią sėkmę, ypač 
mažiau prakutusiuose ir pavydžiuose pakraščiuose; jis 
siekė suprasti pirmųjų modernių visuomenių eko- 
nominius bei socialinius laimėjimus ir sudaryti sąlygas 
jas pasivyti, taigi pateikė pasaulietinę išganymo religijos 
atmainą, natūralistinę universaliai pagrįsto išganymo 
doktriną, kurioje apreiškimo vietą užėmė protas ir 
gamta. Taip padaryta todėl, kad buvo suvokta naujo, 
pasaulietinio pažinimo ir naujos visuomeninės sant- 
varkos reikšmė. 

Pastanga politiškai įgyvendinti šią naują pasaulieti- 
nę tikybą sužlugo dukart: tai jau Prancūzijos ir Rusijos 

revoliucijų padarinių istorija - dviejų didžiųjų bandy- 
mų įgyvendinti Švietimą, panaudoti jį kaip svarbiąją 
prielaidą milžiniškam praktiniam politiniam silogizmui. 
Bolševikai, vadovaudamiesi marksizmu, turėjo ir deta- 
lizuotą mažąją prielaidą - savotišką pasaulio istorijos 
sociologiją, kuri aiškino, kodėl bandymas nepasisekė 
pirmą kartą ir kodėl jis pavyks vadovaujant jiems. 
Galiausiai jų bandymas irgi katastrofiškai žlugo, praėjus 
lygiai dviems šimtams metų po pirmosios Švietimo 
injekcijos į politinę praktiką. Jis žlugo netgi labiau 
apgailėtinai negu pradinis bandymas. 

Ką daryti? Čto delat? Juk negalime grįžti prie klaust- 
rofobinio, izoliacionistinio reliatyvizmo, kurį taip 
džiugiai perša mūsų romantikai: kiekviena bendruo- 
menė - atgal prie savo totemų stulpo! Visų pirma mes 
neturime aiškiai apribotų bendruomenių - jos yra 
permainingos ir nestabilios. Tikrasis pažinimas nėra 
susijęs su kokiu nors vienu totemų stulpu - jis laisvas 
nuo jų visų, o mes esame priklausomi nuo jo ir iš 
tikrųjų negalime jo atsižadėti, nors kai kas gana komiš- 
kai apsimeta tai darą. Hermeneutinis reliatyvizmas 
teikia filosofinį pagrindą, kuris ne tik logiškai absur- 
diškas (vien tai nebūtų labai svarbu), bet ir siūlo tai, 
kas socialiai neįmanoma. 

O ar galime sekti šventraštinių pasaulio religijų fun- 
damentalistais? Jų receptas tikrai atrodo gyvybingas, 
bent jau vienoje iš esamų pasaulio religijų. Bet toks 
sprendimas - net jeigu ir būtų galima jį eksportuoti iš 

teritorijos, kur jis tuo tarpu lyg ir dominuoja, - nepri- 
imtinas mums, liberalams, kurie taip pat esame Švieti- 
mo palikuonys. Bent vienoje iš pasaulio civilizacijų li- 
beralai atrodo pakankamai stiprūs, pakankamai gausūs 
ir įsigalėję, kad atremtų visus tokius bandymus. Kokie 
gi turėtų būti nauji tikybos ir visuomeninės santvarkos 
santykiai? 

Man patrauklus sprendimas, kurį galima pavadinti 
konstitucine religija, pagal analogiją su konstitucine 
monarchija (ši institucija visai gerai funkcionuoja ne 
vienoje valstybėje). Kas gi iš esmės yra konstitucinė 
monarchija? Tai sistema, išlaikiusi tikros monarchijos 
ritualą ir simboliką, o didžiumą konkretaus visuome- 
nės tvarkymo perdavusi labiau techninei, pasaulietinei 
ir nesakralizuotai sferai. Darant prielaidą, kad rituali- 
nio teatro reikia, bet “naujasis mokslas“ negali jo pateikti 
arba pateikia tik katastrofišką jo atmainą, ritualinė ir 
realioji visuomenės gyvenimo sferos atsiskiria viena 
nuo kitos. Dabar apeigos atspindi ne esamą padėtį, o 
praeitį arba fiktyvų socialinės valdžios pasiskirstymą. 
Valdžių atskyrimas išplečiamas taip, kad institucionali- 
zuojamas skirtumas tarp simbolikos ir realių sprendi- 
mų. Apeigos atspindi ne socialinę tikrovę, o socialinę 
fantaziją, tačiau padeda išlaikyti socialinį stabilumą, 
nes laikiniems techniniams galios centrams nesuteikia 
šventumo auros ir nestato jų į pavojų - jų teisėtumo 
nesieja su doktrinomis, kurios rytoj gali pasirodyti 
klaidingos. Šis atsiejimas funkcionuoja, regis, gana gerai. 

Taigi konstitucinės Monarchijos laikosi neblogai. Bet 
čia tai aiškiname ne tam, kad pagirtume šio principo 
taikymą politinės simbolikos sferoje, o kad atskleis- 
tume, jog jis gali tikti platesnei ir bendresnei tikėjimo 
ir praktikos santykių sferai. Labai tiksliai galime 
pasakyti, jog gyvename laikotarpį po Švietimo epochos: 
idėja, kad galima turėti pasaulietinę Apreiškimo at- 
mainą, kuri pateiks patrauklios ir teisėtos visuo meninės 
santvarkos projektą, yra pagrįstai diskredituota. Jos 
nesėkmės buvo pernelyg akivaizdžios ir siaubingos. 
Bet kartu Švietimas kodifikavo vienintelius tikrai 
priimtinus pagrįsto pažinimo principus. Madingas re- 
liatyvistinis šių principų neigimas yra logiškai absur- 
diškas ir moraliai nepriimtinas - jam galima pritarti 
tik kaip afektacijai, nors tie, kurie pritaria, to gal gerai 
ir nesuvokia. Kai kalbama apie rimtus dalykus, apie 
žmonių gyvybes ir gerovę, apie svarbiausius išteklius, 
teisėtai naudotis ir remtis galima tik vienos rūšies pa- 
žinimu - atitinkančiu Švietimo filosofijos kriterijus, — 
nepaisant to, kad nelengva juos tiksliai ir visiems 
patenkinamai suformuluoti ir kad gali būti neįmanoma 
pademonstruoti jų autoritetą. 

Gyvybingas kompromisas - konstitucinės monarchi- 
jos atitikmuo įsitikinimų sferoje — teikia dvigubą au- 
toritetą, dviejų zonų ribą sąmoningai paliekant miglotą 
ir neaiškią. Socialinės sanklodos teisėtumo sfera seną- 
sias šventenybes išlaiko socialinės liturgijos forma, o 
tikrojo pažinimo sfera jas ignoruoja. Kultūrinė “Plačioji 

Bažnyčia“*, aprėpianti abi sferas, leidžia individams 
laisvai pasirinkti vietą šiame spektre ir jokiu būdu ne- 
įpareigoja nuolatos laikytis tos vietos: jie gali judėti 
atsižvelgdami į situaciją, atskirą atvejį arba nuotaiką. 

Vienas iš pirmųjų šią problemą atskleidė Davidas 
Hume'as. Savo svarbiausiame veikale apie religiją, 
Natural History of Religion, jis vadovaujasi skirtumu, kuris 
atitinka mūsų fundamentalizmo ir reliatyvizmo prieš- 
priešą. Dėl savo pakantaus būdo jis linksta į reliatyviz- 
mą - tokią jo formą, kuri buvo įgyvendinta antikiniame 
pasaulyje ir dar galėjo gyvuoti, prieš doktrininės ir 
šventraštiškos religijos atsiradimą. Senosios tradicinės 
religijos buvo pakančios vienos kitoms, pilietinės, 
bendruomeninės, orientuotos į šį pasaulį, o jas pakei- 
tusios šventraštiškos doktrinos pretendavo į visuotinį 
tinkamumą ir buvo linkusios uiti eretikus. Hume'as 
teigė, kad laisvei daugiau galimybių tarp žynių, 
atliekančių senovines apeigas, negu tarp puritonų, 
įnikusių į doktriną. Bet štai kas atsitinka - Hume'as tai 
mini ir straipsnyje “Prietaringumas ir entuziazmas“ 
(“Superstition and Enthusiasm“.), ir knygoje Didžiosios 
Britanijos istorija (History of Great Britain): naujaisiais 
amžiais laisvės daugiau radosi įsigalėjus į doktriną 
įnikusiems puritonams, o ne žyniams! 

Tad vis dėlto puritonų entuziazmas palankesnis laisvei 
negu senovės Žmonių prietaringumas. Kaip taip gali 


* Broad Church - liberali anglikonų srovė. 

būti? Tai prieštarauja jo esminės argumentacijos logikai, 
bet jis sąžiningai pripažįsta tai ir nerimauja dėl to. Jis 
sugalvoja šiokį tokį atsakymą, apibrėžtą pagal tai, ką 
vėliau Maxas Weberis pavadino “rutinizacija". 

Prie Hume'o sprendimo neapsistosime. Svarbiausia, 
kad jis pamatė problemą ir aiškiai ją suformulavo. Pa- 
aiškinti turbūt galima taip, kad "entuziastai" puritonai - 
nugalėti, bet nesužlugdyti - pasirinko toleranciją, susi- 
taikė su ancien rėgime ir ėmėsi komercijos. Jų uolumas, 
galiausiai paremtas naująja technologija, sukurta iš 
mokslo, prie kurio jie irgi prisidėjo, pašventino 
kompromisą plintančia materialine gerove, ir taip 
susiformavo visuomenė, kurioje, gyvuojant “konstitu- 
cinei religijai“ (kaip aš pavadinau), sugyvena drungnas 
tikėjimas ir nestabilus, besiplečiantis pasaulietinis 
pažinimas. Jos simbolika ir tai, ką galima pavadinti 
“legitimacine" kvazidoktrina, yra reliatyvistinės, bet 
rimtas Žemiškosios tiesos siekimas - absoliutistinis. Tai, 
ko gero, ir yra priimtina politinė teorija, tinkama ra- 
cionalistiniam absoliutizmui (bet ne žemiška apreiškimo 
alternatyva, kurios aiškiausias pavyzdys yra marksiz- 
mas). 

Be abejo, tokį konstitucinį sutvarkymą galima pakri- 
tikuoti. Galimas daiktas, kad proveržis į “mokslo ste- 
buklą“ tapo įmanomas tik todėl, kad kai kurie žmonės 
aistringai, nuoširdžiai, negailėdami jėgų ieškojo tiesos. 
Ar tokia aistra išliks, įsigalint įpročiui kiekvieną savaitės 
dieną tenkintis vis kitomis tiesos rūšimis? Antra vertus, 

visuomenės išgyvendavo didelius sunkumus tvirtų 
socialinių įsitikinimų dėka; ar tai pavyks su ironiška, 
nerimta tikyba, atsijusia nuo tvirtų įsitikinimų apie tik- 
rąją dalykų padėtį? Esu linkęs manyti ir tikiuosi, kad į 
abu klausimus galima atsakyti, bent jau provizoriškai, 
teigiamai: tikras, su visuomene nesusietas pasaulio pri- 
gimties tyrinėjimas yra taip gerai institucionalizuotas ir 
pripažįstamas kaip itin efektyvus, kad jis turbūt gali 
atsilaikyti ir prieš dar labiau oportunistinę, negriežtą, 
neprotestantišką nuostatą; o perdėtas tikėjimas so- 
cialinius sunkumus įveikti tiek pat kliudo, kiek ir pade- 
da. Čia gali pakakti pragmatiškos geros valios. To tikė- 
tis logiška, nors būtų nerimta apsimesti, kad tokį opti- 
mizmą galima kaip nors garantuoti. Tai ir viskas, ką 
mes galime““. 

Darnios pasaulietinės kontrvizijos įgyvendintos 
pasirodė pražūtingos. Klestinčios visuomenės, naudo- 
jančios naująjį pasaulietinį pažinimą (bet formaliai jo 
nesakralizuojančios), yra grindžiamos kompromisu. Jos 
tebesinaudoja ikiindustriniu socialinės legitimacijos 
būdu, bet traktuoja jį ne taip rimtai ir neleidžia jam 
trukdyti svarbiai pažintinei bei gamybinei veiklai. Taip 
pat jos vengia per daug rimtai žiūrėti į ideologinius 
“naujojo pažinimo“ produktus, siekiančius pateikti 
naują; pasaulietinį, "mokslinį" išganymą. Jos gyvena 
kaip žmogus, kuris savo namo vandentiekio, apšvieti- 
mo ir konstrukcijos problemas patiki moderniajai tech- 
nologijai, bet renkasi senoviškus baldus ir apdailą. Taip 

jis gali gyventi šiltai bei patogiai ir kartu patenkinti 
savo estetinės darnos skonį, bent jau paviršutiniškai. 
Maxas Weberis paniekino tokiame požiūryje glūdintį 
nenuoseklumą, bet aš nematau, ką galima sugalvoti 
geresnio. 

Mano rekomenduojamas nuosaikus racionalistinis 
fundamentalizmas atsisako Švietimo idėjos siūlyti 
kontrmodelį, kuris konkuruotų su savo religiniu pirm- 
taku. Fundamentalistinis jis tik pažinimo formos ir 
galbūt moralės formos atžvilgiu, nes tvirtina, kad viską 
reikia traktuoti simetriškai. (Čia aš suabejoju: pažinimo 
sferoje racionalią simetriją pragmatiškai garantuoja ir 
įtvirtina jos praktinė sėkmė bei galia. Moralės sferoje 
toks principas negalioja. Šiuo metu mobili profesinė 
struktūra, kuri taip pat yra ekonominės plėtros pada- 
rinys, smarkiai skatina su ja susijusio tam tikro formalaus 
bazinio egalitarizmo ir simetrinio traktavimo etikos 
populiarumą, bet neaišku, ar tai išsilaikys, jeigu pro- 
fesinė struktūra kada nors vėl stabilizuosis.) Visais kitais, 
detalių ir turinio, klausimais jis eina į kompromisus. 
Galima pasakyti, kad tai yra jo nuolaida nihilizmui, jo 
panašumas į reliatyvizmą. Neturint tvirto pagrindo 
prieštarauti, galima pritarti vietos raidos sąlyginumams, 
vietos valdžių pusiausvyros ir skonio atsitiktinumams. 
Rimtas pažinimas nepavaldus reliatyvizmui, tačiau 
mūsų kultūrinio gyvenimo dekoracijos jam pavaldžios. 

Man atrodo, kad reliatyvistai - “postmodernistai" tėra 
ekstravagantiška, nedisciplinuota ir netvari šio požiūrio 

atmaina — tiksliai ir priimtinai aiškina, kaip mes ren- 
kamės ir turbūt kaip turėtume rinktis savo meniu (bent 
jau kurį nors vieną vakarą), savo tapetus ir netgi, netu- 
rėdami geresnės alternatyvos, savo kasdieninį savi- 
vaizdį. (Nors mane daugelį vakarų labiau tenkina tra- 
dicinis, o ne postmodernistinis meniu.) Jų įžvalgos tinka 
dekoratyviems, o ne realiems struktūriniams ir funk- 
ciniams mūsų gyvenimo aspektams. Kai jie bando pri- 
taikyti tas įžvalgas pernelyg plačiai, išeina absurdiškas 
pasityčiojimas iš rimto pažinimo tikrojo vaidmens mūsų 
gyvenime ir netgi iš konkrečios socialinio mokslo prak- 
tikos, nors ji gal ir netobula. Visuomenės yra realių 
suvaržymų sistemos, veikiančios unikaliame gamtos 
pasaulyje, ir būtent taip turi būti suprantamos, o ne tik 
kaip reikšmių sistemos, nors primetamos reikšmės savo 
(gana įvairuojantį) vaidmenį tikrai atlieka. Teigti, kad 
yra kitaip, reiškia ne tik klysti, bet ir mulkinti save. Šis 
paklydimas akivaizdžiai kertasi su tuo, ką iš kitų situ- 
acijų puikiausiai žinome. Tai yra savęs apgaudinėjimas. 

Fundamentalistai nusipelno mūsų pagarbos ir todėl, 
kad kartu su mumis pripažįsta tiesos unikalumą, 
vengdami lengvo savęs apgaudinėjimo, būdingo 
universaliam reliatyvizmui, ir kaip mūsų idėjiniai 
protėviai. Nors mes ir nesimėgaujame per dideliu 
protėvių garbinimu, turime juos pagerbti. Be rimto ar 
net ir maniakiško monoteizmo bei unitarizmo Švietimo 
racionalistinis natūralizmas gal ir nebūtų išvydęs dienos 
šviesos. Matyt, prisirišimas prie unikalaus Apreiškimo 

buvo istorinė prielaida sėkmingai iškilti unikalios ir 
simetriškai suvokiamos Gamtos sampratai. Ne kas kitas, 
o pavydus Jahvė išmokė žmoniją Negalimo Trečiojo 
Dėsnio: vien to, kaip graikai formalizavo logiką (taip 
pat geometriją ir gramatiką), ko gero, nebūtų užtekę. 
Jeigu nebūtų buvę stipraus religinio postūmio vienati- 
nio, nuoseklaus pasaulio link ir jeigu paskui nebūtų 
išvengta oportunistinio, manipuliacinio nenuoseklumo, 
pažinimo stebuklas turbūt nebūtų įvykęs. 

Tačiau ši pagarba mūsų neįpareigoja užglaistyti 
nesutarimus su fundamentalistais. Iš tikrųjų iš jų pavel- 
dėta pagarba tiesai būtų melaginga, jeigu mes slėptume 
nesutarimus. Idėja pripažinti Apreiškimą, - kuris favo- 
rizuoja ir palaiko savo paties šaltinį, patvirtina save 
akivaizdžiai uždara argumentacija, - nesuderinama su 
ta pažinimo etika, kuri, nors ir emocionaliai blanki, yra 
esminė mano tapatybės dalis. Žinoma, galima tik svei- 
kinti tuos tikinčiuosius fundamentalistus, kurie parodo 
norą siekti kompromisų, ieškodami "dialogo" ,- tokiais 
kompromisais laikosi gyvybingos socialinės sistemos. 
Pagarba rimtam fundamentalistų požiūriui į tiesą, 
dėkingumas už toleranciją rungiasi su prieštaravimais 
jų įsitikinimų turiniui. Pavydus Dievas išmokė mus 
mąstyti simetriškai, ir tai savo ruožtu neleidžia mums 
pripažinti pretenzijų į Apreiškimą. 

Reliatyvistams galime pasakyti tik tiek: jūs puikiai 
paaiškinat, kokiu būdu mes pasirenkame savo meniu 
arba tapetus. O kaip mūsų pasaulio realijų ir elgsenos 

gairių pateikimas, jūsų pozicija juokinga. Galbūt jūs 
galit atnešti naudos skatindami politinius kompromisus. 
Jeigu jūsų formuluočių ir pažiūrų dviprasmybės padės 
palengvinti padėtį ir kompromisiškai sutaikyti 
tikinčiuosius su netikinčiais arba vienus tikinčiuosius 
su kitais, tai jūs dar galit pasitarnauti visuomenei. 


Ernest Gellner 
1991 m. liepa 

visuomenės mokslai 44, 48, 70 

APIE AUTORIŲ 


Ernest Gellner - ryški figūra šiuolaikinėje sociologijoje, 
filosofijoje ir antropologijoje. 1962-1984 m. jis buvo London 
School of Economics filosofijos profesorius. Šiuo metu jis 
dėsto socialinę antropologiją Cambridge'o universitete ir 
yra Nacionalizmo ir tautinių konfliktų tyrimo instituto prie 


Centrinės Europos universiteto (Praha) direktorius. 

Thought and Change (1964) 

Cause and Meaning in the Social Sciences (1973) 

Legitimation of Belief (1974) 

The Devil in Modern Philosophy (1974) 

Spectacles and Predicaments: Essays in Social Theory (1978) 

Words and Things: An Examination of, and an Attack on, 
Linguistic Philosophy (1979) 

Muslim Society (1981) 

Nations and Nationalism (1983) 

Relativism and the Social Sciences (1985) 

The Psychoanalytic Movement (1985) 

Culture, Identity and Politics (1987) 

State and Society in Soviet Thought: Explorations in 
Social Structures (1988) 

Plough, Sword and Book: The Structure of 
Human History (1988) 

Reason and Culture (1992) 


169 


Serija “Atviros Lietuvos knyga“ 


Ernest Gellner 
POSTMODERNIZMAS, PROTAS IR RELIGIJA 


Iš anglų kalbos vertė 
Laimantas Jonušys 


Redaktorė 
Urtė Urbaitė 


Dailininkas 
Eugenijus Karpavičius 


Techninė redaktorė 
Eugenija Petrulienė 


Korektorės 
Audronė Kazlauskaitė ir 
Aušra Stanaitytė 


SL 1221. 1993. 10. 05. 9,24 leidyb. apsk. I. 
Tiražas 2 500 egz. Užsakymas 235 
Rinko ir maketavo “Baltų lankų“ techninis centras 
Išleido UAB "Pradai". T.Vrublevskio 6, 2671 Vilnius 
Spaudė Poligrafinių paslaugų įmonė, Strazdelio 1, 2600 Vilnius. 
Kaina sutartinė 


Gellneris E. 


Ge-184 Postmodernizmas, protas ir religija/E.Gellner; - V.: Pradai, 
1993. - 168 p. - (Atviros Lietuvos knyga: ALK). 
R-klė: p.151-166 
ISBN 9986—405-06-8 


Šiuolaikinio anglų filosofo, Cambridg'o u-to profesoriaus 
E.Gellnerio knygoje analizuojama trejopa pasaulio situacija, 
kurioje vyrauja trys pasaulėžiūros: religinis fundamenta- 
lizmas, pripažįstantis vieną tiesą, reliatyvizmas (ryškiausias 
jo pavyzdys - postmodernistinis judėjimas) ir klasikinis ra- 
cionalizmas, pritariantis vienos tiesos idėjai, tačiau nepri- 
pažįstantis, kad ta tiesa gali būti kieno nors monopolis. 


UDK 140.8 


ATVIROS LIETUVOS KNYGA 


ALK - serija verstinių knygų, kurias leidžia įvairios leidyklos, 
remiamos Atviros Lietuvos fondo. Serijos tikslas - supažindinti 
skaitytojus su svarbiausiais užsienio autorių humanitarinių 


mokslų veikalais. 


ARNO ANZENBACHER. F1/osofijos įvadas. - Katalikų pasaulis, 
1992. 


LESZEK KOLAKOWSKI. Metafizinis siaubas. (Filosofija.) — 
Amžius, 1993. 


ALBERT CAMUS. Rinktiniai esė. - Baltos lankos, 1993 


CLAUDE LĖVI-STRAUSS. Rasė 17 istorija. (Antropologija. 
Istorija.) - Baltos lankos, 1992. 


M.A.GLENDON, M.W.GORDON, C.OSAKWE. Vakarų teisės tradicijos. 
(Lyginamoji teisė.) - Pradai, 1993. 


JEAN-FRANGCOIS LYOTARD. Pos/modernus būvis: šiuolaikinį ši- 
nojimą apiarsant. (Filosofija. Sociologija.) - Baltos lankos, 1993, 


MICHAEL WALZER. Kritikų draugija: visuomenės kritika tr 
politinis angažuotumas XX amžiuje. (Politinė filosofija.) - Pradai, 
1992, 


1994-1995 m. numatoma išleisti: 


HANNAH ARENDT. T7arp praei/ies ir aieities: aštuoni politinės 
fslosofijos etiudai. (Žymiosios Heideggerio mokinės, totalitarizmo 
kritikės esė rinkinys.) Iš angl. k. vertė A.Šliogeris. Versta iš: 
Between Past and Future: Eight Exercises in Political Thought. - Vi- 
king, 1968. 


PHILIPPE BĖNĖTON. Modernioji politika: bolemims įvadas. 
Iš pranc. k. vertė D.Litvinienė. Versta iš: /nfroduction ė /a politigue 
moderne: Dėmocratie liberale ou totalitarssme. — Hachette-Pluriel, 
1987. 


ISAIAH BERLIN. Esė apie politiką 17 kultūrą. Sudarė ir iš anglų 
k. vertė A.Jokubaitis. 


FERNAND BRAUDEL. Kapi/a/izmo dinamika. (Garsus prancūzų 
istorikas apibendrina plačiąsias savo XVI-XVIII a. Europos ma- 
terialinės kultūros studijas.) Iš pranc. k. vertė A.Nastopkaitė. 
Versta iš: La Dynamigue du capitalisme. - Artchaud, 1985. 


PETER BROWN. Augus/inas. (Įžymi Europos dvasinės kultūros 
kūrėjo biografija, pateikianti ir lemtingojo laikotarpio kultūros 
skerspiūvį.) Iš angl. k. vertė D.Alckna. Versta iš: Augustine of Hipo: 
A Biography. - Faber X Faber, 1967. 


GORDON A. CRAIG. Vokiečiai. (Vokiečių istorijos bei kultūros 
analizė.) Iš angl. k. vertė M.Zukaitė. Versta iš: Te Germans. — 
Penguin, 1991. 


ROBERT A. DAHL. Demokraiija ir 705 kritikai. (Politologija.) Iš 
angl. k. vertė A.Šliogeris. Versta iš: Democracy and Its Critics. - Yale 
University Press, 1989, 


RALF DAHRENDORF. Modernusis visuomenės konfliktas. (Polito- 
logija. Sociologija.) Versta iš: Tie Modern Socsa/ Conflict: An essay 
on the politics of Iberty.- University of California Press, 1988. 


Femnimzmas nuo antikos iki postmodernizmo. (Straipsnių rinkinys, 
kuriame nagrinėjamas lyties klausimas įvairiais aspektais: 
filosofiniu, istoriniu, psichologiniu.) Sudarytoja K.Gruodytė. 


PETER GAY. Wermaro Kultūra: Autsaiderių Vokietija 1916- 
1933. (Kultūros istorija.) Iš angl. k. vertė V.Papievis. Versta iš: 
Weimar Culture: The Outsider as Insider. - Harper X Row, 1968. 


CLIFFORD GEERTZ. Kultūrų interbrefacija. (Antropologija.) 
Straipsnių rinkinys, sudarytojas A.Sverdiolas. 


H.L.A. HART. Ze152s sampra/a. (Teisės filosofijos klasika.) Iš angl. 
k. vertė E.Kūris. Versta iš: Tie Conceps of Law. - Oxford Univer- 
sity Press, 1961. 


ROBERT HEILBRONER. Didieji ekonomistai. (Žymiausių 
ekonomistų gyvenimų bei jų teorijų istorija.) Iš angl. k. vertė 
J.Čičinskas. Versta iš: T4e World/y Philosophers: The Lives, Times 
and Ideas of the Great Economic Thinkers. - Gth ed. - Simon X 
Schuster, 1992. 


LOUIS HJELMSLEV. Apie 4a/5ą. (Kalbos teorijos įvadas.) Iš pranc. 
k. vertė M.Daškus. Versta iš: Le Langage. - Gallimard, 1966. 


JOHAN HUIZINGA. Viduramžių ruduo. (XIV-XV a. Europos 
kultūros istorija.) Iš olandų k. vertė A.Gailius. Versta iš: Herfstf7 
der Middeleeuwen. - 1919. 


EDMUND HUSSERL. Dekartiškioi abmastymai. Iš vok. k. ver- 
čia T.Sodeika. Verčiama iš: Cartestanische Meditationen. — 
Husserliana, Bd. 1., 1950. 


VYTAUTAS KAVOLIS. Kultūros soc10logi7a. (Straipsnių rinkinys.) 
Vert. iš angl. k. 


WALTER LAOUEUR. Po4ario Europos istorija 1945-1992. Iš 
angl. k. vertė A.Sabonis. Versta iš: Europe in Our Time: A His- 
tory, 1945-1992. - Viking, 1992. 


EMMANUEL LĖVINAS. E/142 ir begalybė. (Dialogų rinkinys. 
Supažindinama su filosofo, moralisto interesais, jo pažiūrų evo- 
liucija.) Iš pranc. k. vertė A.Sverdiolas. Versta iš: Eigue ei infini. 
— Fayard, 1982. 


Literatūros teorija šiandien. (Straipsnių rinkinys.) Sudarytojas 
S.Žukas. 


CZESLAW MILOSZ. Pavergtas protas. Iš lenk. k. vertė A.Gry- 
bauskas. 


Mitologija šiandien. (Šiuolaikinių teorinių darbų apie mitą an- 
tologija.) Sudarytojai A.J.Greimas ir T.Keane. 


ROBERT NISBET. Soc10/ogijos tradicija. (Visuomenės mokslų 
teorija.) Versta iš: T4e Sociological Tradiion. —- Basic Books, 1966. 


ERWIN PANOFSKY. Prasmė vizualiniuose menuose. Verčiama iš: 
Meaning in the Visual Arts. - Doubleday, 1955. 


PAUL RICOEUR. /n/erpretacijos teorija. Verčiama iš: Interpreta- 
tion Theory: Discourse and the Surplus of Meaning. - Texas Christian 
University Press, 1976. 


GEORGE SABINE 4 T.L.THORSON. Politinių teorijų istorija. 
Verčiama iš: A History of Polirica/ Theory. - 4th ed. - Holt, Rinehart 
«X Winston, 1973. 


LAWRENCE A. SCAFF. Bes:veršian!/ 1š geležimo narvo: Kultūra, 
polinika ir modernybe Maxo Weber10 mąstyme. (Sociologija.) Iš 
angl. ir vok. k. vertė Z.Norkus. Versta iš: F/eeing the Iron Cage: 
Culture, Politics, and Moderniry in the Thought of Max Weber. — 
University of California Press, 1989. 


ANTHONY D. SMITH. Maconalizmas XX amžiuje. (Sociologija. 
Istorija.) Iš angl. k. vertė A.Degutis. Versta iš: Narionalism in the 
TwentietA Century. - Blackwell, 1979. 


FELIX THŪRLEMANN. Nuo vaizdo į erdvę. (Menotyra.) Iš vok. 
k. vertė L.Kliaugaitė. Versta iš: Vom B1/d zum Raum. - Dumont, 
1990). 


ALEXIS DE TOCOUEVILLE. Ap:e Zemokratiją Amerikoje. (Politi- 
nė filosojia. Sociologija.) Iš pranc. k. vertė V.Petrauskas. Versta 
iš: De /a dėmocratie en Amčrigue. - 1835-1840. 


Užsienio valstybių konstitucijos: Vakarų Europa ir JAV. Sudarė, 
įvadą ir komentarus parašė S.Stačiokas ir J.Galginaitis. 


KURT WUCHTERL. Re/iginis bpro/fas: Analizė ir kritika. (Katalikų 
filosofo bandymas apibrėžti tikėjimo padėtį šiuolaikinio mąstymo 
kontekste.) Iš vok. k. vertė T.Sodeika. Versta iš: Ana/yse und Krinik 
der religosen Vernunft. Grundziūge einer paradigmenbezogenen 
ReligionspAslosobhie. - UTB/Paul Haupt Verlag, 1988. 


FILOSOFIJA 
SOCIOLOGIJA 
I aaa adis ps 


Šiandienos pasaulyje, teigia Ernestas Gellneris, varžosi 


trys pasaulėžiūros. Pirma - religinis fundamentaliz-: 


mas, reikalaujantis išpažinti vieną visiems privalomą 
tiesą (knygoje nagrinėjama labiausiai paplitusi tokio 


fundamentalizmo apraiška — islamiškasis). Antra — 


reliatyvizmas, nepripažįstantis, kad galima viena ir 


nekintanti tiesa (ryškiausias jo pavyzdys Vakaruose — 
postmodernistinis judėjimas). Trečia — klasikinis ra- 
cionalizmas, pritariantis vienos tiesos idėjai, tačiau 
neteigiantis, kad ta tiesa gali būti kokios nors visuo- 
menės monopolis. Ši provokuojanti knyga padeda 
suprasti postmodernizmą, islamiškojo pasaulio ir Va- 


karų santykius. 


“Įdomi, kritiškai humanistinė racionalizmo, islamiš- 


ko fundamentalizmo ir postmodernistinių kultų | 


disekcija." . 
Vytautas Kavolis 

